簡單嚟講，caffe HABITU喺「精品咖啡館」，主要提供飲品、輕食及甜品，讓人暫且放鬆一下緊張生活，好好感受生活真諦；caffe HABITU the Table以「分享」為概念嘅餐廳，食物選擇上就多好多喇，有前菜、沙律、餐湯、全日早餐……連主菜同意粉都有，營造出輕鬆、充滿活力嘅餐飲空間；HABITU Ristorante顧名思義，就知佢喺一間全面嘅意大利餐廳，提供各類意式美饌，讓人客充分感受到獨特嘅意式情懷。


廢話似乎講多咗，言歸正傳，點解無啦啦有杯免費咖啡？因為有朋友晌度食晏，打電話嚟問我想唔想嘆杯靚啡，作為之前幫忙嘅回禮，既然免費，當然唔拘啦，就要一杯鮮奶咖啡啦唔該，店舖門口交收。因為外買緣故，無拉花公仔啦，不過依然氣味芳香，口感細滑，可能喺朋友嘅一番心意，杯咖啡感覺特別有份打氣嘅力量！


之前試咗佢幾款切餅同千層酥，卒之都買咗個「關西柚子芝士蛋糕」返嚟試試，趁今晚人齊啲晌小弟屋企查經，就買一個一齊分享，當查經後嘅小茶點。東海堂一向致力出品優質日式蛋糕、甜餅，近年多做咗宣傳，又搵日本人氣西餅師合作嚟做料理顧問，依個關西柚子芝士蛋糕就喺佢嘅頭炮，以歐洲風格嘅芝士餅揉合日本食材，又睇睇成績如何？


味覺有咩衝擊？蛋糕本身有三層，佔成個蛋糕1/3嘅底層喺海綿清蛋糕，跟住薄薄一層柚子皮夾柚子果醬，另外2/3就喺柚子芝士慕絲，再跟一包杏仁方脆鋪在餅面，可說有四重唔同質感。外型純潔簡樸而帶少許玩味，呈長形無乜花巧裝飾，海綿蛋糕底喺基本功，做得鬆軟綿綿；中間一層嘅柚子果醬做得太薄唔明顯，差啲唔知，喺食到時候嗒到啲柚子皮才稍為食出，味道還是香甜；至於柚子芝士慕絲，睇介紹喺以關西直送100%純柚子汁同法國忌廉芝士打成，口感幼滑，又散發出柚子清香，感覺幾清新可人，柚子味確喺頗為突出，相反，芝士味就較為隱約喇。


好多年前去過日本關西，真喺唔知原來關西柚子都幾出名喎。杏仁方脆，似喺杏仁牛油曲奇咁，食落鬆化。講到玩味，就喺啲杏仁方脆，客人可自行用佢哋做出自己心水圖案，鋪晌餅上，不過，其實可變化嘅地方都唔多。如果送多支朱古力或芒果漿唧筆，等客人發揮更大創意晌餅面寫寫字或畫圖案，相信仲有趣、玩味更大。


依款餅話喺季節限定，相信源於關西柚子，咁遲啲又可唔可用上其實柚子嚟出呢？如泰國金柚，台灣文旦柚，唔知味道又會喺點呢！


內裡環境比較「屈質」，但因為時間尚早，人客唔算多，順利搵到位之餘，亦唔算太過逼狹。由於早已諗定食乜，睇睇餐牌都只係想望望仲會唔會有咩特別嘢食。紫米香豆漿 MOP10剛啱睇到一版「特別推介」，紫米香豆漿、香滑鮮豆漿、營區烏豆漿、白果腐竹意米水，支支10蚊，就叫咗一支紫米香豆漿。


燥定寒就好難即刻知，不過個湯底味道幾特別，老實講，又唔係話好好食，但亦唔係難入口，係覺得比較油，而湯裡透明一條條應該就係蕉樹心，無乜味咬落爽爽咁。面頭仲放有兩塊馬豆餅，好似送粥嘅薄脆咁，都OK嘅，一試無妨。


椰汁雞撈麵MOP21除咗撈麵，仲有個係放湯嘅椰汁雞麵，當然係撈麵正啦，多數人都係為個汁嚟食依個麵啫。麵條以油麵為基本，無咗爽口彈牙，換嚟有咬口感；咖喱咁色嘅湯汁，以黃薑粉、緬甸咖喱粉為主，加上椰汁，帶有濃郁椰香，稠身而不糊，香滑得嚟好掛麵。


雖然只係賣廿蚊碗，雞件份量無將貨就價，確係抵食！睇佢卡片，印住「since 1978」，不愧為開業30多年，價錢相宜，俱特色又有風味，值得一訪。


由酒店威斯汀出番嚟，其實晏晝餐飯無乜心水，不過酒店架穿梭巴士係路經路氹，就隨遇而安，落車後再行過去氹仔有咩好食。經過地堡街，發現依間雪利斯寫住葡式咖啡美食，又見好多工友幫襯，格局好街坊，成間茶記咁，就入咗碰碰運氣。


葡國雞飯 MOP28兩公婆食唔晒，已經叫少飯，點知嚟到個飯一樣咁大碟。估唔過個葡國雞飯做得一啲唔馬虎喎，一大兜葡國雞，唔單只撒滿椰絲，內裡加咗唔少椰奶，所以個汁好香。再者，配料亦好多，甘筍、洋蔥、薯仔；雞件斬得大大件，不過就唔係好多，4件左右。


加埋杯檸水，咁又一餐喇！雪利斯除經營茶記，另一邊鋪面仲有做麵包、西餅、蛋糕，所以，橫掂依餐食得咁平，就再晌度買個木槺布甸埋位食，底面兩層瑪莉餅碎，中間一朕煉奶忌廉，都唔錯喎，唔算太甜，口感又幾細滑。除木槺布甸，仲有其他蛋糕，如意大利芝士餅、栗子蛋糕、朱古力蛋糕、拿破崙蛋糕……等等，都係MOP11-15，非常之抵。


臨走，見佢有啲自家出品嘅杏仁薄脆，有禮盒裝同普通裝，前者買嚟俾同事食，後者買嚟梗係自己食啦。薄脆好似啲金錢餅咁，當中加埋杏仁碎，所以杏仁味頗香。


屋外周圍都係樹，幾有田園氣息！未翻餐牌，燒乳豬已係指定一試嘅招牌菜，其次，上次無試嘅燒沙甸，老婆又好想試吓，加多個什菜湯，相信好夠飽喇。先送上兩個重量級農夫飽，粗獷外型嘅歐陸包，外皮烤得香脆，包心細密煙韌，食開港式麵包嘅鬆軟，到食歐陸麵包，有啲人真係唔太慣。


個人覺得最好食法，都係搵手搣一小舊一小舊塗牛油食，感覺唔會太韌。什菜湯 MOP32賣相認真麻麻，灰灰沉沉，一池死水咁，材料有薯仔、紅腰豆、洋蔥粒……感覺普通，味道算係OK。燒沙甸魚 MOP98一客有4大條，配兩大舊烚薯仔，加埋蕃茄、青椒、洋蔥沙律。


沙甸魚燒得非常之香，幾有種鹹香味，要小心食，細骨頗多。烚薯仔，做得比較粗糙，齋烚無乜味。燒乳豬 MOP152期待嘅主菜上枱喇，問過服務員，原來啲豬仔得三個月大，一隻豬仔做到6份，所以，基本上廚房都會密密燒，所以，落單後都唔會話等得太耐，而且，保證上枱時熱辣辣。


除乳豬外，仲有薯條墊底，洋蔥、沙律菜、青橄欖做伴菜。乳豬真係幾得，唧少少檸檬汁，減一減油膩，因為睇樣你唔覺得啲乳豬肥，但食落真係「幾漏」。外皮十分之酥脆，肉質算幾嫩，唔似食燒肉咁「實淨」，不過，始終係得三個月大嘅豬仔，豬肉味就必然稍欠。


兩公婆食到飽飽，拖住手仔又慢慢行返酒店！但係，入夜外面天氣有點寒。


老婆有朋友來訪，知道小弟嗜食甜品，與其買梳蕉，就不如買盒西餅上嚟。仲一買半打，原來其中4件係醒俾我同老婆兩份嘅，果然好姊妹，真係唔話得喇！平時都真係少食東海堂嘅產品，不過近年都見佢做多咗宣傳，又搵咗知名日藉女餅廚做顧問，兼且出咗多款特色產品或期間限定，知名度應該都大增咗。


至於佢早前出嗰款「關西柚子芝士蛋糕」，柚子搭芝士，小弟又幾有興趣，睇吓遲啲有無機會又有得試吓先！朱古力芝士切餅外貌有啲似意大利芝士餅，不過換咗面層唔係灑唂咕粉，而係做咗層朱古力軟漿。海綿蛋糕底，加厚厚一朕輕柔嘅芝士慕絲，再係餅面打一層朱古力軟漿，芝士慕絲幼滑，朱古力餅面甘苦，不過，略嫌整件切餅無乜特色。


黑森林切餅有啲失望架，因為唔係街坊西餅幾蚊件丫嘛，中間都仲係用車厘子味啫喱，而唔係正宗嘅黑森林用上車厘子果肉。朱古力海綿蛋糕、鮮忌廉，依啲基本功係實在嘅，但都唔係好值依個價錢。粒粒芒果千層酥雖然係酥皮千層，但唔係成件都係酥皮，都係以一層海綿蛋糕、一層酥皮相間各兩層。


酥皮做得蠻鬆脆嘅，芒果粒粒鋪滿餅面，幾鮮甜。榛子千層酥比預期正喎，夾住嘅啡色海綿蛋糕仲以為係咖啡味嚟，原來係加入咗榛子粉做嘅海綿蛋糕層，搭酥皮，各兩層「卡啦」相間，上面鋪咗好多碎榛子，份量一啲無手軟，食落好香榛子味。


試咗4款嘢，切餅嘅賣相、味道都稍欠特色，可以講亳不吸引，反而千層酥吸引度稍勝！


平時日日朝早都係晌屋企整早餐食，食完先返工。自從公司最近改咗5日制，星期六就多咗出街食早餐，懶得整之餘，想食得hea啲同豐富啲。依朝先搵嚟麥記，平時去麥記都係但求快快手頂餐飽，咁既然唔趕時間，又想食得豐富啲，「珍寶套餐」係必然首選，一份珍寶有齊脆薯餅、兩件熱香餅、兩件英式烘鬆餅、炒滑蛋、豬柳，加埋一杯即磨咖啡，咁嘅陣容實屬小弟平時早餐嘅兩倍份量。


可能好多人都不悄麥記出品，麥記就等於垃圾食物，有時人就唔理好醜鍾意為反而反。眼見麥記近幾年都不斷改進，雖然質素唔係好到飛上天，收你十零廿蚊，咁你想點？總好過有啲餐廳真係收得你貴仲要唔好食，我屋企附近間荔苑就係表表者啦！


講番個珍寶套餐，幾樣都係我鍾意食嘅嘢，脆薯餅、熱香餅、烘鬆餅都係心頭好，熱香餅鍾意多牛油多糖漿，咁至夠香；烘鬆餅捨果醬，還是鍾意搽牛油多啲。炒蛋唔算好滑，勝在份量多；豬柳搭薯餅，你試過咁食未丫？仲有咖啡可以添飲，我又鍾意多奶，想點都得，幾寫意呀！


又有免費報紙睇，依間麥記又大又闊落，幾好hea呀，想坐得更加舒服啲，過隔離嘅McCafe就得喇，偶爾唔使返工整份珍寶，感覺都唔知幾好。俾個「笑」佢，因為廿零蚊大大份，樣樣啱食，咖啡添飲，刨埋份星島，hea足成個鐘呀，絕對係早餐大滿足！


依家算係西九人，東九龍真係好少嚟，飲食足跡晌依頭都無乜幾多個腳印。今晚有幸獲邀出席是次以「夏至．清新粵菜經典」為題嘅試食會，多謝邀請方及德藝會，等小弟可品嚐多道清新新派粵菜。「德藝會」，名字比較陌生，原來係港鐵上蓋嘅私人休閒會所，初到門口，真係睇唔出裡面有間咁大、裝修咁瑰麗高雅嘅中菜館。


整個大堂一睇就知以擺婚宴做賣點，25呎超高樓底，無柱宴會廳、巨型水晶燈，童話式南瓜車，高架小舞台，回旋雲石長梯，都算氣派不凡，絕對係擺婚宴佳點。不過，唔知晚飯價位如何，因為整晚所見，頭尾都係兩枱散客，感覺顯得頗為冷清，再者，德福選擇多的是，生客更加唔會識入嚟幫。


除咗環境好之外，服務亦都值得一讚，服務員細意殷勤，時刻保持笑容。整晚每道菜都先俾我哋影影相，之後再為我哋分好後才再送上。但係，不知何解，今晚係以龜速上菜，每道菜都相隔近乎十多廿分鐘，雖然唔係急住走，但令人食得有種「斷橛禾蟲」嘅感覺，唔夠一氣呵成咁囉！


所以，後尾大廚李師傅問大家係咪好趕時間，真係有啲搭唔上咀，做慣酒席菜應該乒乒澎澎架嘛，真係費解呀！環境同服務講過，輪都輪到講飲飲食食。德藝會傳統或創意粵菜都有做，今晚大廚都係想晌夏天以清新為出發點，精心炮製咗8道菜，食材都係酒席常見用料，如海參、花膠、鮑魚、魚翅、石斑……等等，但就想用較新派手法去演繹。


結果係點？下面繼續睇片……香芒沙律船如果講食材，依道沙律故然係普通咗啲，生果沙律鋪上兩塊芒果，旁邊再跟埋火龍果同蟹籽。不過，講賣相又幾有趣，個沙律加咗粒士多啤梨同兩粒藍莓，變咗好似眼同鼻咁，成隻反肚蟲蟲咁，蟹籽就變咗佢啲卵。


作為頭盤，清新有餘，香甜不足，因為芒果未熟透，我所食嘅兩片都係酸嘅，而火龍果一向都係好睇唔好食，因為火龍果嘅甜味好快散，只有晌產地即食先食到上佳嘅貨色。不過，大廚後來都有解釋，點解將蟹籽分開擺，原來為咗方便一啲唔鍾意食蟹籽嘅人，果然細心呀！


燒汁海參條賣相好家常，但香與味就一流，一上枱真係香氣四溢，個個食家聞到都話好香。以燒汁爆炒海參條、蓮藕條、蜜糖豆、茄瓜條，再配埋黃椒、紅椒，撤把芝麻。因為個燒汁調得好，非常惹味，尤其用晌海參依類本身無乜味嘅食材。


5小時，令魚翅、海參、花膠、響螺嘅精華完全溶入湯中，味道清甜，是夏日消暑佳品。」，你話係咪好令人期待呢？一大窩送到眾人眼前，先驗明正身，真係睇得出用料十足，豐富得很，無論海參、花膠、響螺，都切得大大件，一啲都無手緊，反而魚翅比較細且少，其實無仲好啦，因為睇過啲獵鯊取翅嘅紀錄片都覺得幾殘忍，所以，依家自己都唔會主動叫魚翅食。


服務員隨後還放上剩餘湯渣，正當我哋一眾疑惑唔通花膠、海參……仲未分晒？原來係其他湯料，包括老雞、冬菇、瘦肉……等等，怪不之得湯頭清潤之餘，又咁夠味啦，不愧是晚亮點！查實連湯渣嘅冬菇同雞肉都唔錯，尤其前者，好有肉地。


唯一要挑剔係「分贓」唔勻，有啲食家分多啲，有啲就分少咗，可能無咗魚翅，可能無咗響螺咁囉，哈哈！嫣紅脆石斑以原條石斑起骨脆炸，伴以士多啤梨醬同食，不過上枱個「版本」賣相嫣紅換來有啲「血腥感」，而且士多啤梨醬只係底下嫣紅一抹，原來晌分碟再上之後，每客石斑跟一小杯士多啤梨醬先係真身，位上賣相順眼好多。


事後亦都向太廚查問過，佢話平時散叫都係逐位上，好少一大碟咁上枱。講番道菜個味道，石班肉頗鮮嫩，脆漿口感比平時食到嘅輕盈啲，伴酸甜開胃嘅士多啤梨醬，幾啱夏天食，但係有食家話似果醬，搽麵包都得，但小弟覺得又未至於去到果醬咁杰身，不過就偏甜。


平時斑塊配沙律醬就食得多，今次配上士多啤梨醬，又幾有特色。西紅柿焗原隻鮑魚原個大蕃茄，掏空再配上鮮鮑，釀滿牛油果、洋蔥粒、西芹粒，加點點芝士輕焗，伴以露筍仔，紅紅綠綠，賣相幾賞心悅目。大廚提到蕃茄係澳洲有機貨，而鮑魚係澳洲種嘅原隻鮮鮑，而調配嘅醬汁加咗白酒。


食落，細細隻嘅鮮鮑魚仔未至好韌，但唔係食溏心嗰種口感，更唔會有咩啜刀效果，係一種爽而煙韌嘅感覺，但伴已混有芝士、牛油果、洋蔥粒嘅醬汁同食，味道係唔錯。以一道熱盤而言，蕃茄比較生，再焗軟少少更啱我口味。


冬林百籽蝦講賣相，真係幾有種透心涼嘅感覺，隻蝦好似瞓晌張浮床度咁，可惜佢被人蒸熟咗。清雞湯煨煮過嘅冬瓜，甚為腍身，而且幾入味，加幾粒夜香花點綴一下個清湯；而海中蝦「屈」成鳳尾，加上蟹籽作裝飾，幾鮮明突出，蝦肉蒸得幾爽口，只係蝦隻偏細，變得肉少，蝦頭瘀黑，外觀要扣分！


後來跟大廚傾開，以為依個係新派菜，原來唔係，佢話係古老嘢，以前啲人興將啲海中蝦排成扇形，仲話道菜有百子千孫嘅喻意！唔怪得依家無啦，養一個都要成4百萬喎！西施海皇泡飯個泡飯玩「大廚出馬」，由李師傅即席表演，先嚟材料晒冷介紹，跟手起火將砂窩嘅雞湯煮滾，然後加入白飯、蝦仁、帶子、小棠菜粒，再滾起之祭，最後倒入以200度高溫熱油炸熟嘅炸米粒，嘩，「咋咋聲」幾過癮，一陣香氣四噴！


分小碗時，加埋啲蔥粒、芝麻粒提升香味，而個湯底原來本身已加有冬菇粒、大頭菜粒，所以整體嚟講，個泡飯口感豐富，飯粒飽吸雞湯精華，蝦仁帶子味鮮。故此，在座好多食家都評佢為是晚最愛，包括小弟，誠意推介之作。


燒焗椰皇蛋白依款糖水唔算多食，以前都係晌大角咀嘅豬仔記食過，但就好滋味，今晚再重遇，自然可以再回味。椰皇注上以鮮奶、蛋白混和嘅材料漿，原個燒焗，有別出面，就係加多一層酥皮，唔講以為上錯酥皮湯。老實講，作為結尾甜品，加咗酥皮變得太重身，不過，今晚餸菜份量有啲偏少，食咗頭6道菜感覺都係半飽，去埋個泡飯，加埋依個酥皮先係啱啱好。


我當塊酥皮係副產品，所以不多講。但鮮奶蛋白焗得嫩滑，「sir」一聲就滑過喉嚨不留痕，奶味濃郁，而且甜度啱啱好。最可惜係無附上小鐵匙，未能盡興刮晒啲椰皇肉嚟食！因為椰皇啲肉本身幾軟腍，唔難刮，跟鮮奶蛋白焗過會帶有少許奶香，幾好食架！


今晚部份菜式都幾特別，亦見花咗唔少心思，營造酒店級嘅體驗，環境同服務都好好；只係有啲菜式跟期望有較大落差，而且份量稍為偏少，仲有係等上菜等得有啲納悶，否則，會更加盡興。


米芝蓮一向都唔係小弟搵食嘅指標，唔係睇低車呔人，只係無刻意摘星，所以，晌自己嘅飲食經歷當中，都無乜太多追星記錄，點數都係得鼎泰豐同滿福樓，但都已經係好耐之前嘅事，都唔記得食嗰時摘咗星未？但既然「粵」獲得米芝蓮2012一星評級，又加上得過旅發局主辦嘅「2010美食之最大賞」海鮮至高榮譽金獎、「2011美食之最大賞」點心組金獎，自不然有其實力。


故此，今次獲邀一試「粵」多道招牌或特色菜，實在喜出望外，兼且甚為期盼。由入門口經過一排排卡位廂座，到轉入另一大廳，超高樓底，清亮雅致，環境空間甚為寬敞。是次試食被安排晌獨立貴賓房，私穩度更高，舒適更恬靜；一側係落地大玻璃窗，雖然只係街景，但感到空間感更十足。


開飯前跟幾位酒店公關同餐飲部要員打過招呼，就準備開始依晚「佳餚悅人」之旅。但未上菜前，酒店竟然為各位食家送上一樽「粵」自家製嘅XO醬，配以一個淺黃小錦囊袋住，甚有特色，絕對係一份大驚喜，真係又食又拎，趁此再次多謝「粵」嘅招待及心意。


- 柚子醋黑木耳，除咗黑木耳，仲有雞脾菇幼條，微微醋香唔嗆喉，黑木耳又夠晒爽脆，感覺挺清新。 - 蜜汁叉燒，肥瘦適中，蜜味甘香，略嫌無乜碳燶位，幾款中依個叉燒比較唔突出。 - 蒜片和牛粒，呎吋係一口和牛，伴上大蔥同炸蒜片，和牛肉質鬆化肉味重，食落腍滑無渣，大蔥同蒜又令味道層次豐富咗，有啲畫龍點睛之效，記得夾埋一齊食，唔係就嘥料！


杏汁花膠燉蹄筋湯跟住再上嘅燉湯，好啱小弟口味，亦係今晚其中一款喜愛菜式。以龍皇杏經幾重功夫榨汁嚟整，杏香故然濃郁，色澤呈米白更對用料有信心，口感柔滑滋潤。而棄豬肺，取花膠蹄筋，自然升價十倍，顯得此湯更有睇頭。


花膠非常之大件，爽滑唔韌，足證燉得夠耐；蹄筋細細件，軟滑有咬口，如果可以嘅話真想添飲架！紅梅蝦球紅梅就係蟹膏粒粒，配以油泡大蝦球，蝦球鮮甜彈牙有肉地，不過個人覺得搭蟹膏兩者有啲分離，唔係好夾得到。未知改搭鮮蟹粉又如何？


當然，依家鮮蟹粉仲未係時令，或者當造時改用蟹粉睇睇效果又如何！主角蝦球出色，配角蟹膏一般，但作為大茄嘅芥蘭度令人刮目相看，以芥蘭裁出最嫩部分，脆嫩無渣又清甜，用料夠精。雪嶺紅梅映松露全晚最亮點出場，賣相好搶眼，杯中三色蒸蛋白，猶如甜品咁樣，如果唔係一摸上手熱辣辣，真係有啲幻覺係一道甜品嚟。


此外，依道菜都引起大家好多討論，絕對係一道好有話題性嘅菜式，不愧為得獎菜式。首先係面層嘅東星斑，魚肉挺實唔鬆散，入口又夠嫩滑，加上配以一小撮黑松露醬，令菜式更矜貴之餘，多添一份馥郁幽香。側跟嘅露筍，亦令菜式更具立體感。


原來東星斑裡面仲包住薄薄一片花膠，再蘸蛋白嚟煎封，所以，魚肉外層更脆口，真係大廚唔講唔知咁多細節位。可惜花膠片好薄，兼且半透明，望上去跟魚肉差不多，所以小弟食咗都唔知。小弟晌度又有個大膽建議，改用雲腿薄片替代花膠，不但色澤跟魚肉對比大，較突出，雲腿嘅鹹香可更勾起魚肉鮮味，唔知掂唔掂呢？


東星斑下嘅蒸蛋白分別為甘筍汁蛋白、菠菜汁蛋白、上湯純蛋白，服務員建議逐層逐層食，先能體會共精髓，而剩低嘅松露油徐徐滲下，令蛋白多添一分味道。以嫩滑度計，甘筍同上湯兩層蛋白最嫩最滑，菠菜嗰層有啲嚡氣孔多；而以味道計，甘筍味無疑最為突出，菠菜色澤翠綠但味道不彰。


北菇鮑汁扣鵝掌幾道別出心裁嘅菜式後，輪到扣鵝掌此等大路嘢難免有啲回落嘅感覺。不過，單以質素而論，一樣顯出功夫紮實，用料不賴。鵝掌扣得軟腍，北菇選用厚冬菇，菇味會較為重，肉厚夠腍，又一證明炆煮時間足。再者，香濃嘅鮑汁令整道菜相得益彰。


只係小弟覺得，伴碟嘅小棠菜無必去葉，再多添兩夥半環形伴碟，一樣美觀古雅。龍井茶皇燻雞顧名思義，以龍井茶葉作為燻雞主材料，但原來係以滷水浸過再用茶葉煙燻，茶香未算好濃，故有種食油雞嘅感覺。不過，雞隻嘅質素始終有一定水準，肉嫩皮下脂肪少，整體味道依然唔錯。


籠仔鮑汁荷葉飯另一個有鮑汁入饌嘅菜式，飯粒乾身飽滿，配以蝦米、蝦乾、冬菇粒、豬肉粒同煮，口感豐富；色澤啡黃，滿有鮑汁味道，而以荷葉包裹再蒸，又帶有隱約荷香。以小蒸籠盛載，一客一份，分外討好。雪蓮子五補茶飯嚟得精彩，個糖水一樣有特色。


內裡細數有雪蓮子、湘蓮、杞子、紅棗、百合、圓肉，真係何止五補呀！總之係補，又係寶。雪蓮子應該第一次食，半透明軟軟糯糯，少少似蘆薈咁，但無咁實淨；而紅棗啲棗味好強勁，其實個五補茶一上枱，最先聞到就係啲紅棗味。


依個五補茶，都係第一次食，糖水清潤順喉，又唔太甜，秋冬天更加啱呀！麥皮紫薯包雪蓮子五補茶係依晚指定甜品，而麥皮紫薯包則係同場加映，試食當日仲未正式推出，所以我哋有幸能先睹為快。以一般常見嘅蓮蓉包為基礎，包身加添咗幼麥皮同搓，因為下嘅份量唔多，所以口感唔會粗嚡，包身仍然保持軟熟。


蓮蓉一向為人垢病係太甜太漏，轉以紫心蕃薯蓉替代，真係一絕，既香甜，又唔漏，正。如改用小弟更喜歡嘅「雞蛋黃」蕃薯，感覺更完滿呀！除咗飲飲食食，尾段亦有請總廚賴正成師傅粉墨登場，跟眾人交流一下。賴師傅除咗介紹吓幾款菜式嘅特別之處，又講解少少有關做法之外，對大家嘅提問有問必答，談吐亦頗為風趣，有啲周中師傅嘅感覺。


整晚所試嘅菜式，大多甚高水準，用料、製法、賣相均一絲不苟，可謂用心製作。得獎菜「雪嶺紅梅映松露」故然係全晚焦點，但個人而言，好似「杏汁花膠燉蹄筋湯」、「籠仔鮑汁荷葉飯」、「麥皮紫薯包」等都甚得小弟歡心。


其他食家，都各有心頭好，對菜式亦很欣賞。所以，「粵」所做嘅粵菜，相信悅人無數！題外話，米芝蓮除咗分為一、二、三星外，仲有一堆無星嘅精選食肆。不過，睇番資料，過往幾年，「粵」唔好話有無星呀，連精選食肆個榜都未入過，點知2012就即摘一星，所以，米芝蓮我都係當本飲食雜誌睇吓就算！


上年尾，petite amanda開業無耐，某某國內電信公司搞咗個宣傳送petite amanda咖啡，嗰時去換免費咖啡嘅同時，同事就買咗幾件餅，一齊試吓Amanda嘅手勢。受人恩惠千年記，出嚟行，就預咗要還，既然佢請我食咗件好嘢，無理由回番美心、聖安娜咁大眾嘅檔次架，所以走過去文華餅店揀番兩件好嘢作為回禮先！


好精緻嘅餅櫃，下面打晒燈，好似手飾櫃咁。依日一共有8款蛋糕，款款都做得好精細，色彩有鮮艷，亦有沉實，儼如藝術品。選好Chocolate Truffle，始終朱古力都係穩膽之選，另一款要咗Green Tea Mousse，被佢翡翠綠嘅外表所吸引。


Chocolate Truffle無話一層疊一層好似歌劇院蛋糕咁花巧嘅外型，完全似係一個踏踏實實嘅中年漢子，要令人聯想到佢係平凡中嘅不平凡咁。確實，重點晌內心深處，簡單嘅製作，朱古力海綿蛋糕、搭一小層朱古力慕絲；再一層朱古力海綿蛋糕、搭一層厚身嘅朱古力慕絲，就成為蛋糕基本「內涵」。


海綿蛋糕做得軟綿，而慕絲又打得柔滑輕盈，朱古力味甘苦馥郁。雖然裝飾都只係插住兩塊朱古力方塊晌餅面之上，但係有內在美又何需幫佢穿金戴銀咁俗氣丫！Green Tea Mousse同係慕絲系列，但明顯佢就係一個打扮新潮、又紅又綠，誓要搶人注意力嘅後生靚女。


跟Chocolate Truffle做法有啲相似，又係一層綠茶海綿蛋糕搭一層綠茶慕絲，唯獨係餅心加多一朕紅桑莓果肉同吉士，令人覺得佢唔單止外表年青有活力，內心仲有個性而不簡單。綠茶海綿蛋糕做得有少少濕潤，而慕絲依然滑溜非常，而中間嘅吉士超軟滑，只係紅桑莓果肉偏酸，但感覺好有層次。


當然，餅面裝飾用嘅紅桑莓及白朱古力片，點綴大於味道！同事話試到好嘢之餘，又有機會一嚐文華出品，連聲多謝，我都係禮尚往來啫。


姨仔一晌唔嗜甜品嘅人，佢食完Paul Lafayet嘅法式燉蛋竟然話好好食，仲竟然專燈走多一轉買嚟請我倆公婆食，真係唔話得！既然係佢嘅推介，又係Paul Lafayet出品，甜品又開正我嗰瓣，點會唔心郁郁丫，真係連聲多謝都嚟唔徹呀！


法式燉蛋典雅有鄉土味嘅「瓦砵」，印有Paul Lafayet字樣，已經係佢品牌無出其右嘅印記。燉蛋面層嘅焦糖做得上乘，就係平均、脆甜、焦香；而內裡嘅燉蛋蛋味濃、嫩滑，食時睇到底下有粒粒雲喱拿籽，不過，講味道又唔多覺有雲喱拿味喎！


朱古力慕絲同樣以鄉土味「杯仔」盛載，依個朱古力慕絲絕對無乜花巧嘢，要呈現就係佢嘅「原型」，即係慕絲嘅原味，朱古力慕絲做得超柔軟、細滑，黑朱古力味好濃郁，帶點甘苦；而面層鋪了一抹朱古力漿，薄薄一層，平滑又無起泡，口感同樣細膩柔滑。


依個甜品下午茶，真係簡單得嚟易滿足，再次多謝姨仔！


相約好一大班朋友行山，路線由朋友定，係由大帽山郊野公園行到去大欖郊野公園嘅「大欖林道」，以大棠為終點，亦預告咗路程頗長，考耐力，不過就唔難行，全程絕大多數都係石屎路。天公造美，天氣清爽，雖然行咗都成4、5個鍾，但又真係唔算辛苦。


最後，到埗大棠，坐車出番元朗，就齊齊去咗佳記食碗甜品過過口癮。雖然時為傍晚，唔係食甜品嘅黃金時段，依然人聲鼎沸，無他嘅，佢哋做埋小食，見好多客都係篤緊腸粉、魚蛋或雞翼尖。當然，佳記晌元朗好有人氣，好多好似我哋依類區外客，入開嚟就順路幫襯。


我哋又成十幾個人，等咗一陣先拍到張三連枱過我哋。我同老婆叫咗一份B仔船，因為仲有下場，夜晚仲有一個飯局，所以一份B仔船兩個人食，已經夠晒。B仔船，香蕉船大家都係乜，而「B仔」二字差唔多等同好多生果咁解，所以哩個B仔船就即係生果加雪糕喇！


以常用香蕉船嘅長形瓷兜，下面載住好多生果，有香蕉、西瓜、蜜瓜、哈蜜瓜、水蜜桃、椰果，架床疊屋，堆到滿一滿，再加一大球雲喱拿雪糕上面，勝在大堆頭，拎到嚟幾有勢頭。真配服整嗰個師傅同個送食物嘅店員，睇落個B仔船啲嘢多到就跌就跌，但又無事喎，反而我哋一「筆」就「呢咁hea」，啲椰果跌到一枱都係。


講真，單單只係一份雜果香蕉船，西瓜、蜜瓜、哈蜜瓜未算好甜，水蜜桃、椰果又係罐頭貨，味道可以講話係平平無奇，你同我都整到嘅水平。只係行得累，有碗冰凍雪糕生果祭祭肚，涼透心之餘，有種「補充」嘅感覺，補充嗰份為食嘅心情！


平常晌公司，攰攰哋攤抖吓，下午茶都喺食啲餅乾之類，但今次就正好多，因為同事請小弟食件「美式鬆餅」，鬆餅嚟自西環烘焙小店「Miam Bakery」，小弟就未幫襯過，但同事就好推介，話佢哋啲出品有質素，又有倨性！


而呢個鬆餅睇落就平平無奇，但食落又真喺有啲質素，鬆餅喺檸檬口味，聞落好清香，陣陣清新嘅檸檬味，感覺自然，入口口感濕潤，亦滲出微微牛油香，整體又唔會太甜，未知賣幾多錢一個呢！多謝同事嘅心意，嘆咗件有水準嘅鬆餅，所以，就寫篇短評分享吓。


題外話/補充資料 因為喺朋友送贈，所以，幾個細項評分嘅參考值唔大。


又一次獲幸運之神錫住，可能見小弟工作唔順，傻更更咁抽到三張自助晚餐餐券，等我開心番吓啦。地點係西環嘅港島太平洋酒店薈萃閣，記得大概三、四年前嚟食過當慶祝生日，但感覺麻麻，除咗食物嘅款式選擇唔多之外，質素亦只係好一般，基本上唔會至翻兜嘅餐廳。


雖然係咁，免費嘅又無理由唔去架，拉埋老婆同一個同事一齊去擦番餐。西環話遠唔遠，話近交通又有啲唔方便，幸好有隧巴行西隧直達所住嘅屋村，都算OK！事隔數事，餐廳環境無乜點變，之前嚟過已對食物質素有所了解，知道唔會有咩驚喜，有晒心理準備。


依度地方唔太大，環境一眼望晒。晌港島區計，佢哋個自助晚餐算幾平，三百鬆啲，仲要有折扣，況且西環酒店又唔多，競爭相對細，今晚所見，都幾多客人。故此，枱凳都拍得頗為密。雖然食物種類叫做樣樣有啲，不過食物區唔大，企晌中間，向左望，向右望，都已經睇晒！


所以，我都係揀咗三幾款比較鍾意嘅嚟食！魚生、壽司中排嘅食物區放有魚生、壽司，三文魚、吞拿魚、油甘魚，師傅晌廚房切好晒，你要幾多就夾幾多俾你，睇樣就麻麻，食落都好一般；另外壽司更不俏一看，一睇啲飯就知搵機啤出嚟，啲製作又求其，所以，壽司完全無試。


沙律、凍海鮮中排食物區仲有自助沙律吧，三幾款沙律菜搭7、8種配料，反而醬汁選擇多，共5款，不過，同樣唔多特別。沙律吧側邊，就係凍海鮮，有甜蝦、長腳蟹、翡翠螺，味道都唔錯，但係長腳蟹長期缺貨，一拎出嚟就好快被人夾晒，每次補貨少。


整體味道唔差，都係嗰句，無乜邊樣難忘。飲品，坐落服務員會問你要啲咩嘢飲，汽水、果汁、啤酒、紅白餐酒，飲完佢哋會自動為你再添。此外，你亦可以晌出面個自助水吧，斟咖啡、紅奶、檸茶、檸水都得，總之成晚飲品無限量供應。


同樣都係信和系嘅酒店，但跟皇家太平洋酒店嘅柏景餐廳對比，就真係相差咗幾皮喎！應該再翻兜嘅機會好細喇。


揀咗一入門口左邊窗門位，對著外街，看住匆匆走過嘅路人甲乙丙，自己卻安座晌寬闊嘅梳化之上，再睇睇書，雖然一陣要返去公司個人間煉獄，但係頃刻間幾有偷得浮生半日閒嘅愉快。點了一杯12安士鮮奶咖啡，店員隨手整個無乜難度嘅心形拉花，以佢哋日拉夜拉嚟講，依次唔算拉得好靚，而且杯身仲有少少溢瀉嘅咖啡漬。


小弟對咖啡唔係咩專業，閒時都係晌屋企或公司沖三合一，但講到眼前杯咖啡本身，咖啡味香，口感柔和細滑，無澀無酸，啱晒我嘅口味。雖然只係蛇咗半笠鐘時間，返到公司都係等食晏，不過，鬆一鬆心靈倍感輕鬆！有人話三十幾蚊買杯咖啡貴，如果你心態係覺得用咗三十幾蚊淨係買到杯咖啡，確係幾貴，不如過隔離嘅MacCafe飲杯就算。


但除咗咖啡以外，其實你仲享受咗寬敞嘅空間、寧靜嘅環境同舒適嘅梳化椅，三十零蚊一啲都唔叫貴！


晌榕樹灣依邊，想食茶餐廳，一係文記，一係就牛記，兩間都係位處榕樹灣大街，質素覺得OK啦。但舊年初開多咗一間，晌榕樹灣後街，即係去洪聖爺灘方向，接住榕樹灣大街轉左就係後街。青綠色招牌，門口落地玻璃，望入去通透光猛，最吸引係門面前一列麵包櫃，有咩包，賣幾錢，一眼清楚睇晒！


晌南丫島無乜賣港式嘅麵包鋪，頂多咪晌大街獨市嘅佳佳麵包店，不過，款式唔多。入到鋪內，你就見到鋪後有餅房，麵包係自家製，周時傳來香氣，就係新鮮出爐時。依家多個對手，希望有競爭，就有進步。今趟同老婆嚟食早餐，星期六嘅早上，客唔多，不過已叫做差唔多坐滿，因為店內間咗後面係餅房、廚房，然後係水吧，淨番大概半個鋪位擺枱凳，約莫20個位左右，所以鋪頭細細。


但比起文記、牛記，好坐好多，主因都係環境較新簇，再者，啡凳白枱，型格少少無咁老餅。食物選擇唔係好多，三文治、公仔麵以外，早餐有4款，其次就係10多款炒粉飯麵。不過好得意，早餐竟然係假日暫停，我諗大概要啲客樣樣散叫，咁樣可以賺多少少啦。


同老婆一樣要早餐A，有餐包或方包，伴煎雙蛋或炒蛋，再加一碗火腿通粉，跟熱飲，早餐計都好豐富喇！餐包好鬆軟，果然不愧係自家製，勝在新鮮。煎蛋出色，煎得靚，夾餐包嚟食，一咬蛋黃爆漿特別正。但點解只得一隻蛋？


唔係煎雙蛋咩，變相加咗價喎。火腿絲通粉，好普通，因為湯底淡口無乜味，通粉勉勉強強，一開始食已經有啲腍，明顯煮過籠。]到茶餐廳總係鍾情飲奶茶，今早亦係，德福嘅奶茶好夠茶香，但唔算好滑，不過不失啦。]


小弟自問未敢聲稱咩星級食家，只係喜歡試吓新嘢嘅為食家，今趟有幸被青睞成為試食嘅一份子，實在榮幸至極，多謝主辦機構之餘，更要多謝柏景餐廳，因為未試過咁嘆嚟食自助餐架，點嘆法？等陣先講。去親食飯，我依啲嘍囉甚少跟啲大廚打交道，今晚得公關安排，晌開餐前，行政總廚袁師傅Kenneth不單同一眾食家打個招呼、傾幾句。


中段亦再過嚟問吓我哋覺得啲嘢點，非常親民。又同我哋一齊嚟張大合照，最可惜未有請求一入廚房重地參觀，成日都好想知裡面有幾大？運作係點？今晚唔係一般普通嘅自助餐，而係好有fine dining感覺嘅自助餐，因為袁師傅早已從眾多自助餐食物中，精挑咗8樣嘢作為今晚嘅試食精選，以華麗賣相逐一登場；再加上餐前先來一道震撼嘅海鮮拼盤，簡直頂級呈獻；中場又加插原盅嘅滋補燉湯，淨係咁嘅排場，已經係一個非一般嘅自助餐體驗！


好老實，若非我為食，基本上真係唔使點出去拎嘢食都飽晒，真係非常多謝酒店嘅公關同袁師傅嘅貼心安排。海鮮拼盤自助餐一向都會提供唔同嘅冷盤海鮮，柏景當然唔例外啦，但經過袁師傅嘅安排，首先登場係以巨大透明玻璃碗盛載嘅海鮮拼盤，由侍應捧嚟，免除排隊搵食之苦，包括雪花蟹腳、甜熟蝦、瀨尿蝦、加拿大翡翠螺、紐西蘭青口、大蜆，絕對係陣容鼎盛嘅海鮮大匯。


除咗瀨尿蝦較為細隻，無乜肉地，其他都鮮味非常，尤其蟹腳、甜蝦同翡翠螺，餐廳早已預備好鉸剪俾我哋拆蟹腳，所以可以大啖大啖成條「蟹捧」放入口，呷到蟹肉滲出淡淡海水味，正；甜蝦咬感爽彈，蝦味鮮活；後者翡翠螺亦不惶多讓，韌勁中帶出鹹鮮味，不愧頂級呈獻！


據知，海鮮仲有法國螃蟹、大頭蝦、法國黃金螺……等等，每日轉款。雖然你未必可以好似我哋咁有如此「特別待遇」，但質素絕對一樣，而且去到尾段，仍見到餐廳為海鮮翻貨，所以，海鮮嘅供應一定會滿足到你。柏景都唔係第一次幫襯，佢哋嘅自助晚餐每兩個月就轉主題一次，記得上年又係差唔多依段時間，試過佢以黑松露為主打嘅「黑鑽‧盛饌」自助晚餐，印象猶深。


故此，今次佢以法國菜為主題嘅「味遊．法式饗宴」，未食之前已有一定嘅期望！在食物枱上，無論海鮮、冷盤、熱盤、甜品……每類都滲進幾道法式美食，所以小弟覺得，既為主題，亦為特色，應該試咗嗰一堆主題菜式先，唔知邊啲係？


話都無咁易就認得出，因為柏景另一個細心位就係佢哋每道食物都有個牌仔標明係乜，中英對照，而主題菜式就加多支藍白紅法國國旗仔晌名牌右下角，菜名就改為中法對照，易睇易認。既然袁師傅早已為一眾食家預備好試食精選，當然先介紹依8道精緻細膩嘅法式美饌啦。


法國菜一向俾人感覺係用料上乘、烹調獨特、賣相精細，食自助餐就較難做到後者，不過，既為試食精選，袁師傅係依點都絕無偷懶，擺設盡顯心思。所以，侍應每次將精選菜式奉上時，都引來席間嘩嘩聲，跟住就係相機嘅嚓嚓聲，然後就係我哋嘅「習習聲」。


1. 鮮鮭魚他他 Tartare de saumon frais好一道醒胃前菜，新鮮三文魚切碎，簡單哋加上香草碎、洋蔥粒，以中式湯匙盛載，嚟得簡約而不失精巧。三文魚油潤肥美，香草同蔥粒有畫龍點睛之效，令三文魚食起嚟，油潤而唔覺膩。


2. 芝士焗波菜蓉伴帶子 Coquilles St. Jacques au Gratin a la Florentine大大隻連殼帶子一上枱已令人覺得好有睇頭，烤烘得金黃，真係流晒口水。入口夠晒熱辣辣，帶子肉厚而爽，下面嘅波菜蓉嫰綠味清，原來下面仲有少少薯蓉墊底，打得柔滑甘香，面層嘅芝士也份量啱啱好，香濃得嚟唔會太搶。


除咗安哥添食之外，值得推介！3. 法國香草包糠焗羊架 Rack of Lamb 'Provencale' Style我諗保雲蘇焗羊架都應該係法國菜嘅經典之一，羊架先煎封，再搽上法國芥末、麵包糠，入爐再輕焗。


所以，食得到肉質幼嫩，肉汁豐盈，大廚棄芥末，取香草，異曲同工減低羊羶味，易入口，當然，小弟好食羊，羶啲仲啱添。見出面自助餐枱嘅羊架係一支骨，捧上俾我哋試食嘅每件有兩支，足見為我哋刻意營造，令小弟感動不矣。


4. 煎薯蓉班戟伴鴨肝 Potato Pancake au Foie Gras在自助餐枱好易搵到佢個蹤影，因為切好晒大大塊嘅鴨肝片，似玩層層疊咁一大盤，有師傅即場密密煎。造型小巧嘅班戟，係先輕煎鴨肝片，反轉後再淋上加入薯蓉做嘅粉漿，煎成班戟模樣，幾有創意同心思嘅一款菜式。


鴨肝味唔算好濃，班戟有點點薯香，不過，咬落兩者質感有啲似，口感未夠突出。5. 蜆殼粉焗釀田螺 Escargot avec des cuit Conchiglioni法式焗田螺依家好多餐廳都有做，都唔一定要晌法國餐廳先食到。


大廚今轉巧妙玩色差，深黑色嘅田螺配淺黃色嘅蜆殼粉，伴啲香草、牛油，以焗釀方法處理，仲要加一撮唧花薯蓉，盡顯法國菜彷如藝術品嘅別緻精細。又係另一個添食兼推介嘅菜式，因為螺肉味鮮，又充滿牛油香，搭上咬口嘅蜆殼粉，感覺唔太「漏」，細細件一份，猶如睇波時嘅香口小食。


6. 烤豬柳伴焦糖洋蔥蘋果 Pork Medallion and Caramelized Onion and Apples我係焦糖粉絲，所以極期待依道菜上場，一碟十多塊烤豬柳平斜排列，淋上醬汁，撤點鮮香草裝飾，不愧為千呼萬喚始出來。


烤豬柳雖然薄切，但本身都幾闊身大件，豬柳烤得軟腍腍，又帶少少油潤，肉身唔太嚡；配上焦糖洋蔥蘋果汁，甜甜哋有種蜜香嘅感覺，吸收咗醬汁嘅洋蔥亦唔好放過。7. 布吉尼燴牛肉 Boeuf Bourguignon即係法式紅酒燴牛肉，大大方粒牛肉整齊排列晌大碟上，甚有立體視覺效果。


紅酒燴一向都係花心機之作，加上牛肉咬落軟綿鬆化入味，相信烹煮時間不少。小弟覺得肉味頗濃，牛肉中間又隔咗一層油脂，味道會甘腴多點，唯紅酒味唔算好突出，但更能突出肉味呢！8. 白朱古力象牙蛋糕 Ivoire試食精選中唯一一道甜品，以前亦未曾聽過佢大名。


色澤亮麗得如象牙，橢圓外形的的骰骰，伴上小巧嘅蛋白球同紅莓，賣相惹人討好。底部似係一層杏仁餅底，中間放有提子粒，再淋上象牙色嘅白朱古力慕絲，味道複雜而特別，但未係小弟是晚心水甜品。當然法式美食豈止於此，要數嘅仲有法國洋蔥湯、法國巴約訥風乾火腿伴蜜瓜、傳統鮭魚甜椒盅、百厘香白酒煮硯、三文魚凍批伴甜椒、慢煮油浸鴨脾、法式洋蔥炒牛肚、法式紅酒燴雞、法式香橙鴨、香煎田雞腿配雜香草、香煎鱒魚伴香草忌亷汁、法式檸檬撻、栗子巴夫、朱古力紅桑子蛋糕、法式焦糖燉蛋、酸果櫻桃杏仁薄荷撻、香梨果凍、蓋莓脆餅……等等。


2. 燒西冷 - 西冷質素高，師傅手勢好，燒得肉嫩，伴燒汁、芥辣都好食。仲有伴菜嘅烤菇、烤蕃茄、烤翠玉瓜，都一樣咁正。 3. 焗忌廉薯 – 薯仔切成一片片，以忌廉汁、芝士烤焗，雖則簡簡單單，但一切忠於原味。


4. 沙律吧 – 可能好多人都覺自助餐食沙律好唔回本，但食嘢都要講味道，講平衡，佢哋嘅沙律菜新鮮爽脆，車厘茄超甜，幾款醬汁有水準，法汁係小弟首選。5. 甜品 – 稱得上柏景嘅亮點，除十數款精緻蛋糕、慕絲、凍餅外，仲有麵包布甸、焗梳芙厘、炒雪糕、即製班戟、朱古力噴泉……，連杯裝雪糕都有3隻品牌，都咪話唔陣容強勁。


次次都試唔晒架啦，今趟重點，除上述幾款法式甜點，仲有焦糖合桃蛋糕、紅橙慕絲蛋糕及焦糖慕絲蛋糕。因為試食關係，我哋晌服務上多幾分優待，但食材跟大家晌出面食物枱所拎到嘅都係一樣，只係賣相執靚咗。整晚活動，能夠認識到咁多星級食家，一窺其廬山真面目，又邊食邊傾，講吓飲食，講吓旅遊，真係快樂不知時日過。


溫馨提示，是次「味遊．法式饗宴」自助晚餐供應期去到四月尾，一個價錢，無拘無束試勻廿多款法式經典前菜、主菜或甜品，確實吸引！


近年，比較少咗去食自助餐，無話好特別原因嘅，可能想慳番啲錢啦。反正，太太成日話食自助餐唔抵，平嗰啲啲嘢又麻麻哋，貴嗰啲又唔食得佢幾多，俾四、五百嘅話大把好選擇啦。不過咁，又唔係話完全唔食，總有好多例外嘅，又成人都聽到人講，依個世界豈有免費午餐架？


今趟個自助午餐，就係其中之一個例外喇！事緣某某信用卡嘅推廣，舊客戶推薦新客就送雙人自助午餐，而新客當然又有迎新禮品啦，依啲雙贏著數，自不然唔會放過，咪由我老婆推薦我依個新客囉！當然，都真係唔係完全免費，我都要填表影印文件架！


少少付出咁啦，哈哈！Park Café都好多年無嚟過，成日見佢賣廣告，記得以前間嘢地方無咁大，而且陰陰暗暗懶有氣氛咁，依次再嚟，感覺唔同晒，地方大咗，環境光猛咗，裝修簡潔明亮，最鍾意入門再入啲左手邊嘅一排卡位，高椅背，坐得舒服。


甫坐下，同老婆就開始各自「搵食」，未拎嘢食當然先巡視一下有咩食先，好概略計劃一下自己個「搵食」攻略。食物分類有沙律、冷盤、壽司及魚生、中西湯、生滾粥檔、鐵板燒、多款熱盤、咖喱吧、切肉車、即煮車仔麵檔、生果、甜品，而啡茶、檸茶檸水任斟任飲，大致上都有成60、70款以上嘢食，絕對填得滿滿你個肚皮。


至於質素方面，食物都唔係咩貴價嘢，但整體都屬中等，平平中偶有佳作，以折咗之後百鬆啲一個自助午餐，都稱得上抵食，除非你係個慣食好嘢、樣樣要精嘅人，否則一班老友聚聚舊，平平哋，任揀任食，依度都係唔錯囓選擇！


我就鍾意兩溝，再加啲生果、冷盤嘢同魚生作為頭盤嘅，砌出嚟咁先似樣嘛，唔少得加番少少凱撒沙律醬，咁先至好食！冷盤冷盤食物唔多，一眼睇晒，就係眼前嗰兩盤，一個係凍切肉片，另一個係煙鴨胸，水準一般啦。壽司、魚生晌冷盤旁，就係放有壽司、卷物同冷麵。


壽司同卷物無試，因為睇落好一般，反而蕎麥冷麵夾咗少少嚟食，做得幾清爽，口感幼韌；而魚生則放晌另一邊檔口位，由師傅即點即切，雖只供應三文魚同立魚，但算幾鮮味，我就加咗落去啲沙律當前菜一齊食！中西湯中湯係冬瓜湯，而西湯係普通忌廉湯，完全無賣點，所以，只有淺嚐半碗中湯就算，叫無味精囉。


生滾粥檔雖然嚟食自助餐揀食粥好似好傻，不過咁，食嘢都係想食自己鍾意嘅嘢。喜歡食粥多過食飯嘅人，又不妨要碗生滾粥落落肚丫，唯可惜選料唔多，否則，吸引力應該大好多，尤其啱老一輩嘅食客。鐵板燒負責生滾粥檔個師傅，亦負責埋鐵板燒，位置晌食物區最埋嘅角落位。


不過，雖然佢個牌「棟住」鐵板燒Teppanyaki一組大字，但睇真啲查實只係串燒啫。有雞肉串、粟米、墨魚嘴同肉腸，樣樣同老婆夾埋嚟食啲，質素還可以啦，係個墨魚嘴幾過癮；反而醬汁惹味突出，因為熱住熱住，感覺唔同啲。


熱盤熱盤唔算多，一開始約有12款，其後都有轉過款。部份熱盤都覺得唔錯喎，好似當中嘅燒鴨配柚子蜜、巴東燒雞扒配芝麻汁、椒鹽三文魚頭腩、杯裝蒸蛋，依幾款確係較特別，又幾好食，好似個燒鴨配柚子蜜，鹹鹹甜甜，鴨又唔羶；其他嘅，如燒肋骨、煎秋刀魚、芝士焗時蔬、焗長通粉、炒飯……，味道都唔差，只係無咁突出啫。


咖喱吧專燈設個咖喱吧，有啲吸引性。一共有3款食物，再搭一煲白飯同一啲印度薄片伴食咖喱，3款食物包括咖喱牛腩、炸雞同咖喱時蔬，基本上，3款都甚有水準，咖喱幾香而唔係死辣，牛腩做得好腍。切肉車隱身晌車仔麵檔側邊，佢又冚埋咗個銀箱，又唔見有師傅晌度喎，咪以為係無供應囉。


原來，負責麵檔個師傅又係負責烤肉，佢見我眼望望一臉疑惑，就問我係咪想要喇。是日嘅供應係燒西冷，就叫師傅薄切兩大片，蘸芥辣食。果然唔錯，有肉味，燒到裡面仍然係粉粉紅紅，但唔會話有血水滲出，很嫩很軟。車仔麵檔本來真係無諗過會晌度食車仔嘢，但最後都有食到，就因為係阿師傅推介，切完肉俾我嘅師傅，佢又負責個麵檔，就介紹話啲牛雜好食，見佢盛意拳拳，就一於試吓。


丫，又估唔到啲牛雜真係幾得，牛雜炆得夠晒腍，尤其啲牛孖根，既腍且滑，而且啲汁很有鹵水香，少少意想不到添！如果唔係留番少少肚掃甜品，一定添碗白飯撈汁囉，哈哈！甜品陣容都幾鼎盛喎，中式西式、有凍有熱，成十多廿款，不過都係常見嘅貨色、一般嘅質素，如果唔係特別對甜品有好大興趣嘅，其實眼見依啲應該都好滿足。


不過，對我依類甜品鬼見愁，就未夠盡慶。所以，今次無試勻晒所以甜品，都係重點出擊，先嚟一大碟私伙甜品拼盤，有藍莓芝士餅、松露朱古力蛋糕、芒果蛋糕、朱古力慕絲蛋糕、蘋果撻、栗子蛋糕、桂花糕，後尾再出咗款意大利芝士餅，照殺！


其實咁多款都有水準，只係略嫌大路啲。最後衝刺嘅，就係加多一份即製窩夫配鴛鴦雪糕球，同一份即製香蕉班戟現紅莓醬，因為兩者都係新鮮即製，都係特別好味，尤其個窩夫，好脆口。我老婆都話服咗我，起先話人哋啲甜品係一般貨色，但最後又食咁多，叫我千祈唔好出咗門口嘔番晒出嚟呀！


OK喎，我大肚能容啫。


有時會借啲特別節日食番餐好嚟慶祝一下，今次都係「借啲二」慶祝，同老婆嚟銅鑼灣搵間有格調啲嘅西餐廳食餐好！Barg係瑟縮晌耀華街嘅樓上餐廳，唔多起眼，亦唔多見佢有賣廣告，感覺算係比較低調嘅店子。一出升降機，就係大大個啡底銀字嘅招牌，一定唔會搵錯。


全店都係以咖啡色為主調，裝修算係簡約，只係晌擺設同燈光方面營造出醉人氣氛，牆上掛有畫飾，又配以座地燈，加上天花一組組石英射燈，令整間餐廳感覺柔和而又有格調，雅致得嚟又有特色，絕對適合嚟浪漫吓！唯一係太有氣氛，環境會比較昏暗，所以小弟部DC仔患有暫時性白內障，影啲相出嚟無咁清晰，請見諒。


雖然，佢好似主打賣意大利菜，但打開餐牌，不難發覺事實又並非如此。查實食店集Wine Bar於一身，除提供意大利菜，仲有啲泰國、本地fusion、四川、歐陸、美國……所以感覺都幾雜。能否殺出條血路，還看食物質素喇。


要化算啲，選4道菜晚餐連飲品為上算，散叫始終唔平，況且，晚餐無論晌頭盤、主菜定甜品，都有唔少選擇，總可以配搭出心水組合。招呼方面幾好喎，有高級餐廳嘅水準，侍應落單時已問定邊個要啲乜，食物上枱時果然無擺錯，經理久唔久又會問吓啱唔啱食；而之前見我哋研究個餐牌時，就細心介紹一下，個套餐點揀法，又講吓邊啲熱門多人揀，等我哋有個參考。


餐包籃雖然法包烘得微暖，包身外脆內軟，但感覺有點「寒酸」，因為大大個餐包籃就係只有兩塊法包，無其他款式嘅麵包，賣相就似係椰林閣呀、花園呀嗰類嘅層次。而枱上則放有橄欖油、黑醋、紅椒粉、鹽、黑椒碎供客人隨意使用，醮包自然係橄欖油搭黑醋啦！


凱撒沙律配巴馬火腿凱撒沙律做得唔馬虎，有銀魚仔、煙肉碎……等等，沙律菜撈得足味，又以巴馬臣薄片代替芝士粉，感覺高檔啲；雖然巴馬火腿只得兩片，但鹹香油潤有質素。香煎法國鵝肝配黑醋汁經理話除咗個生蠔外，依個頭盤係另一熱選，較多人點，無他嘅，11款頭盤裡邊，大多數都係沙律，咁鵝肝、生蠔當然俾人覺得矜貴啲，由於老婆唔食生嘅生蠔，自然就要個鵝肝啦。


鵝肝小半隻手掌大細，煎得有水準，底面都好香脆，但鵝肝心有啲散；最正係伴住件烤蜜桃同啲油醋沙律菜，令到件鵝肝食起上嚟無咁膩。龍蝦湯色澤好對板，橙紅嘅湯色，試一口先，掂！龍蝦味好濃郁、好鮮活，質感柔滑，加上有三幾粒龍蝦肉在內，真材實料好好味。


野菌湯睇個賣相就差少少，望落去同飲入口，都係覺得較粗嚡。不過，湯中充滿野菌粒、洋蔥粒，菌味又夠重，叫拉番唔少分數。是日鹽燒海魚老婆鍾意食魚，所以一眼佢就以此道菜為目標。是日海魚係鱸魚，我哋兩個都少食依種魚。


整道主菜賣相一流，長形餐碟，一邊放有鹽燒鱸魚，並以菠菜墊底，配1/4個檸檬，另一邊則有炒甘筍同薯仔作為伴菜。鱸魚簡單就咁鹽燒，肉嫩味鮮，唧少少檸檬汁提提味，肉味更清新。可惜係菠菜有少少澀，而甘筍同薯仔粒味道唔錯，但炒得僅僅熟，部份仲有啲生添。


炭燒澳洲羊扒配芝士檸檬欖油揀主菜我就有啲心大心細喇，小弟較喜歡食肉，安格斯肉眼、炭燒牛柳串都係想試嘅菜式，不過，見有個羊扒，仲配隻芝士檸檬欖油嘅汁，相比嗰兩款配紅酒燒汁同甜辣汁，依個想試嘅興趣多咗。澳洲羊扒連住3條骨，幾有睇頭，下面墊有烤薯，長餐碟嘅另一邊係烤蕃茄同露筍仔。


羊扒肉好嫩，燒得啱啱好，而且肉面帶少少燶，很有炭燒嘅焦香味；而烤薯、烤蕃茄都唔錯，不過唔知係咪師傅錯手，碟羊扒唔多係芝士檸檬欖油，味道似係紅酒燒汁，不過既來之，則安之，反正味道都好好。薑汁法式燉蛋甜品共有5款選擇，就揀依個傳統法式甜品先，加入薑汁就更加啱我老婆口味。


燉蛋雖則有少少削身，但無損佢個蛋味，既濃且香，而最正係個焦糖面，做得焦香且脆，插住一小束薄荷葉，靚仔晒。意大利芝士餅依個芝士餅係無底嘅，即係無手指餅，又無海綿蛋糕，表示用料唔縮骨，反而中間就有一層薄薄哋嘅蛋糕，沾滿咖啡酒，夠晒香。


而馬卡風芝士打得幼滑軟綿，加上面面香濃嘅唂咕粉，真係好有水準嘅一道甜品！餐飲老婆一向都飲開熱檸水，小弟就鍾意甜品配熱咖啡。杯熱啡送嚟，跟手就送上牛奶、沙糖、啡糖，牛奶係熱嘅，糖罌又好精緻，雖然咖啡唔算好香，但勝在口感幼滑，食住兩款甜品，真係好滿意今餐。


老婆開到聲俾多少少貼士，無問題丫！


幸好食物仍有水準，否則就要俾個喊面佢！葡撻MOP8依度嘅葡撻唔係即做，係附近街嘅老店做，再拎過嚟。有位落單先再放入焗爐輕輕翻熱，所以，效果應該會打咗折扣。泰式雞肉沙律 MOP42晌安德魯食「泰式」沙律，都算有少少破格啩。


不過，唔好理，個泰式雞肉沙律確係正，有芹菜、青瓜、紅蔥頭、蕃茜、車厘茄，以及好多雞肉，配以魚露、酸醋，非常醒胃，啱晒今日咁大熱天時食。栗子芝士餅 MOP18咁嘅價一件芝士餅，真係好抵吓。栗子味勁重，相對地芝士味就比較薄，而且餅身口感稍為實咗啲，唔係擺得耐嗰種「硬」，覺得係魚膠落得多出嚟嗰種「實」，欠缺咗芝士餅一向嗰個柔軟感。


木瓜奶昔 MOP20、紅蘿蔔蘋果汁 MOP18木瓜奶昔好大杯，食唔飽都可以飲飽。雖然木瓜好夠，但質感比較水，可能加奶或雪糕加得少，而且唔夠凍，要問侍應再加加冰先OK。相反，老婆杯紅蘿蔔蘋果汁正好多，飲落紅蘿蔔同蘋果嘅味道比例50/50，好平衡，無話邊個搶邊個味！


豬扒菠蘿包 MOP20、豬扒甜餐包 MOP20豬扒菠蘿包同豬扒甜餐包係佢哋嘅新推介，有個疑問，究竟佢哋有無試過依個配搭呢？其實，個包都幾大個，豬扒肉質鬆軟又醃得入味，煎得都幾香，單講塊豬扒，確係幾好食，但係一夾埋個包一齊食，無論係菠蘿包，抑或甜餐包，包嘅甜味同豬扒嘅鹹香，係絕對唔襯囉，感覺完全係一個錯配，亂點鴛鴦！


加上依兩款包係軟身包，一「扲」就會扁晒，唔曉得彈番起，尤其菠蘿包更甚，好影響口感，因為件豬扒都要用少少力咬，結果就一咬包身扁埋變咗糰粉！仲有，豬扒係用有骨豬扒，個人覺得以無骨好啲，話晒夾住個包嚟食，唔為意者一口咬落去，撞正門牙差少少嘅人，可能牙都崩呀！


咖喱魚蛋 MOP22一客有8粒魚蛋，個人覺得好普通咋喎，魚蛋唔算話好差，只係無咩亮點，無話好彈牙，又無話好有魚味，總之就係普通啦！咖喱，講到係秘製，散買仲收到MOP80樽，小弟只係覺得有咖喱味，但無層次嘅香啫。


凍啡 MOP13、金皇蜂青檸柑桔蜜 MOP20睇人寫佢無禮貌都略知一二，今次招呼就無乜嘢。相反，杯青檸柑桔蜜收到成MOP20，勁俾足料呀，老婆話第一口飲落，真係甜到爆，飲幾啖再叫人加番啲水溝溝先易入口。


俾個喊佢，無他嘅，咁嘅價位，產品應該有一定水準，既然包又唔好食，魚蛋又一般，都難以俾個OK啦。


澳門有好多葡萄菜館，上次去澳門未有機會試到，今勻就揀定幾間心水，全部都無訂枱，視乎時間同玩到去邊區。最後，就決定去試吓晌大堂街嘅Restaurant Escada，位置就在郵政總局後面上梯級，少少隱蔽，但唔算難搵。


今日係星期五，都幾旺，由於無訂位，要多等半粒鐘，啱晒啦，因為晌360café食咗個好飽嘅High Tea Set，係估唔到咁飽，所以已經將食晚飯時間推晏啲，再等多陣都無妨，咪落番議事亭前地行吓囉。之前已晌openrice做咗少少功課，所以點菜時雖睇勻個餐牌，但查實心裡有數，都無乜懸念。


紅酒雜飲 Sangria 0.5L/MOP78, 1L/MOP148澳門好多葡國餐廳都無免費開水供應，依間都無例外，所以索性先嚟半公升Sangria。我都係第一次飲依種葡式雞尾酒，本身小弟同太太都唔係好酒之人，可以飲，但唔多，而半公升大概倒到5-6杯，所以今晚都叫飲大咗，但因為隻酒係由紅酒再加啲蘋果、橙嘅果皮果肉，酒味少許濃，味道帶甜，易入口，真係唔錯唔錯，值得一試，所以清晒半公升Sangria無難度。


檸檬炒蜆 MOP95炒蜆堆滿一大碟，份量頗大無呃秤，雖然蜆隻唔算好大，但感覺蜆肉肥厚、鮮甜無霉無爛，無乜死蜆，食落亦唔覺有沙。以檸檬同炒，所以蜆肉帶有一朕檸檬清爽鮮香，我哋連汁都唔放過，以麵包醺嚟食！


葡式焗鴨飯 MOP128另一滿意嘅菜式，上枱時個賣相平平無奇，飯面就只有兩大塊煙肉、兩片葡式肉腸、蕃茜、黑橄欖而矣。但一滔起個鴨飯，真係禾稈冚珍珠，飯裡面鴨肉多到不得了，啖啖都有鴨肉絲，而且個飯又焗得夠香夠乾身，但又索咗啲鴨油香，確係意外咁好食。


唔好睇佢好似細細缽，查實份量可不少。整晚食物好好味，環境亦都一流，餐廳設於一幢舊樓之中，樓高三層都係餐廳。內裡裝修古雅，一室潔白，懷舊吊燈，加上昏黃燈光，實在幾有氣氛。美酒，佳餚，浪漫情調，為今日行程畫完整美句號。


以前去外地旅行，認識咗個台灣人，不過依家都少咗聯絡，但咁啱佢同太太、一對仔過嚟香港旅行，雖然係自由行，由於佢哋已經安排好晒行程，所以叫我唔使特別陪佢哋，不過咁耐無見，食番餐就唔少得架喇！問咗佢哋喜好，都係就番兩個細路，想食啲惹味嘅嘢，所以，就揀嚟Tony Roma鋸吓扒，食吓燒肋骨！


星期六嘅晚上，好多客人，我哋遲到咗幾個字，都盡量等我哋嚟俾枱我哋，安排坐晌入門口左邊較入嘅馬蹄形座位，比較靜焗少少，方便傾偈！點菜就由我發辦，全部都係香口嘢，而且比較多肉，希望佢哋食得開心。先嚟啲免費法包，配香草牛油，法包只係暖暖哋，包面脆但包身稍硬，未夠軟熟，而香草牛油軟滑帶有陣陣香草味，加番少少分。


熱身完，好快就上其他菜式。不過，事後見啲細路好鍾意食啲法包，所以再麻煩啲店員嚟多一份，但係叫咗好幾次，三催四請先拎到嚟，大佬我哋都叫咗好幾樣嘢啦，唔係以為貪你啲免費法包啩！燒雞凱撒沙律凱撒沙律做底，加一塊烤雞胸。


個凱撒沙律就幾好食，沙律菜夠凍又爽甜，灑滿芝士碎，沙律汁亦很有層次，唔係得個酸字。烤雞胸雖然大大件，燒得個樣幾靚，但都係嚡咗少少，不過，雞胸已切好一小件一小件咁，方便食用！香脆三文魚春卷其實無咩特別，只係以三文魚做餡嘅炸春卷，一客4件，但每件都幾大，況且餡料十足無欺場，啖啖三文魚肉，最精彩係跟春卷個醬，帶有濃厚嘅芝士香，再配伴碟嘅酸青蘋果條，伴住咁食令你覺得去去油膩。


燒肋骨配烤雞嚟到有少少打個突，因為烤雞原來是一隻燒雞脾，仲係隻右脾，如果唔係有啲烤過嘅坑紋，仲以為俾咗隻鹵水雞脾添。燒豬肋骨成尺咁多，有8件之多，唔使多講，濃香惹味嘅燒烤醬，肉地鬆化嘅豬肋骨，兩者最合拍，大啖大啖咁食，果然好好味，保持上佳水準。


至於隻燒雞脾都OK，幾入味，但同條肋骨比，就差咗兩皮。伴碟仲有麥記薯條同酸椰菜絲，前者同麥記食開無分別，後者酸香醒胃。燒肋骨配牛扒依個燒肋骨就揀咗搭牛扒，配菜要烚粟米同酸椰菜絲。件碳燒牛扒有少少過火，未至於韌，但可以仲好啲，不過就不得不讚佢肉味濃、肉汁多，配上洋蔥汁，幾正。


配菜嘅烚粟米，當然唔及燒粟米香口，但依家烚嘅，食得出粟米很甜！今晚幾樣嘢都好啱佢哋食，全部清晒，食到啲細路一咀都係油。原來佢哋嚟咗兩日幾，都未坐過叮叮同小輪，所以，就帶佢哋坐叮叮落中環，跟住坐天星過尖沙咀，睇埋IFC、灣仔會展、天星碼頭、文化中心……幾個沿路景點，算係帶佢哋逛過吓啦，哈哈！


透過銀行信用卡推廣活動，換咗份太興嘅免費早餐，平日多數晌屋企食，今朝就早啲出門，去太興啦！免費早餐券係可以換乜嘢早餐都得，認真唔錯，無乜諸多限制。爽爽手就睇中佢個人氣早餐N3，係乜，就係火腿通粉拼德國香草腸，配鬆脆多士，加咖啡或茶。


火腿通粉 – 可能太早，客唔多，通粉有啲整定咗一段時間未去貨，所以有啲腍，火腿、湯底都係普普通通咁啦。德國香草腸 - 唔似係普通貨色，無一般茶記啲腸太鹹嘅通病，隱約有朕香草味，肉質又唔會太削太霉，幾好喎。


如果煎得帶少少燶面，腸衣相信仲香仲脆。鬆脆多士 - 一整塊厚多士，烘得軟熟、鬆脆，但又出現茶記另一個通病，點解係都要俾舊未解好凍嘅牛油，「硬挖挖」叫人點搽，結果咪搽到塊多士面「熔熔爛爛」囉！熱奶茶，夠熱夠香，但唔算太滑，希望將來做得更好啦。


其實我自己都幾鍾意滬江，一來環境幾幽雅舒服，客群比較斯文啲，所以，比較靜局少少，就算坐滿人，都唔似一般中式酒樓咁嘈嘈閉；其次，服務一環又做得幾熨貼，茶式穩定有水準，價位以尖沙咀中高檔計，佢唔算貴。今日賀小弟生日，自然由我發辦，點菜時盡量平衡各方「利益」，希望大家啱食，結果就係2個小食、2個點心、1個素菜、1個肉、加多1個墊肚嘅炒年糕，可能都有啲點多咗，所以都無位攝甜品。


五香牛肉唔似一般常見色澤深沉，炆煮腍透嘅五香牛肉。單睇表面，似係白烚牛肉，凈食嘅話除咗牛肉就無乜其他味，所以佐料係一碟帶有好重花椒八角味嘅醬油。由於牛肉切得非常之薄，得嗰2mm厚，食落好柔軟，但咁嘅做法個人覺得麻麻。


蜇皮炒雞絲依個小食盡見師傅刀功，蜇皮、雞絲都切得幼細一致，帶點麻油香，而蜇皮咬落爽脆，點少少醋，效果仲正，有種醇香嘅醋酸，和一和啲麻油，所以，依碟我哋清得最快，唯一明顯嘅問題係落油過好，食到碟底一灘油咁！


招牌小籠包一客4件唔使你推我讓，包嘅手勢唔差，十多摺，皮夠薄；而肉餡香而不膩，湯汁多，筷子夾起湯汁真係晌個包內盪吓盪吓，絕對唔輸蝕比其他專做小籠包名店。素鍋貼同樣一客4件，賣相包得飽滿十足，鍋貼煎得底香皮脆，菜餡感覺清新，食得肉多，不妨試試依個素鍋貼。


豆腐餃子嚟親都會預訂，豆腐片到薄一薄做餃子皮，又唔易夾爛喎，已見心思及手功啦，再者，本身味道真係好食，豆腐味濃，菜葉幼細，伴著個玻璃獻汁，味道更鮮甜，唔單調。茶樹菇烤肉係時令精選，唔係常設晌菜牌之中，一心諗住菇菌有益，點知出事，烤肉原來係紅燒豬肉，幾肥吓嘅五花腩，切件後以茶樹菇作配菜紅燒，完全體驗出上海菜濃油赤醬嘅神髓。


不過，唔鍾意肥又唔鍾意太油嘅人，依道菜一睇個賣相就嚇死。雖然味道確係香甜惹味，但始終都係肉太肥、油太多，所以，出現滯銷添！有啲愛恨交纏嘅感覺，就係對食上海菜嘅矛盾，又想食，但又太肥脷。津白肉絲炒年糕屋企人一晌都鍾意食炒年糕，所以，就點依個代替粉麵飯。


年糕份量頗多，反而津白、肉絲唔太多；年糕炒得軟糯，又掛滿晒醬汁，相對上面個茶樹菇，嚟得無咁油，多番啲津白感覺就更好喇！


食自助餐，皇家太平洋酒店嘅柏景餐廳都算係我選擇之一，因為個場大，坐得寬鬆之餘，食物種類、款式都幾多。加上，今期所做嘅主題係「黑鑽‧盛饌」黑松露，俗稱「餐桌上的黑鑽石」，幾吸引吓，所以都好期待。當然，一個自助餐雖話都幾百蚊，但都好難預期好似啲高級餐廳，食啲松露菜式，黑松露係成片成片咁刨俾你。


但係，帶有黑松露嘅菜式亦唔少，對鮮有食黑松露嘅我，一次過嚐試到咁多款，係個唔錯嘅體驗。準時到場已見啲人開始搵食，未講食，先講坐，今次被安排坐晌近食物區，一眼望到晒大部份食物嘅補充，都算佔據先機，但更正係對住個大電視，仲播緊英超！


即撈黑松露醬海鮮凱撒沙律 – 羅馬生菜、炸煙肉粒、麵包粒、巴馬臣芝士，一組凱撒沙律底，再按自己喜好加海鮮配料如蝦、魷魚，最後淋上個黑松露沙律醬，唔好諗住黑松露味好出，只係隱約覺得個沙律醬多咗啲層次。黑菌燒賣 – 依個燒賣最能食出黑松露獨特幽香，因為每粒燒賣，上面都放咗一撮黑松露醬。


黑菌水蟹粥 – 粥底幾綿又帶啲鮮香，跟個青豆忌廉湯一樣，黑點就係黑松露吧。鵝肝黑菌茸蒸蛋白 - 黑菌茸就放晌蛋白裡面同蒸，而鵝肝薄薄一小粒放晌面，蒸蛋白好滑溜，慢慢嗒先嚐到一朕油潤同香味。蒜香黑松露醬炒薯仔 - 蒜香重過黑松露味，依個少少有姿勢無實際嘅炒薯仔。


燴牛胸伴黑松露油 - 牛胸燴得夠晒腍，好柔軟，伴咗黑松露油，多咗朕獨特松露香，唔錯。燒羊肩伴黑菌燒汁 - 燒羊肩伴黑菌燒汁，其實同個燴牛胸伴黑松露油差唔多，只係牛胸變咗羊肩，醬汁黑菌加燒汁更芳香，羊肩羶香濃郁，不過肉質帶點韌勁。


扒虎蝦配黑菌汁 – 每位客人都特別送上一客兩件嘅扒虎蝦，「專燈」拎埋隻凍甜蝦拍住嚟影相，真係蚊脾同牛脾，虎蝦燒得好香，又啖啖肉，真係食得爽呀！而且，個黑菌忌廉汁幾香，落黑松露醬相對重手！ 黑菌朱古力慕絲 – 唯一一個以黑松露入饌嘅甜品，以往食嘅松露朱古力都係有松露之名、無松露之實，今之就真係食有松露嘅朱古力喇。


加拿大藍青口 – 幾大隻，肉質同樣鮮甜，落少少檸汁提提鮮就夠。串燒大頭蝦 – 不可不試，大頭蝦比虎蝦細隻啲，蝦肉都幾彈牙，但重點係蝦頭之內嘅橙紅蝦膏，甘香油飴。香草燒羊架 – 重羊味得嚟又唔太羶，肉質非常鬆軟，外層又燒得香脆，再配埋芥辣，我都忍唔住整多一枝！


即制意大利飯 – 即場煮意粉就見得多，煮意大利飯就第一次，最吸引係師傅旁邊舊巨型芝士，邊用邊刮。面前有多款配料，你鍾意點配都得，不過一個人食一份似乎太「漏」，或者好似我咁，有時見師傅煮緊「大鑊飯」，可以問佢要少少嚟試都得。


燒牛肉西冷 – 生熟度啱啱，中間位仲略帶粉紅，質感唔錯，有肉味，又冧滑，個人鍾意配燒汁。芝士蛋糕 – 係美式芝士餅，切到四四方方，芝士味濃得嚟餅身唔死實，面面酸忌廉甜酸有緻。即做班戟 – 妹妹師傅仔整班戟手勢好熟練，三兩吓就搞掂，皮薄香軟。


預制沙律 – 共有8款，其中一款似係希臘沙律，味道清新，其他幾款都各具特色。烤南瓜、粟米 - 南瓜同粟米本身已經好夠甜，所以烤咗之後再多陣烤燒香。梳乎厘 – 雖然只係原味，但因為即做，食落好輕身，好鬆軟。


冰板炒雪糕 – 好多配料揀，不過係自己衰貪心，揀得太多料，料多過雪糕，成兜嘢我個「趙」字。此外，仲有自助沙律吧，車厘茄超甜，沙律菜好新鮮爽脆；壽司、魚生，因為見無乜特別款式，都係大路貨，所以無試過；凍海鮮仲有瀨尿蝦同凍蜆，前者出咗幾輪就無晒，我都未有機會試，之後改出凍甜蝦；其他點心、熱盤仲包括有蝦餃、南乳豬手、蒸魚、咖喱牛肉、炒時蔬、生炒骨……之類；去到甜品方面，除上面提過嘅有啲啲特別外，其他都比較普通，如果對食甜品有要求嘅人，可能唔係太睇上眼，而雪糕櫃有HD、Dreyer's、雀巢，全部細杯裝，多選擇又方便揀；茶啡自斟，可以不停飲！


整體嚟講，加插咗黑松露做主題，新鮮感同高檔感強咗，折咗之後大概三百鬆啲，以依家食番有咁上下嘅自助餐計，價錢算幾吸引，就啱慶祝吓特別日子嚟豪一豪，非常諗得過。雖然依個「黑鑽‧盛饌」黑松露自助餐只係做到4月，而5月主題好似換咗「蝦蟹鮮味配」海鮮自助餐，但係以柏景質素應該都OK嘅！


今年聖安娜嘅情人節蛋糕名為「心心相對」，望落去個樣有啲假，似裝飾用嘅感覺，衰啲講句好似蠟做咁，查實佢係一個士多啤梨芝士軟心蛋糕，只不過個粉紅底色唔太自然，先覺得佢有啲假啫！情人節當日兩公婆晌屋企煮飯仔，因為唔係好想晌出面被逼食貴價餐。


飯後係甜品時間，我嘅預備就係依個「心心相對」，老婆以為我無準備，哈哈，佢又晌伯伯加奴買咗個Cotton Soft Cheese Cake嚟慶祝，結果情人節蛋糕對對碰，慶祝蛋糕打孖上，雖然兩個蛋糕都唔係話成磅裝嗰啲咁大個，但始終都係兩個，只好各食一半，剩番嘅明天再繼續。


個「心心相對」，由底而上係海綿蛋糕、士多啤梨慕絲、士多啤梨果肉、芝士軟心，跟住再一朕蛋糕、慕絲，面面放啲裝飾。其實味道唔錯，保持到聖安娜嘅質素，海綿蛋糕鬆軟，士多啤梨慕絲幼滑，芝士軟心香軟但芝味唔濃，而且士多啤梨果肉有啲酸，唔夠靚，要扣扣分。


至於個Cotton Soft Cheese Cake係點，見另文喇！除蛋糕，仲有送咗罐龍島嘅榛子牛奶朱古力俾老婆，雖然無出街食，佢都開心嘅！


老細落咗嚟寫字樓走個圈，失驚無神擺低幾十蚊，話請同事食西餅喎，同事T揸fit，梗係唔會買幾蚊件嗰啲啦，所以，走咗去東海堂買，因為話平時人哋結婚收嘅餅卡，唔係美心就聖安娜，好少有東海堂，所以就趁機試吓囉！


事隔年半，再戰松屋，上次同教會朋友慶生日，依次就拉埋同事當慰勞，早排做到死死吓，點都要大食一餐嘅。依家嘅日式放題開到成行成市，價錢大家都差唔多，而晌旺區開到好似梗有一間晌左近，印象中松屋都算係早一批搞放題嘅日本餐廳。


去到人氣依然咁旺，訂咗位都要等10min。睇番食物種類，都係嗰3張食物紙，好似無乜點改過， 70多款食物包括7款刺身、13款壽司、6款手卷、24款串燒、5款沙律小食、6款飯麵烏冬、11款揚物及天婦羅、同埋6款日式料理。


始終都係芝麻同紅豆最搶鏡，味道最濃郁又無咁假。今晚食咁多炸嘢同串燒，所以，同上次一樣，飲咗唔少嘢，好彩小弟個胃都算幾強，4杯凍嘢仲杯杯唔同，又凍甘桔檸檬蜂蜜、凍蘋果綠茶、凍紫蘇梅、Mountain Dew，溝溝埋埋都無事。


哈哈！


唯一好多時係我同太太晌尖沙咀平靚正嘅飯堂選擇，老實講，佢唔係我唯一嘅選擇，因為地方唔好坐之餘，尤其啲二人卡位好細張枱，另外成日有種好似被人催埋單嘅感覺，仲有啲服務應真麻麻；之不過食物質素有保證，價錢又合理，否則一早就唔再幫襯啦！


榨菜嘅鹹味就係成舊餈飯嘅調味劑，唔使再花巧，飽肚好食！酸辣湯一大碗，夠兩至三個人分，材料十足，有豆腐、木耳絲、竹筍絲、冬落絲、素肉絲、蛋花，至緊要做到夠酸夠辣，刺激醒胃，咁至係酸辣湯架嘛，而且稀杰度啱啱好，稀少少都OK，最怕啲湯羹太糊，等同灌膠水。


雲吞麵、水餃麵個樣簡直孖生兄弟，哩到都分唔到邊碗係雲吞麵，邊碗係水餃麵，因為皮係用麵粉自家手搓嘅上海雲吞皮，較厚身，唔係講皮薄，唔會睇到內餡，食質感，食過先知，同廣東麵檔嘅雲吞皮係兩樣嘢，無得比較嘅。


份量勝在大粒餡多，味道就一般啦，而麵質因係賣上海麵關係，較粗身少少帶柔韌，一把雪菜跟麵上，成碗一個人食都幾飽肚。牛肉餡餅都可以話至愛，因為餡餅以生煎整成，底面香脆，如果個麵粉皮能再做得薄多少少，脆口感仲好仲強。


調好味嘅牛肉加上大量蔥粒做餡，肉汁充沛，蔥粒令個餡餅嘅味道唔會太「寡」，同樣，餡料十足絕無呃秤，好食兼抵食！


食嘢更係揀食材最好狀態啦，不時不食丫嘛，依趟晌鳴門出席咗個秋刀全魚宴試食會，不單只食到好嘢，仲有學到好多嘢，因為負責人蔡生同大廚明哥不時走過哩教我哋嘢，點睇好唔好食，煮法有咩特別……。秋刀魚盛產晌太平洋北部，其實一年四季都有，不過佢本身肉質較粗糙、幼骨又多、腥味較重，但一去到每年9月到11月盛夏至初秋依段時間，為準備迎接冬季來臨，需要儲存大量養分晌體內，就係秋刀肉質最肥美嘅當造期，魚身變得油脂豐厚，肉質軟滑，鮮甜而不腥，大自然就係咁神奇！


題外話，因為魚肚位一片銀光，身型修長得似把利刀，而且只有秋季最正，所以叫佢做秋刀！上網睇番資料，原來秋刀營養價值幾高，含豐富蛋白質，容易消化及被人體吸收，仲有含大量不飽和脂肪酸，甚麼DHA及EPA我都唔多識嘅東東，話有效預防心臟病及腦血管等疾病，聽落總之有益就OK啦！


師傅話一般秋刀魚料理多數都係用炭燒或蒲燒嘅方式，然後配上白飯和味噌湯哩食。但今次搞得秋刀全魚宴，點可以凈係得個燒字，用咗唔同方法哩炮製，有啲皆屬驚喜菜式！仲有，有啲菜式係特製，專為今晚而設，連餐牌都無，聽到都好想快啲有得食。


未食前，負責人蔡生仲整多一個驚喜俾我哋，就係拎出自家釀製梅酒共諸同好，大家即時鼓掌，咁嘅安排，點唔叫大家開懷！自家釀製梅酒師傅嘅配方係1斤鮮梅、1斤燒灼、1斤黃冰糖，加埋晒浸製最少5個月！色澤金黃，清澈透光，加啲冰塊，飲落幾順喉，酒精度唔高，帶有酸梅香，未食嘢前，大家舉杯淺嚐，真係一種享受。


火焰秋刀魚水菜黑酢沙律第一道菜點都要開開大家個胃，依個沙律好醒胃，材料有火灸過嘅秋刀魚、日本水菜、車厘茄、魚子，並以黑酢醋為醬汁，食落酸咪咪，醬汁撈得夠「勻巡」，保證啖啖沙律菜有醋汁味，而火灸秋刀魚，帶有少少焦香味，但肉質好嫩滑！


秋刀魚南蠻漬南蠻漬係指一個做法，通常指用醋浸醃食物。依道菜嘅做法，係將秋刀魚切件後就先炸後浸，伴上蔥絲同醃過嘅蘿蔔同甘筍絲，因為已經被醋浸透，少咗份油膩感，夾著少許伴菜食，味道多咗啲層次，不過如果你係唔鍾意食個啲浸腍晒外皮嘅炸嘢，依個南蠻漬你可能覺得唔OK！


秋刀魚刺身、季節刺身盛盒學大廚話齋，新鮮捕獲嘅秋刀魚，其實最好食法係做成刺身同壽司，配上少許薑蓉入口美極。先試一個刺身盛盒，分別有主角秋刀、三文、油甘、鰹魚、牡丹蝦。食刺身真係最能夠體驗海產個種鮮味，因為夠晒新鮮，5樣刺身都咁正，肉質鮮美濃郁，魚脂豐盈。


秋刀一啲都唔腥，好肥美，師傅仲要晌表皮鎅晒花，真係唔止好食，仲賞心悅目添；三文、油甘比較多機會接觸到，但另一款鰹魚係第一次食，相對係魚味最濃嘅刺身；牡丹蝦去走晒蝦身嘅殼，大啖咬落去，簡簡單單嘅鮮蝦味，但帶俾人有種回味無窮嘅感覺！


隨盛盒伴上蔥粒，薑蓉同日本芥辣，想刺身搭配邊樣都可以悉隨尊便。岩鹽燒秋刀魚壽司、貝類壽司盛盒刺身做得出色，咁壽司又如何。日本秋田小町米做嘅壽司飯，質感方面個人覺得稍為有點黏，但手握嘅效果好好，鬆緊有緻，唔會硬崩崩，而且體積適中，一口一舊得哩唔會塞住晒，非常唔錯。


4款壽司包括有；帶子、北寄貝、秋刀同吞拿魚卷，每款都質素甚佳，一口一片自家醃製嘅子薑，清清味蕾，一口一舊壽司，確是味美！海鹽燒秋刀魚配梅鹽唔開肚原條鹽燒，做法簡單，亦能帶出魚嘅鮮味。外皮焦香，做到外脆肉嫩，嗒到點點鹽香，而且魚肉夾雜住油脂，入口同樣滋味，雖然食落骨多，但都係軟骨，還是安全。


如果唔怕再鹹少少，點一點啲梅子鹽先食，多咗份酸梅味，感覺又唔同咗，食起上哩清新啲。師傅話內臟都可以食，但味道會苦澀，所以最好滴幾滴檸檬汁，效果會好唔同，緩和咗朕異味，都OK喎！天婦羅秋刀魚蕃茄梅子卷值得俾多一個讚佢嘅秋刀魚菜式，因為製法花心思，配搭出色，賣相又好！


先將秋刀起肉，包住車厘茄再醮上粉漿拎去炸，面面加丁點梅子醬，再放條炸麵條做裝飾，咁就搞掂。雖然係天婦羅，一啲油膩感都無，一來炸功了得，炸完嘅秋刀魚卷本身無乜油，二來中間嘅車厘茄同卷面嘅梅子醬所發揮嘅作用。


秋刀魚卷好脆口，一咬到中間車厘茄就爆汁，迅間滋潤番個口腔，真係好食！但一客4件，4個食家分，無得「安哥」，心想有點可惜！秋刀魚土窩飯唯一大路啲嘅菜式，土窩飯就好似我哋廣東人嘅煲仔飯，不過就唔會見到有飯焦喇！


整體個飯都OK，除咗飯粒分明，又無話乾爭爭之外，秋刀嘅魚油多少都滲透入咗啲飯度，增添食味。牛乳布甸賣相雖然簡單，只係加咗幾粒珍珠提子，但論質素就一啲都唔簡單。北海道牛乳，牛奶味非常之濃郁，布甸口感幼滑，搯上手布甸震震吓，可見幾滑溜。


冰涼嘅牛乳布甸，真係窩心甜品！食晒咁多道菜，真係好滿足，不過同明哥傾開，有個壞消息，因為今個造期嘅秋刀漁獲唔係咁理想，來貨價較上年貴一截，舊年一條新鮮秋刀零售賣只係五、六十，今年要去到一百鬆啲，所以，除刺身繼續供應外，其他食法就唔做，因為成本問題要賣貴啲，但食客就會覺得唔抵食，所以索性唔做！


希望價格回落，大家可以有機一試秋刀嘅唔同食法。環境方面雖則話居酒屋，和風味裝修唔算好重，但勝在枱凳都比預期寬敞，唯一唔好就係所有凳都無靠背，無腰骨嘅人就最好揀有牆「俟」個一邊哩坐喇，嘻嘻！此外，係晌牆上貼有好多魚類、貝殼類嘅介紹海報，仲有中日文對照嘅食物名稱，當然較為引人聚焦嘅地方就係廚房前嘅魚缸同冰鎮住嘅新鮮日本海魚啦。


服務都到位，全晚換咗三次碟，都係適當嘅時候哩換，好似食完沙律、南蠻漬、刺身後換第一次碟，等你跟住食壽司時個碟唔會濕漉漉；再食埋鹽燒秋刀同天婦羅秋刀，就換過隻碟俾你食個土窩飯！


食完哩餐，9/8就要動身上重慶山區刻苦一星期，所以哩次和食．燒肉盛宴，等小弟嘆餐飽可以安心上路！先多謝OR同桐燒，安排是次盛宴試食會。你知OR有幾多會員架啦，中簽率真係唔慌會高，今次仲係得8個名額，所以，感謝OR市務部同事厚愛，無啦啦揀中小弟；而桐燒已貴為車呔人推介餐廳，感覺上都未必好有需要搞依類試食會哩做宣傳，所以，點都要多謝佢哋提供咁豐富嘅食物俾一眾食評家好好享受。


主辦單位安排咗個一室銀、灰、黑配襯嘅貴賓房，都幾型格，不過就無咗和風嘅氣氛，而成個房鬆鬆動動都可以坐上12-14人，空間感十足。卒之人齊，係時候開飯喇！1. 橫濱麗人Drink Menu有多款非酒精特飲，都係以一堆日本地名而命名，如沖繩海濱、淺草少年…，大會就在飯前安排咗一人一杯迎賓特飲「橫濱麗人」，賣相幾好，橙黃色主系，最下面一抹艷紅，我反而覺得叫沖繩黃昏仲有多少少意境！


味道幾OK架，因為除咗炎夏嘆杯凍飲外，飯前一杯酸酸甜雜果汁醒醒胃，準備迎接豐富和食。但晌度有個疑問，睇住個餐牌寫橫濱麗人係由新鮮士多啤梨、菠蘿、橙組成，但觀其貌嚐其味，點都覺得最底下個層係士多啤梨糖漿！


？2. 麻醬蒟蒻海鮮沙律配襯沙律菜嘅材料有車厘茄、蒟蒻、魚子、熟蝦、蟹肉、魷魚圈，其實單睇材料都幾有賣點，尤其用上蒟蒻做沙律，我都係第一次食。蒟蒻本身含豐富纖維素，熱量又低，因有膨脹力，進食後易有飽肚感，常做幫助減肥嘅食物，所以做沙律都適合，不過，要解決佢嘅味淡問題，日本人會用佢哩做刺身點味噌醬哩食；但今趟個芝麻醬就似乎做唔到應有效果，可能係佢個醬汁做得較薄身，除少部份沙律菜掛汁外，大部份醬汁溜晒落底，而所有海鮮材料都係後加放上面，所以，突出唔到和式風味。


我反而比較覺得係師傅將醬汁撈沙律菜同蒟蒻時，做得「拿西」咗啲，只係「求期」淋一淋上去就算，因為如果醬汁、沙律菜、蒟蒻撈多幾吓，夠勻嘅話，就算唔掛汁都食落有醬汁味。仲有，個沙律跟得一隻叉，如果醒目嘅俾多隻羹，咁就好使D！


9件壽司4個人分，我就只係試咗芝士鰻魚伴魚籽壽司、方形拖羅壽司，首先珍珠米煮得爛，已經有種出師未捷身先死嘅感覺，再者，其實鰻魚OK，但就算加片芝士覺得都無特別，雖然灸燒過，但凍咗都係變返普通片裝芝士，無咗芝士烘軟溶溶哋嘅感覺；另一個拖羅壽司，做到立方體，創意係覺得自己食咗件double拖羅壽司囉，一件壽司飯搭兩片拖羅。


4. 韓國秘製汁燒牛肋骨輪到另一主打「燒肉」出場，先上牛肋骨，係用上美國安格斯牛肋骨最厚肉嘅部份，薄切再卷番埋，一客三件咁上枱，而韓式同日式燒肉嘅分別，在於前者以濃味醬汁醃肉奉上，而後者就以食原味為主，唔會多醃。


而今次依個牛肋骨，係韓式做法，即係勁醃，不過就改用日本醬汁哩醃，分別有味醂、清酒、日本醬油，老實講，醃完個味都分唔出係韓定日，總之醬汁味道濃郁，正。為方便食用，侍應幫我哋將大大件嘅牛肋骨一開三或四，再哩網燒，好快有得食！


肉味濃，但口感較韌，真係食到小弟咬牙切齒咁滯。5. 澳洲黑毛和牛野菜盛繼續燒燒燒！牛肋骨仲未燒完，再哩一份日式盛合，有澳洲M9級黑毛和牛肩胛肉、牛舌、本地鮮雞雞件、幾款日本野菜。因為依輪係日式，食材完全無調味，所以大廚特別炮製一款點燒肉嘅醬汁，成份除日本醬油，還加入咗菠蘿汁、雪梨汁，若嫌味道會複雜，亦準備好即磨原粒黑椒同海鹽俾大家，悉隨尊便！


M9級即係M9級，澳洲和牛齋睇樣油花密而分佈平均，略略放上網燒，轉色亦返再燒，唔點醬汁，加啲黑椒、海鹽，肉質柔軟又有油香，可惜每人分得唔多件；牛舌亦都唔錯，小弟都幾鍾意食牛舌，貪佢軟軟腍腍又有種韌勁，平時多數食燴牛脷嘅多，今次食燒嘅，一樣咁正，因為更香，少少濃位更有種碳火味，溫馨提示，多吃無益；雞件，味道普通，只屬不妨一試嘅選擇；日本野菜，食完肉食番多啲菜梗係好事，但4款野菜每款一件，認真唔夠大方，好彩我都配給到想食嘅燒南瓜，燒軟嘅南瓜特別粉香，南瓜味夠晒重，好味！


6. 牛油蘆筍炒野菌話完唔夠菜食，就即上依客蘆筍炒野菌，簡單嘅一道菜，欣賞佢用鐵板上，保持熱辣。蘆筍炒得爽嫩，咬落無渣；野菌有茶樹菇同雞脾菇，都屬於較爽口嘅菇類，配牛油炒夠香味，如果改用橄欖油炒就更健康喇！


7. 雜錦天婦羅話雜錦，不如叫海老天婦羅，另加多一件冬菇天婦羅伴碟。睇樣，有少少感到唔對板，因為粉漿望落好似好厚，完全遮蓋晒蝦身嘅肉息，無晒個種透薄感，尤其下端近頭位，粉漿最厚，成舊舊粉咁！咬落，外層「咔嚓」應聲裂開，証明仍夠脆口，係厚身咗，相信係即做，但唔知點解好似又唔係即哩，食落少咗熱辣辣嘅狀態，還好，蝦本身都幾大隻，啖啖蝦肉，又夠蝦味。


桐燒聲稱係用急凍稻庭烏冬，但回顧番以上資料，如果係急凍嘅，好似無乜理由係稻庭烏冬，況且，烏冬樣貌都似粗方多過扁幼，所以稍為覺得似係讚歧烏冬。姑勿論係邊隻，烏冬質感彈牙唔糊口，帶有少少韌勁，唔會一夾就斷，仲有食落滑不溜口！


以石鍋上，長時間保持熱度，烏冬浸耐咗都無出現腍爛情況，果然質高呀！配菜只有冬菇同日本水菜，擺明係食烏冬為主，所以懶理配菜，只因水菜第一次接觸，小試一撮，爽甜清脆。9. 海膽石燒飯去到尾聲，仲有兩個飯，足以填滿肚內所有空位。


先哩海膽石燒飯，珍珠米上有菠菜、甘筍、大豆芽、冬菇為伴，最上面就放有兩大片大連馬糞海膽。對海膽唔算好有興趣，可能將石燒鍋內所有材料撈均就咁食，所以覺得海膽味變得唔係好出，同埋想食飯焦嘅人有啲失望，因飯焦唔多，但今勻啲珍珠米比食壽司時嘅珍珠米好好多，飯粒粘粘又煙韌，其他配菜，都OK啦！


10. 蘆筍和牛石燒炒飯我就為佢改名叫環保和牛炒飯，因為經理話啲和牛粒係晌做燒肉時，頭頭尾尾下欄位剩番落哩，用得唔好嘥，就用晒哩做依個炒飯喇；而飯則用泰國香米，有飯味兼較爽身，比珍珠米適合做炒飯，仲有埋蘆筍粒、甘筍粒，炒完落石鍋就上枱。


飯粒確係炒得分明爽口，和牛粒亦唔少，充滿油香，不過都係好肥吓，不宜多食！11. 日本雪糕 一起手侍應拎咗好多杯芝麻雪糕哩，以為指定甜品無得揀，唓，原來仲有綠茶味，結果有啲食家心繫綠茶雪糕，奈何芝麻雪糕已在口裡，我就無所謂，試咗芝麻雪糕，都覺得幾香濃，重奶味，仲見到幼細黑芝麻粒粒。


2. 我諗哩試食嘅食家都唔係一眾呃飲呃食嘅人，食完返去都真係好有心寫食評，亦唔會話你請我食，我就寫到你天花龍鳳、宇宙最強。但有時唔係對個個菜系都好有認識，或好識欣賞，所以，當日餐廳有關職員坐一邊「圍威喂」，我哋三唔識七嘅食家又安排坐另一邊，只係我哋「圍威喂」咁研究同交流，缺少同餐廳方面嘅互動，只係間中得經理走出哩講幾句，公關方面有D不足。


依方面似乎就做漏咗喇！抑或我哋猛影相，聽唔到呢？5. 烤爐係採用底部抽風，抽風系統都算唔錯，食完都無話一頭煙嘅；不過遇有燒到會滴油嘅雞件，就唔係好夠力咁，一爐濃煙，雖未至於成個房都係，但都可以搞搞佢，以致做得更好。


6. 雖然主打係和食同燒肉，不過，臨尾嘅甜品真係好失色兼失分，日式甜品都甚出名，無論和果子、蛋糕、羊羹……等等，而且香港人都鍾意餐後加個甜品哩作結，但佢哋真係只得日本雪糕獨賣，甜品一欄可唔可以諗諗加多幾款呢？


桐燒在08年初開業，在今次試食會之前，桐燒已累積咗40多個食評，有一定參考價值。而以笑、OK、喊嘅評分分佈為22 vs 11 vs 8，雖然笑嘅多，但亦唔好忽略有11個只係話OK，仲要有8個叫喊添！若以車呔人推介餐廳哩講，我就覺得未夠名正言順喇，如要保持「推介餐廳」之銜，實在要好好改善現在嘅問題，如想摘星，就要更加努力啲，在服務、食材質素加大力度提升！


否則，只不過係一間你有人有、人有你無嘅日式燒肉店。


去到現場，環境亦都幾好喎，一入酒店大堂就對住間餐廳，近門口嘅位我覺得最好，因為對住門口一排落地大玻璃，感覺光猛有朝氣，可惜我就被安排坐晌入面，比較昏昏暗暗，雖然有「有線新聞」陪住，但感覺就無咁醒神。晌依度嘅自助午餐，以佢嘅價錢計，以量計都唔算太失禮，雖然無咩貴價嘢，話佢好多嘢食又唔講得係，總之大路嘅種類佢都有，好似沙律、冷盤、點心、即切烤肉、熱盤、炒粉飯麵、即製意粉、甜品、生果、自助啡茶、果汁。


不過，有D類別就款式唔多，好似凍海鮮得青口，魚生出哩出去都係三文魚，壽司就只有壽司卷，陣容比較弱，連餐湯都只係西湯一款，麵包竟係茶餐廳常用嘅餐包仔。講味道，講質素，只可計入中中等等嘅檔次，因為食咗大部份嘅嘢，都無話有邊樣嘢俾到你好深刻嘅印象，或者有再添食嘅衝勁！


正如甜品類，其實佢都有成14、15款之多，叫做多選擇，之不過都係一D常見或者普通嘅款式。唯一係個即製意粉較為上心，可能即製關係，覺得特別滋味。結論，就係我覺得如果你住晌新界西，或者打算入哩行吓，而又要睇餸食飯就住個荷包，對食物無話太過有要求，又想一家大細或一班親朋戚友過吓食buffet癮，紐約紐約都可以係個唔錯嘅選擇！


上次哩得兩公婆食晏，凈係試咗個香茅豬扒湯濛同咖喱雞扒飯，今勻搵埋姨仔舅仔哩，人齊D可以試吓佢個拼盤喇！個拼盤上次猛咁推介，今次哩多少都因為佢，大大份有齊多款越南小食。小店，地方雖然係逼D，但價錢著實大眾化，所以有一定吸引力，好似今晚晚市哩依然坐到滿！


越想食拼盤有香茅雞翼、蔗蝦、魚餅、春卷、炸魚卷、蒸粉卷、豬頸肉同扎肉，除豬頸肉，樣樣兩件，可惜無咗貴價嘅蝦餅，但份量上計落都抵食。雞翼甚有香茅味，脆煎零舍惹味，蒸粉卷外皮有米香，餡料又多，醮咗魚露特別好味；蔗蝦就削咗D，又無乜蔗香；其他幾款小食，可以以穩穩陣陣哩形容，如果加多三幾大蝦片，賣相仲有D睇頭呢？


火車頭對「火車頭」都唔係好認識，屋企人話有番咁上下大大碗，加埋幾款牛肉，就已經算正宗喎，咁眼前哩碗都算合格啦。碗內嘅河粉確實幾多，餸料有生、熟牛肉，牛肉粒，竟然仲有D牛柏葉、蘿蔔添，雖則有幾款餸料，但整體份量上就唔多，味道一般！


湯底方面，同上次哩嘅感覺差唔多，都做得唔錯，無靠味精！ 炒牛肉撈濛一個洋蔥炒牛肉加濛粉嘅簡單組合，不過，將牛肉、洋蔥、甘筍絲、椰菜絲撈勻一齊食，又幾好食，因為濛粉食起上哩好清爽，較濃味嘅洋蔥炒牛肉，搭上爽口嘅甘筍絲同椰菜絲，中和咗個油膩感，夏天食依個就正斗！


咖喱牛肉飯、炒菜依兩樣嘢，都係為咗平衡番餐飯揀嘅。叫咗兩個粉粉濛濛，所以揀個飯，選擇又唔係好多，之前試過佢嘅咖喱，都覺得OK，所以再揀，舅仔話事就揀咗咖喱牛肉，又係牛肉，今餐真係食得牛多，味道無驚喜；多肉、多澱粉質，梗係叫番個炒菜，所以個菜為叫而叫！


上次寫食評俾個OK佢，今次再哩，都係維持原判，一樣都係得個OK，無辦法，雖然服務拉番唔少分，但食物質素又真係未見好突出！


以前經過石燒，晏晝還是夜晚都好，都唔太多客人，因為依度一餐飯價錢唔平，但近年經過，就好唔同，多咗好多客，除經濟好番之外，做緊嘅Citibank推廣套餐功不可抹，加埋一都係百鬆少少就有一個石燒午餐，真係好吸引，尤其好似我哋依類唔係吓吓食得起貴嘢嘅人，咁著數更係唔放過哩D難得嘅機會啦！


加上係石燒，啱晒我貪新鮮，又貪便宜嘅港人心態，哈哈！先哩一小籃意大利香草包，唔係好夠暖，但非常鬆軟，幽幽香草味，配埋個西蘭花忌廉湯，幾OK喎，湯唔算滑溜，但西蘭花味夠濃！主菜係石燒美國上等牛肩扒，兩件牛肩扒放晌塊火辣辣嘅石板，「滋滋」聲咁晌，甚有動感。


石燒好玩在你想七成熟又得，五成熟都得，得咗！不過，個侍應教咗點燒，到自己試吓嘅時候，又唔係咁得心應手，最弊係D肉一開始已放咗晌石板度，無其他地方可放，所以，點都有一部份位置一路燒住，唔可以慢慢燒慢慢嘆，要諗吓計改善！


除非佢哋係想D客快手快腳食完件扒啦！講番件扒，我就鍾意生D，所以切成一粒粒，「辣」均六面再燒多陣，就醮D黑椒汁哩食，真係幾軟腍，幾有肉味，間場又可以燒少少配菜食！不過好得意，個餐包飲品，但又會有一小杯橙汁俾你，無問用意何在，但食住件扒，飲吓杯鮮橙汁，感覺上好似減低咗食扒個種油膩感。


臨尾，到甜品時間，係Haagen-Dazs雲喱拿雪糕，賣相有D麻麻，一來個雪糕球頗細，但又配隻好大嘅碟，唔多襯；其次，哩到有D溶溶哋。咖啡就好香濃，帶少許酸，為哩餐晏仔作個好結局！ 雖然以前未幫襯過，依次係第一次，個信用卡套餐又平咗好多，但覺得無論服務同食物質素都無話打咗折，一樣咁好！


因為主菜上枱時，除咗叫我哋留心塊石板好熱之外，亦簡單講解燒幾耐就有幾多成熟嘅效果，依兩樣嘢都預咗佢應該要做嘅服務。我哋三個人俾一籃得四片嘅香草包，所以就問可唔可以要多一兩塊香草包時，佢唔會俾面色之餘，好快送到，仲要係俾過一籃新嘅添！


論環境，其實坐倚、燈光都令人好悠閒，好輕鬆，枱凳晌擺位方面又唔算逼，晌枱面又放咗幾個精緻嘅調味樽，D湯碗、杯碟色澤幾柔和，整體都令人覺得幾舒服，所以我哋邊食邊傾偈都坐咗成兩個鐘。


好評甚多嘅京香餃，對她自有一定嘅期望！小館子，樸實裝修，雖未至於有種身處北方味道，但倒有幾分北方人嘅閒逸氣氛，可能晌依度搵食嘅人唔係個D匆匆忙忙嘅上班族，無話上衝下撞嘅感覺，食客多是附近街坊、一D公公婆婆、媽媽帶著小孩嘅幾口子、或是操著普通話嘅大學生！


北京羊肉水餃 - 餃子皮屬於厚皮，但厚薄均勻，通常上邊嘅摺位都比較厚，令人咬落一舊粉咁，但佢D摺位一樣厚薄均勻，無話厚咗，估計老闆手勢在搓皮時將邊位再壓薄少少，咁對摺包餡後上面嘅摺位就變得厚薄均勻。餃內嘅羊肉味濃但微羶，食落唔肥，相信羊肉去咗D肥膏，除減低羶味，亦令D餡料無咁肥。


生煎鍋貼 - 雖然無太大驚喜，但一樣食到底脆肉鮮嘅鍋貼，同樣餡內豬肉唔太肥，更重要一點係煎好嘅鍋貼唔油膩丫嘛！山東大包 - 果然夠晒大，差唔多兩隻手掌大，仲好多餡料添，大概有粉絲、木耳、腐皮、菜芽、豬肉碎，不過又唔係話好食度「氹」一聲，但味道適中，包身鬆軟，唔會話太多料壓住包底有上鬆下實嘅情況，見識見識不妨一試！


不過，坐低都好似無乜人理咁，因為環境又比較黑，要揚手幾次先搵到個侍應哩落單，一落完單佢又急急腳咁行開咗，應該仲係收拾緊枱面嘢，衰就衰在無乜表情，又無反應，好似行屍走肉咁。下午茶市其實無乜人，所以都唔知點解我哋D嘢要等咁耐！


豚肉生薑燒飯，唔得，我只係覺得係一碗洋蔥加埋薑片炒肥豬肉嘅珍珠飯，D豚肉超肥，肥過D整梅菜扣肉嘅豬肉，食完一口油！反而，個豬軟骨拉麵似模似樣，至少奶白湯底有豬骨味，豬軟骨就稍微韌咗少少，拉麵都OK，有彈性！


最滿意竟然係杯凍Mocha，夠大杯，夠冰凍，仲夠啡味同朱古力味，哈哈！


晌母親節食自助餐，平唔得去邊，難得搵到麗豪嘅自助午餐，唔太貴之餘，仲竟有六折信用卡優惠，有D出奇，怕無咁筍，睇番食評，好壞參半，我班親戚對食又要求唔大，佢哋最緊要唔好太貴啫，所以即管試試，一大班親戚大大細細浩浩蕩蕩成廿人，大擦一餐啦！


好快入座率都去到八八九九，依家就覺得D位有D逼喇；而另一個問題係今日實在好多人，食物補充得比較慢，再加上有D人唔係好有禮貌同無乜公德，搞到後尾變得有少少暴民搶食嘅感覺，尤其一D比較貴價少少或熱門D嘅食物，情況就更差！


其實佢哋嘅招呼算唔錯，一揚手就過哩幫你，收碟斟水無停手，奈何人太多，人手真係有少少不足。食物都係例牌個句，沙律、中湯西湯、魚生、壽司、冷盤、熱盤、咖喱、飯麵、甜品、生果、雪糕樣樣齊，差唔多大部份嘢食都有試，但真係無話邊樣嘢食好深刻好有印象，只係覺得味道唔錯，中規中矩，母親節正日哩講，咁嘅價錢真係抵，最低限度食得班姪仔姪女好開心啦。


雖然環境、招呼、食物，整體感覺都OK嘅，但就因為出現搶食，令印象扣咗分啫！


荃灣真係好多唔同嘅麵食，乜麵都有，今次輪到試吓刀削麵，同個朋友哩，我唔食辣所以叫五香牛展刀削麵，哩依度刀削麵梗係首選啦，因為夠膽叫自已做山西刀削麵皇，又晌一入門口就被你睇到師傅係度削麵，大大方方俾人睇，唔怕貨比貨，都應該係對自己有信心嘅表現；再者，唔單只刀削麵即叫即做，拉麵都係，有單先拉好麵條落去煮，所以，老友叫咗碗麻辣牛展拉麵！


講真，招呼無乜，環境一般，志在佢碗麵！五香牛展刀削麵，牛展炆得足時間鹵得夠入味，所以腍身又嗒出鹵水香；刀削麵睇住師傅即削，左手托住一大大舊麵糰，右手一刀刀咁削落去，盡顯功架，更重要係出哩嘅麵條大細相差無幾，條條咬落煙韌而唔會一舊粉，覺得全因師傅動作快，所以令全部麵條所煮嘅時間都差唔多；湯底係濃湯，雖然無問，估佢係牛骨湯！


麻辣牛展拉麵，唔好以為同上面嘅五香牛展一樣，只係加咗花椒辣椒就變成麻辣，首先，佢個麻辣牛展係分開上，另外用小碟裝住，屬於涼食，而牛展切得非常薄身，所以食落有種爽口感；麻辣，唔多食得辣嘅我，淺嚐一小塊就夠晒皮，果然又辣又麻；老友話拉麵都好彈牙，即拉當然係唔同D啦，而且好大碗，勁飽呀！


香味屋，感覺地方都幾大，多位得哩又唔太密，雖然無靚景，無豪裝，但一室木材建構嘅裝修，幾有東南亞嘅味道，感覺悠然自在，不過，佢就絕對唔係齋賣東南亞嘅自助餐，食物款式都好多！服務方面可能人手差D，收碟慢咗，好多幾都 堆咗一、兩隻吉碟先有人收，但其他方便都好快手，如添水，補充食物…等等，普遍哩講侍應都好禮貌！


各種食物由酒店一邊嘅入口，擺到去另一邊商場嘅入口咁滯，雖然今次我哋幫襯食下午茶自助餐，佢未用盡所以擺食物嘅地方，但我哋都覺得已經好多嘢食，樣樣類別都有，啱大人啱細路，啱長者又啱後生嘅，最重要係D嘢食都唔差，有水準。


你話喇，每樣食D仲唔飽到夜晚個餐都慳番咩。老實講，小弟唔係大胃王，一個人梗係無本事試齊咁多樣嘢啦，所以，我同屋企人都鍾意一齊分嘅，盡量樣樣都試吓，好食嘅就自己再添，另外，未必要為翻本搏命食貴嘢，但幾樣心頭好就梗係主打要獨食架啦，依個就係我嘅自助餐攻略。


先食沙律、生果同少少冷盤，等個腸胃醒吓先！夠凍夠爽嘅沙律菜幾時都咁好食，配埋新鮮生果、冷盤、魚生，加埋醬汁，自家製嘅沙律盤特別正。去Just Salad搞兜咁嘅嘢都盛惠三、四十啦！其次壽司、冷麵、多款小食、熱盤、點心同咖喱，祭祭個五內臟廟。


跟住就係我依次嘅心頭好喇，丹麥酥、甜品、雪糕，其實一般自助餐都係俾D普通嘅餐包，好D嘅就多穀麥包，但依度提供唔少款式嘅牛角包、丹麥酥，加杯咖啡，一個人獨自頂咗4件加一小塊薄餅，去Delifrance買都十幾蚊件啦，所以依碟包點計番零售價絕對唔平架。


雖然唔係新鮮出爐，但用熱力燈射住，保持微暖，加上酥皮散發牛油香，呷啖咖啡，食啖包，真係享受哩；然後，再決戰甜品同雪糕，甜品款式普通咗D，質素都OK嘅，係無乜太多驚喜啫，所以食得唔多，個人精選係抹茶卷蛋、紅莓慕絲，因為前者卷蛋鬆軟有清幽綠茶香，而後者酸酸甜甜嘅紅莓味好突出，慕絲做得夠柔滑；雪糕係Haggen Dazs品牌，唔講都知咩價錢，佢依度又有窩夫機，所以自家製作一客朱古力窩夫伴HD雙球雪糕配芒果及士多啤梨汁，正到爆啦！


劇戰之後，又要捧住個肚走喇，好滿足。


星期六，返半晝，外面雨濕濕，收工同同事專燈走過哩醫肚，自己就梗係要個豬軟骨泡飯啦，話晒係依度嘅招牌嘢，有保證，標榜豬骨湯底天天用精選豬骨熬製，而豬軟骨就肉鮮骨脆，跳出葵涌，殺入中環，今勻試過後，只係覺得好一般！


而環境同服務都係一般般啦。等咗唔耐，個豬軟骨泡飯哩喇，一個豬軟骨湯煲，有兩大舊豬軟骨，真係得兩大舊，加一大大碗白飯，碗飯又真係好大，同個豬軟骨煲咁上下大，仲要裝飯裝到冚，飯就真係夠晒多，但點泡呀？抵食都唔使俾咁多飯，倒完湯落D飯度都無乜位哩撩鬆D飯哩做泡飯，結果，咪拉平均咁兩邊都溝吓囉，將碗飯倒D落個煲度，跟住將湯又倒D落返個碗度，變咗兩大兜泡飯，兩個人食都夠呀，不過就得兩條骨，唔夠餸，死未！


而個湯，好一般咋喎，話精選豬骨熬製，但飲落唔夠豬骨味，較淡口，只可以話個湯底清清哋唔肥「脷」；再試埋舊豬軟骨，希望有突破，唉！都係有D失望，白烚嘅味道，無嘢講，但軟骨位都係爽脆嘅，不過整體都係唔OK，唯獨杯奶茶最正常！


可能其他嘢食好食都唔定，但依個泡飯就自覺唔多掂，總之唔試新嘢，過返隔離南記啦！


兩款餃都覺得麻麻，唔係咁夠味，同埋嫌佢個皮較厚身，唯有靠點醬油哩提味；反而鍋貼好食好多，可能因為煎得夠香脆，感覺甘香D，而且餡料又無乜肥豬肉，所以，相比之下自然覺得鍋貼正D！湯品，就覺得旗魚丸湯略勝一籌，因為湯頭清甜，旗魚丸夠晒魚味，唔會得舊粉咁！


至於個酸辣湯都OK嘅，辣多少少仲好，只係間中都有機會飲到，所以就覺得無乜特別啫。哩得八方雲集都係快上快落，食完就走，唔會多坐，所以D位稍為有D逼都算架喇，好彩招呼都幾好，廿零三十蚊餐，食得過嘅，好過成日茶餐飲、快餐店嘛！


拖肥不嬲都被人覺得係超甜嘅嘢，但依個香蕉杯嘅拖肥甜度就大幅降低咗，食落仍然有重重嘅拖肥香，但就無咁「漏」；加埋熟透嘅香蕉肉，凈係下層已經好啱食。脆脆嘅「卡擦」口感，配埋幼滑忌廉，釣住少少拖肥醬一齊食，又OK喎，咁樣食就唔會覺得D忌廉好肥，釣住少少拖肥醬又令D脆脆多咗層甜香！


香港嘅薄餅店越哩越多，薄餅款式又各有不同，各有捧場客，今趟走哩試吓Shakey's，美國過江龍，都落戶香港兩年幾。初初晌沙田開嘅時候都有試過，印象麻麻，唯有賴可能初開檔，樣樣嘢都未上軌道，唔係咁得！依次再試，都算OK嘅，但就總覺得未夠特色，覺得佢都係同Pizza Hut、Spaghetti House、CPK差唔多！


加埋烤雞，多份烤肉香，唔可以話令到個沙律好好多，因為始終雪雞雞肉較嚡。此外，份量偏少，兩個人都算OK！2. 脆炸蟹餅 – 一客兩件，每件都幾大吓，吉列炸，咬落卡嚓聲響，脆炸效果好到位，可惜，蟹肉少，所以，覺得佢只可以叫脆炸蟹肉薯餅，因為薯蓉實在佔絕大多數嘅成份！


3. 日出海洋薄餅 – 餡料包括蝦、芝士、香草醬。批底同平時晌pizza hut食到嘅厚批分別唔大，薄餅新鮮出爐，熱辣辣，不過蝦肉份量一樣偏少，反而mozzarella cheese落得一D都唔輕手，鋪滿晒批面，至於批底用嘅香草醬，好濃，好香，同芝士夾到，彼此又唔會太搶味喎！


招呼OK，可能因為今晚唔太多客，人手足就唔會出現無人理嘅情況，侍應都有禮貌。始終係嫌佢D嘢份量細，或者餡料少！


估唔到個食評未寫，佢已經話摺咗！依家只係補寫番，當留個記錄啦。話說好耐之前，老婆同事話寶勒巷好多嘢食，所以星期六晏晝走過哩打個轉。平時搵食好少揀越南菜，一年都係三幾次，唔係話唔鍾意，不過少食少見識，印象唔深，凈係諗起扎肉呀，檬粉呀，蝦餅呀之類，晌度遇到和越式，因為見門口貼咗D得獎介紹，所以一於揀佢哩試吓！


已經二點幾，等食下午茶餐，抵丫嘛，每客廿零到三十蚊！要咗個西貢炒飯，烤牛肉撈檬，附送一個油菜、一客絲網春卷，要飲嘢就要加錢，都幾抵！算唔算正宗講唔到，因為自己對食越南嘢真係無乜心得，唔知點為止正宗，但個人而言，炒飯炒得飯粒分明，有D鹹蝦醬味，都幾好食，但無乜餸料，此外就再無其他特別喇；而個撈檬，烤牛肉稍為乾咗D，不過撈埋D甘筍絲、芽菜絲、青瓜絲，加埋魚露，口感幾清爽。


反而個絲網春卷印象較深，因為個名特別之餘，個樣又別緻D，唔係平時見慣嘅春卷皮，咬落唔油，餡料就不外乎都係D肉絲菜絲，味道OK！


東涌已經少哩，東涌嘅村屋酒家更係第一次添，若非有舊同學住晌東涌，其實唔會入哩搵食，更加唔曉哩！哩到東昇樓，感覺好家常，因為個檔口就係晌村屋之中，亦係以村屋為鋪，兩層高嘅村屋，似係上居下鋪格局，超高樓底，無乜裝修，樸素得猶如開幾圍招呼朋友食餐飯咁。


雖然位置唔近東涌港鐵站，但佢哋有專車，一call都幾快到，免費送入送出，所以都幾方便。講到餸菜，貴嘅可以食海鮮，平平哋嘅又有家常小菜，供應都係一般大路嘅小炒，無乜古靈精怪嘢。唔好期望餸菜哩到令人嘩一聲之類，樣樣都算係穩打穩紮咁，食小菜嘅價錢又幾親民，同大排檔差唔多，好似我哋大大細細都成12人，都係食咗七舊，你話喇，價錢算唔算大眾化。


為同行嘅食素親戚，過年後食番餐素就揀咗常悅，既合眾人口味，亦可試真半時忽略嘅食材原味，更可讓平時裝住大魚大肉嘅腸胃抖一抖！常悅摩登得哩唔會太過古靈精怪，菜式多專注於用材及烹調味道，唔會太花巧，比較啱我親戚口味，因為佢真係食齋人，扮牛扮馬嘅素菜佢唔啱，故此，我哋嗌嘢都係以食原味為主嘅素菜。


至於後者，欖菜鹹鹹香香，蓮藕薄切炒得脆口，加埋肥大肉厚嘅鮮冬菇，唔錯唔錯嘅選擇！得點心同小炒頂唔得飽，所以唔少得叫個飯，睇開食評讚哩個焗芋頭飯好，梗要試試驗明正身啦，乜都唔使講，凈係焗芋又粉又香已經夠照，飯粒分明但唔乾身，撈埋少少獻汁哩食，果然好介紹。


最後，總要點個糖水作結至覺得餐飯夠完整，招牌生磨合桃露，二話不說就揀定係佢，鍾意合桃味道嘅人一定愛死佢，原合桃生磨引出，爆發濃郁合桃香味，幼滑得一呷就滑過喉嚨，仲有濃稠、甜度啱啱好，一窩可分成六、七碗，抵食！


至緊要親戚都滿意哩餐晏仔！


豬流感一役令到好多人認識哩間酒店，經過「閉關7日」，普遍人對佢哋嘅印象都比較正面，我都支持吓佢哋，同太太、朋友去幫襯吓佢個自助晚餐！餐廳晌一樓，對住街景，地方唔算大，但裝修摩登、簡約同望落去感覺新蔟蔟，但稍嫌D位泊得逼咗少少，不過今晚因為人客唔多，所以都可以揀隔住枱哩坐，唔使同隔離枱客咁近。


食物區亦都唔算大，但就至少樣樣齊，擺放得夠集中，雖然食物質素方面只屬中等，但都偶有佳作喎，況且二百鬆D，仲要打個75折俾你，折咗啱啱兩舊水搞掂，都食得過吓！而且服務又真係唔錯，無論侍應抑或廚房師傅，都幾友善，問佢哋嘢，佢哋都盡量做俾你，唔會諸多藉口依樣唔得嗰樣又唔得，一班人去食嘢，都係尋開心啫，最怕遇到D黑口黑面嘅伙計，掃晒興！


講番有D咩嘢食先，中間一張長枱一邊擺咗魚生、中西式熱盤、西湯、麵包；長枱另一邊就擺咗凍海鮮、沙律、冷盤、壽司、生果；長枱中間高位又放咗D特色小碟。此外，外圍食物枱就放咗自助餐飲、甜品同雪糕，仲有最後一部分係即製檔口，有即煮海鮮、翅湯、窩夫同切肉車！


算唔算樣樣整先，反正樣樣試勻唔使多，少少咁試都飽都暈。好彩次次食Buffet有老婆一齊，樣樣都分哩食，基本上，大部份嘢食都試過晒，正如上面所講，質素方面屬中等，都唔差。此外，仲有D細心位，好似麵包旁有座烘麵包機，烘麵包嘅特別好食，除一般多穀麥麵包外，又整咗D蒜蓉法包，可惜係個西湯「西蘭花忌廉湯」一般，比較淡口，如果唔係已經係一餐嘅好開始喇！


跟住食沙律同冷盤加特色小碟，三色甜椒沙律好味，簡單哩講就係因為D椒好清甜，其他好似鴨胸、蝦咯嗲、凍雞卷……等等都OK！到食魚生同海鮮，魚生有油甘魚、北寄貝、三文同八爪魚，有D自助餐得兩款你揀咋，食落唔腥又點鮮味，而海鮮有蟹腳、翡翠螺、凍蝦同青口，蟹腳一出成日俾隔離枱班師奶搶晒，好彩都不斷番貨，幾樣嘢同出面食開哩比，都比較細隻，尤其D凍青口，真係幾奀吓！


輪到熱盤，個人心水係個紅酒燴牛尾同菲佬皮雲吞，前者牛尾香濃入味，後者鍾意佢脆卜卜嘅菲佬皮！不過，全晚推介嘅係即煮「活蝦海鮮湯」，真係活蝦哩，成缸活蝦擺係你面前，你要嘅時間同師傅講，佢就撈隻上哩，加埋鮮帶子、魚肉、鮮貝幫你煮，所有我都唔蝕底前後飲咗兩碗添！


食咗咁多嘢，都差唔多啦，到甜品同生果時間，不過，都幾可惜，佢哋嘅甜品好一般，當然係因為我對食甜品有要求，所以先覺得依度嘅甜品質素好一般，不過點好都好，我都有揀哩試，至少知道佢嘅甜品水準去到邊，其實要是你唔係好似我依種甜品狂，佢嘅甜品算唔錯，而雪糕係牛奶公司，最好味都係隻芝麻味！


臨尾食生果，都算多款揀，有成5款咁多，出面常見都係西瓜、哈蜜瓜同菠蘿，依度仲有埋蜜瓜同木瓜，所以生果我都自己食咗大半碟，伴多個雪糕球，有益兼幫助消化。又一餐豐富晚餐！


由以前Avenue Restaurant裝修之後到依家嘅Bistro on the Mile，感覺環境型格咗好多，無論餐枱，擺放食物櫃枱，以及食物擺設！餐枱嘅設計都幾特別，枱中間多咗條架高咗嘅壆，當然唔會刻意問明原因有咩用，不過，就幾方便擺食物影相同提示侍應收走D空碟！


因為整體個場都唔算話非常之大，但睇唔出佢可以坐成近200人，在商言商都想做多D生意，不過又唔會覺得佢好逼，為此相對咁擺放食物嘅地方就少咗，即係食物嘅種類亦相應咁少埋，收成三百幾一個自助晚餐而無嘢食梗唔掂啦，佢哋花咗D心思用咗兩個「安排」哩提升食物擺放空間，我覺得都算幾醒，第一係加插一個Signuature Sensation Menu，個餐牌裡面精選咗6款亞洲／歐洲美食加2款甜品，全部係任點任叫；第二係佢哋久唔久有侍應捧住一大盤小食穿梭客人之間，有禮咁問D客試唔試！


用咗哩兩個安排，變相食物款式多咗，而且，前者幾有卓頭，做到好似所謂即叫即做，客人覺得D嘢食「新鮮出爐」咁，唔似擺咗出哩好耐無人吼嘅嘢食；而後者同樣有「新鮮出爐」嘅感覺，次次都唔知係乜，拎到你面前隨時有D驚喜！


自助餐嘅食物種類不外乎嗰幾樣，沙律、餐湯、冷盤、熱盤、生果、甜品……等等，今次晌度比較印象深係上文提過嘅Signuature Sensation Menu同一堆精彩前菜小食，其次都有幾樣嘢做得幾好，值得一讚！


不過，整體哩講，熱盤同甜品稍為遜色少少。先講個Signuature Sensation Menu，欣賞佢款款食物各有地方特色，細細份可以試勻咁多款，最緊要都係味道唔錯！依一輪嘅選擇有薯仔班戟配三文魚子、蟹肉青瓜沙律、印式洋蔥炒磨菇、麻辣雞球、炸軟殼蟹天婦羅、泰式咖喱炒蝦，而甜品就係黑芝麻忌廉奶凍、黑森林餅。


因為唔嗜辣，所以除咗個麻辣雞球，其餘5款都有試，個人鍾意薯仔班戟配三文魚子、印式洋蔥炒磨菇同炸軟殼蟹天婦羅。初時諗薯仔班戟會係點呢，哩到唔見有薯仔，一啖咬落去，幾正喎，原因係加咗薯仔哩做個班戟皮，好有薯仔味，再夾住大大粒三文魚子同酸忌廉一齊食，正呀；而印式洋蔥炒磨菇，簡簡單單只有洋蔥同磨菇，好食在於複雜嘅印度香料味；炸軟殼蟹天婦羅，唔算做得特別好，只係鍾意食軟殼蟹咁簡單，有時食到自己鍾意食嘅嘢，就覺得係至好嘅嘢！


正如唔鍾意食榴槤，擺個D24嘅係你面前，佢都係唔係咩好嘢。前菜小食，依度做出好多種類同款式，大大話話都有13、14款，好似有西班牙凍湯、巴馬咸火腿伴哈蜜瓜、風乾牛肉片、黑胡椒吞拿魚粒伴日本芥末……等，而且，大部份都係一小碟一小碗咁載住，兼且晌擺設上亦有D心思，好似法國軟芝士伴車厘茄咁，膠簽篤住一串串，用個大透明膠盒一格一格咁擺放住，攞起上哩好方便！


羊架都好味，因為嫩，唔韌唔太羶。食到尾聲，自然落到甜品世界，未計雪糕，大概有20款，都算多選擇，大部份質素OK喎，不過略嫌款式大路D，好似慕絲、芝士餅，所以食完印象都唔太深；反而2款迷你撻就甚得我歡心，一款金寶撻，另一款朱古力撻，平時Buffet少食，確實幾好！


食甜品，唔配番杯咖啡點得丫，依度咖啡、茶都係自助，不過正就正在有部咖啡機，仲可以做埋泡沫，不過唔識搞就最好搵侍應幫手，如果唔係淥親就好！加埋HD雪糕，5 款口味，杯裝，就係完美結束，不過咁，上面已經食到我好飽，只能夠頂到1杯咁多，有少少未盡興呀！


以前嚟過佢仲叫「新天地」，依家再嚟就叫咗「江南美廚」，仲以為一雞死一雞鳴，但係見佢內籠環境裝修跟以前一樣，閒聊跟個伙計吹兩句，原來老細無變，伙計都係個一班人，只係改咗個名！細佬生日，乘機一家人約埋食番一餐，揀江南美廚因為就番屋企人，近近地，較就腳！


試過，又確實唔差。砂鍋雲吞雞湯頭都幾甜，雲吞又好足料，連雞肉都估唔到仲係嫩滑，仲驚佢嚡口唔好食添，有少少驚喜！鮮肉小籠包、生煎鍋貼、蘿蔔絲酥餅標明即叫即做，所以上枱時熱辣辣，我哋都趁熱食，三樣都做得有水準！


小籠包充滿湯汁，皮又夠薄，餡料味道平穩；鍋貼做得幾大隻，又煎得底夠脆口；蘿蔔絲酥餅其實唔算好好食，但大廚搞吓少少新意，將底部黐D芝麻先去炸，多咗朕芝麻香。不過，個脆皮素鵝就相形見拙，係就係幾脆身，但死因係炸乾咗，咬落比較死實！


另一個蘭州三鮮刀切麵，三鮮有蝦仁、海參同肉片，整碟份量係OK架，係蝦仁同海參細粒咗D，而D刀切麵睇落好似伊麵，食落口感帶少許煙韌，OK嘅。


新星上菜好搞嘢，通常第一輪所點嘅火鍋料佢都會執到好靚咁一大碟上枱，不過多數唔齊，但其後漏單情況都好少，而之後再點嘅火鍋料就要小心喇，因為佢哋會轉咗一份份配料咁哩，好容易點多咗。雖然話任飲任食，但千祈唔好點突食唔晒，做人要有衣食，唔好浪費咁無陰公！


講到火鍋配料，個人心水有蔥香黃酒雞件、鮮滑雞件、蟹粉包心丸、黑椒牛根丸、新鮮大魚雲、小欖鯪魚滑、順德魚腐、手打肉丸、新鮮滑牛、菜肉灌湯餃、南瓜片，唔少得嘅臨尾整個出前一丁埋齋啦！黃酒雞件醃得有酒香就基本啦，烚完食落好嫩滑就足證係鮮雞，無雪味，唔使靠大量酒味癖咗朕雪味；鮮滑雞件就仲簡單，無整色整水，主要食鮮雞味，好唔好一食就知；蟹粉包心丸，當然唔好幻想裡面好多蟹粉啦，包心丸爽彈，加上少少蟹粉包心，都幾滋味；黑椒牛根丸，幾時都係小弟至愛，尤其牛根丸個種質感；新鮮大魚雲、小欖鯪魚滑，前者鮮，後者爽，海鮮類配料都唔懶皮；手打肉丸、新鮮滑牛，係點完再點嘅配料，因為兩者夠新鮮，手打肉丸自家手打，食落爽口彈牙，富肉香，唔似預製嘅肉丸般死實，而新鮮滑牛，無得頂，灼幾分鐘好食，嫩滑無渣有肉味，好過食肥牛；菜肉灌湯餃，唔叫得話好突出，勝在灌湯，好過就咁食餃子；南瓜片又係小弟鐘意食，依度嘅南瓜片夠甜，唔會有形無實得個樣。


成晚大家密密食，無停手咁滯，好飽！依排做緊5送1，即係5個人幫襯，收四個人錢，真抵！


今趟係Cafe Serena裝修後嘅第一次幫襯，對上一次已經係兩年多前嘅事，依然見到印度叔叔嘅即做薄餅！星期日，原本一行四人哩食免費嘅自助午餐，有兩個朋友臨時甩底，咁訂咗位又費事得我哋兩公婆，結果臨時拉夫搵咗好友咖喱同阿志，咁啱依日係佢哋嘅結婚週年，整定佢哋有食神！


環境唔算好大，但簡約嘅裝修，杏色淺啡色嘅色系，皮梳化皮椅，加埋侍應安排我哋坐近窗口位，望到少少海景，感覺幾舒服！食物都算多選擇，又有好幾個即做櫃枱，補充又幾快手，所以都好少要排隊等食物，當然除咗即煮喇沙同埋個即煎印度薄餅。


而服務方面，殷勤有禮，始終都係一間出名嘅酒店！哩度嘅自助餐食物種類算適中，唔算多，亦唔算少，沙律有4款醬汁加10多款配料及沙律菜，我就加多兩隻芝士焗蠔，DIY咗我自己好有睇頭嘅芝士焗蠔沙律作為頭盤，配埋黑醋汁，醒腦又醒胃！


沙律菜都夠新鮮爽脆，加埋其他配料好似煙肉碎、松子仁、芝士碎…等等，好味好味！芝士焗蠔對於唔食得生蠔嘅人就啱晒啦，不過，我食得生蠔喎，無生蠔就覺得唔夠抵啫，除咗芝士焗，佢哋仲有一款茄汁焗，濃郁嘅茄醬蓋住隻蠔面，味道搶咗少少，都係芝士焗好D！


跟住仍然試D淡味嘅食物，就係魚生同冷麵，魚生有吞拿魚同三文魚，兩者都好鮮味，師傅又唔就手切得大大件，冷麵就覺得一般喇！仲有一款一個個波形嘅飯糰，夾雜咗一D泡菜之類，都幾得意！食開日本嘢，就試埋個關東煮同D炸物，OK喎。


下一輪就係試佢哋嘅熱盤，印象中唔覺得有咩好突出，所以殺咗一碟樣樣試吓佢咁啦！反而刻意留肚食個即煮喇沙同印度咖喱加薄餅。個喇沙海鮮都幾多料，有蝦有蜆，幾鮮味，個湯汁微微哋辣，呷幾啖幾好味，叫到師傅先至做，製作需時，所以要等吓！


另外個印度咖喱牛炆得好鬆化，好焾滑，咖喱又足香料味，唔會死辣，加埋印度薄餅，薄餅內裡加咗料，有D花生碎，有咬口好多，不過，薄餅又係要等一等，因為師傅做得慢之餘，有時又掛住玩花式玩吓嘢！哩到依刻，都食到八八九九，搵D生果消化吓，少有哋有西柚食，去晒皮切好一件件，多汁，所以掃咗好多件，菠蘿同哈密瓜都甜，又食咗好多！


最後，叫定杯咖啡，慢慢嘆埋堆甜品，甜品方面除咗幾款切餅，仲有10款左右嘅杯裝甜品，整體哩講，款式跟大部分水準有番咁上下嘅酒店差唔多，好似慕絲、奶凍、芝士餅……之類，總之種類同味道做到樣樣都有，不過，勝在夠晒平穩，水準唔錯，唔會話慕絲就硬實實，奶凍唔滑，芝士餅無芝士味，雖然無驚喜，但一樣滿足到我哩個甜品狂！


雪糕就只得軟雪糕，可惜就有少少咁啦！


星期六收咗工，無特別事搞，悠悠閒閒咁，老婆提議上花園餐廳食晏，我都耐無去港式西餐廳，所以都樂於去食番個晏仔！入到去感覺幾好，因為地方夠大，枱凳排得寬敞，唔迫夾，一室米色色系，加上唔太誇張嘅水晶吊燈同一列玻璃窗透入嘅陽光，整體上使人覺得精神抖擻。


再者，係星期六嘅下午，唔似平日坐滿打工一族，客人唔太多，覺得空間更大！因為依個時間客人唔多嘅關係，所以，相對侍應嘅服務比較到位，唔會搵極都無人招呼你！揀好個窗邊大卡位，坐低睇睇午餐食乜先！話明係港式西餐廳，午餐都係例牌嘅紅白湯、雞牛豬排跟飯意粉或薯菜、咖啡或茶！


雖然係咁例牌，但一樣要好食至做得住！先嚟個羅宋湯跟餐包，唔錯，前者就材料十足，後者就和暖鬆軟，係最衰舊牛油硬到死，都唔知點解10間港式餐廳就10間嘅牛油都「硬掘掘」，點解唔可以擺定D出哩「解凍」先！主菜，小弟揀咗個焗芝士蕃茄豬扒意大利粉，老婆就點咗個西冷牛扒跟薯菜，前者意粉稍為削咗少少，豬扒整得都鬆化，係個汁有D「意外」，睇個名都以為係蕃茄汁底，嚟到睇到竟然係鴛鴦汁底，一邊白汁，一邊蕃茄汁，真係搞鬼，幸好個蕃茄汁都做得OK，又有大大舊蕃茄肉同車厘茄，好醒胃！


而後者個西冷牛扒無甚意外，肉質唔韌，夠平穩，唯最鍾意舊式波浪紋粗炸薯條，又係港式快餐店的回憶！最後，香濃咖啡作結，人生就是如此，好多嘢都例牌咁發生，日復日，年復年，但其中又會有D意外嘅事走咗出嚟，可能係驚，可能係喜，過去咗又返番D平穩的日子，就係咁往往帶俾你好多嘅回憶，係你所懷念嘅回憶！


唔好以為我講緊紙包蛋糕，真係可以話佢又係包又係蛋糕。偶然經過，想買個包食吓，發現咗個叫「蛋糕包」嘅東西，幾有趣，貪得意買嚟試，查實嚴格D講佢應該係個包，只係用咗海綿蛋糕做餡啫，但一望埋去就好易見到個包中間包住好大舊嘅海綿蛋糕，不過得意還得意，味道好一般，一啖咬落去麵包加蛋糕，無特別，係抵食夾大件咁囉！


題外話，朋友問，個蛋糕包點整呢？其實睇番個包就好易知，應該係焗好個蛋糕先，然後再用麵粉糰包住佢哋嚟焗，咁就搞掂！


本來個餐仲送2支啤酒，因我哋無人好所以換汽水，但佢哋只可以1支啤酒換得2罐汽水咁大把，有D唔抵，而且，仲要計番前菜、菜芥、加一，埋單都成八舊半，所以計吓計吓又唔算話好平！- 花膠竹笙燴魚翅，唔錯喎，當然唔好期望佢D翅好大好粗，但花膠同竹笙都算幾足料，唔會話得三幾條扮個樣。


- 蒜片煎牛柳粒就做得好好，因為牛柳粒牛肉味濃，又夠蒜香。- 避風塘大海蝦亦都正，海蝦新鮮彈牙，避風塘炒法加添惹味。- 濃湯粒粒泡翡翠，話叫濃湯，但「淡茂茂」喎，所以哩個菜真係麻麻哋。- 雲腿片蒸倉魚，蒸魚都做到基本功，倉魚蒸得既嫩且滑，不過係無乜雲腿嘅鹹香，感覺只係將兩者放埋一切，自各修行，食味上有D分離。


- 蔥油走地雞，OK啦，起碼唔係雪雞有鮮雞味，但唔算突出。- 野菌上素包，反而做得好對辦，一來野菌做餡夠健康有益，二來包身超鬆軟，唔黐牙！   - 壽包，同野菌上素包一樣有水準，除咗蓮蓉香而不「漏」唔太甜之外，再配埋個南瓜西米露，變成甜品孖寶，再者個西米露添加咗南瓜蓉，南瓜味好出，層次多咗，食起上哩多添一份好感。


環顧服務都唔錯，係咁啱隔離間咗1/3個大堂俾一個團體租咗搞活動，唱K之餘又玩遊戲，好嘈，我哋傾偈都要同佢哋鬥大聲至聽到，食完都覺得有D失聰添！可能心情都有少少影響，連D相都影得差過平時！


生日飯，輾轉嚟咗妹記，本應想請朋友去食麵屋一平安，因為老友係哈日族，但等咗好耐好耐都仲未有聲氣，唯有轉戰妹記！雖然都好熱鬧，但同細細個晌屋村嘅大排檔氣氛有D唔同，少咗露天又開揚嘅感覺，同埋依度實在排得太多枱，密質質咁，嘈得哩好立體聲！


如果被D「有心人」呃就唔抵啦。


唔怕食生嘢嘅人不妨試一試！其次值得一試仲有幾個有水準嘅嘢食，包括牛膀脆片、炸蝦卷、千兩特制厚燒甜蛋。牛膀脆片係植物個隻牛膀，切片脆炸，食落唔算油膩，又好脆口，幾有趣；炸蝦卷又係香口嘢，將壽司飯包住紫菜，再包住炸蝦，面面再放上蟹籽，賣相又靚仔，味道好正；千兩特制厚燒甜蛋，一睇橫切面就見到佢係一層層咁整，無欺場，而蛋味OK，但甜味又唔係覺佢好有，不過都算軟熟，唔會死實咁硬，應該都係新鮮做而無話放咗好耐！


至於其他嘢都OK，一樣好食，係唔算太突出！不過，個雪糕有丁點兒失望，紅豆雪糕好正，紅豆味濃，奶味又足，雪糕本身都軟滑，失望係個南瓜雪糕，只因為諗住係一片南瓜，中間填滿南瓜雪糕個隻款，但南瓜雪糕味道都一樣好味！


可能今日人客人比較少，所以D招呼都好到位！


餐飯係好耐之前食，依家補寫番！翻開個餐牌，餸菜多選擇，睇得眼花撩亂，同枱親戚商議後，費事煩就叫咗個6人餐，因為我哋6大2細，個餐有成13樣嘢一定夠食啦，同埋睇番有咩食，睇落又OK喎，所以就咁扑咗鎚！點知嘢食就好夠，但色香味都把鬼，仲要唔係平喎！


環境屬於中高檔，深啡色格調，枱與枱唔太逼，坐得幾舒服，服務又幾OK，係略嫌上菜太快，催命符咁，堆到成枱都係菜！另外，有D服務唔夠人性化，好似火朣雲吞雞湯嘅雲吞、鍋貼、高力豆沙係件上，6人餐就真係俾6件你，多1件都唔得，唔會話你哋8個人就送多2件，又或多口問一問使唔使加少少錢加多2件，真係計到足！


但佢茶錢又識計我哋8個人，連個豆丁細路都當一個大人咁計！仲有，最肉酸係個生煎鍋貼，明明得6件，就唔好用個12人餐嘅大木盤哩載得個6件鍋貼啦，搞到個木盤大大，6件鍋貼就「質」埋一邊咁上枱！


印象中哩間嘢都好似好多年，入到去感覺上都確實如此，唔係單單因為大部份嘅伙計都係上晒年紀，而係佢內籠一樣上晒年紀，都幾殘殘舊舊。本應老店可以有老店的氣質，有懷舊嘅味道，但晌度感覺好似缺乏咗D朝氣同幹勁，可能咁啱今日又少人幫襯，所以總有D遲暮黃昏嘅感覺！


以尖沙咁區而言，三十零蚊一個客飯，真係抵食過去快餐店，奈何食物水準普通，只有靠熟客仔頂住！點咗一個回窩肉客飯，加個鮮肉小籠包同上海炒年糕！其實D伙計都幾好招呼，都有禮貌，一起手就哩咗一大兜例湯，味道普普通通咁。


回窩肉幾惹味，絕對有上海嘢嘅澴油赤醬嘅特色，但豬肉無乜，椰菜就大把；鮮肉小籠包比較厚皮咗，所以一口咬落去小籠包個頂頂會成舊粉，同埋豬肉餡唔夠汁，些少乾身；凈番個上海炒年糕，中規中矩，味道再濃D仲好！


港式茶餐廳係值得我哋香港人自豪嘅飲食勝地，但真係未試過一間咁差嘅茶餐廳，環境差，招呼差，伙記態度仲差，食物就更差，唔知點解佢仲生存到！一行五人星期日返完教會又落太子搵食，好隨意揀咗新發，可能因為年近歲晚，好多人晌花墟買花，搞到附近嘅花園街一帶食肆都好爆，所以新發都好旺，入到去都無人理，門口收銀又好，裡面伙記又好，都無人問你幾多位，總之就要自己搵位坐。


我哋見啱啱有人走，就坐埋去先，都好有個伙記哩執拾吓嘢，因為枱面仲有好多茶水漬，咪叫個伙記抹一抹，勁，佢真係就咁抹「一」抹就行開咗，枱面依然仲有半灘水，吹漲！一間餐廳D伙記態度臭檔或者好串，但仲有好多人去幫襯，通常就係佢D嘢食好得，先甘心被佢串，不過係依度個實情唔係囉！


至於5個炒粉飯麵，得個鹹魚雞粒炒飯同咖喱牛肉飯似樣D，其餘3個難聽D講句真係茶餐廳嘅恥辱，差過D連鎖快餐店，星洲炒米好「削」，一D唔似炒米，似淥完個米粉再加D料兜勻就算，無炒嘢嘅香味，仲衰嘅係連D料都無兜勻；乾炒牛河就直頭失敗，個師傅炒到碟嘢去到至高境界，就係無色無味，碟牛河真係面無血色，食落又好淡口，真係完全唔掂；其次個焗豬扒飯，麻麻哋，蕃茄汁色又假，暗橙色，味又假，一舊蕃茄或一粒蕃茄籽都無，明顯係現成醬汁打，無蕃茄鮮味，仲有，睇佢個款就似係就咁加少少芝士碎入爐烘一烘就俾客食，因為蕃茄汁面同碟邊都無焗飯嘅焦香現象。


再者，幾碟嘢嘅份量都唔多足秤，尤其個星米同牛河，所以，好唔值！


想試佢好耐，好幾次見佢門口好多人排，入面又坐滿晒人，相信佢嘅米線應該有番咁上下質量，就今日見佢唔多人排就入內試試，自己點咗個腩肉雲吞小窩米線，老婆就要豆卜貢丸肉碎米線。我個腩肉雲吞小窩米線無要辣，但都有少少辣，腩肉幾香幾惹味，雲吞就無咩特別，餸料同米線份量都好足；而老婆嘅豆卜貢丸肉碎米線完全唔辣嘅，就係咁佢嘅米線就變得平平無奇，同其他米線鋪無咩大分別。


因為我見到大部人都要辣或加辣，又見到佢裡面個廚房有D師傅不斷兜炒，好似炒醬料，又好有鑊氣咁，所以如果唔食得辣嘅就唔使哩幫襯，相反食得辣嘅就要哩刺激吓！


慶祝太太考試成功，擦番一大餐啦！成日見綠茵閣嘅食評都話唔錯，就一於揀佢，北角區兼閒日夜晚，都有九乘滿，都有D信心。我係前排幫襯，佢哋做緊「法式情懷」，但係睇落所謂法式嘢唔多，似用D噱頭引客之嫌，不過，整體食物都係幾好！


2. 海鮮冷盤 – 凍蝦幾鮮甜，有蝦味，無話霉霉爛爛；翡翠螺幾爽，其他嘅青口同龍蝦仔都OK嘅！3. 熱盤 – 有幾款熱盤好正，個人心水有牛油焗帶子，雖然帶子唔大隻，但出嚟嘅效果好香牛油味，食落又唔會覺得好油，好肥！


鐵板煎大蝦，又係另一個必食目標，每只蝦差不多有手掌咁大，蝦味未算好濃，肉也未算好彈牙，但大啖大啖蝦肉咁食，食得好爽快，雖然無限量供應，但煎蝦需時，要稍等；串燒帶子亦好食，隔住京蔥哩燒，幾夾；燒羊脾，唔太羶，易入口，肉夠晒嫩，所以亦有添食；白酒煮清口，味道唔會因為用白酒煮就好酒味，相反食落感覺好清新，青口亦煮得啱啱好，唔會好韌好似咬擦膠咁；野鴨胸配車厘子汁，鴨胸質素OK，係鍾意佢個汁，車厘子汁，甜甜哋幾得意；仲有羊架都值得一試！


唯一失望嘅係無蒸魚食！4. 甜品 – 睇落好似好多款，但今晚嘅甜品唔係好得，以我哩D甜品狂人真係感到有D失落，好彩無意有個開心大發現，就係佢哋有個糖水「竹蔗馬蹄」，好滋潤又唔太甜，仲有少少懷舊感，因為依家都好少見D老式糖水，再配埋幾粒煎堆仔，正！


當然，佢哋亦有雪糕供應，係HD加雀巢，前者有咖啡、士多啤梨同曲奇忌廉，後者就有芝麻、朱古力同雲喱拿。一口氣一個人食晒三款HD口味，滿足晒咯！其他食物，如沙律、魚生、生果、粉麵檔唔見得有咩特別，夠食力就不妨樣樣試勻，否則，都係重點出擊，咖啡茶就自助，服務都OK有禮貌，所以，同太太食得都幾開心，佢哋長期都有折扣，所以為起二百幾一個人，仲要係自助晚餐喎，抵食架！


上幾個星期去泰豐廔食片皮鴨，今勻又嚟片皮鴨，其中一班教會弟兄耐無見，搞咗個飯我就一定到啦，佢哋揀咗嚟滬江，都好耐無嚟過依度，仲可以比較吓佢同泰豐廔嘅片皮鴨！係哩度食，就要預訂喇，一樣大大隻鴨，嚟到香噴噴，色澤一樣燒得好靚，有光澤，食味又覺得兩家差唔多，反而片鴨形式較唔同，泰豐廔會大塊肉連皮咁片，而滬江就主要片皮，只黐住少少肉，同埋依度嘅鴨睇落食落都覺得無咁肥，而且，片完皮後，成個鴨殼會俾番個客，拎返去煲粥或煲湯都好！


其他仲有點咗乾煸四季豆、小籠包、糖醋魚塊、炒蟮糊，雖然唔會「嘩」一聲咁有驚喜，但頗有水準，叫咗7個餸，8個大男人，食七咁食，無嘢剩，份量叫得啱啱好，飽晒！仲有，加上哩度環境又好過泰豐廔嘅，格調高檔好多，傾咗成既偈，感覺真好！


行過哩間幾人氣嘅中式包鋪，買咗D包包做聽日早餐，費事日日都食西式包，跟佢方法翻蒸，理應幾好架，肯定好過叮，叮親包個包一定變韌。但依次隔水蒸，雖未至於包身韌，但唔多鬆軟，個包已經蒸到熱辣辣，D餡食落都熨口，但個菜肉包嘅肉餡依然好死實實，而且無乜味，好普通；另外個黑芝麻流沙包就本應期望好大，因為黑芝麻香口，流沙就令個包食落好有質感，點知一打開，噓晒，非常失望，D黑芝麻一D都唔流沙，唔掂，仲要係招牌包點！


另外，餡料唔多，不過D蕃茄幾甜，芝士又好軟滑，但係如果要俾正價九十幾蚊，就真係唔抵食。食開外賣pizza都知，通常都係一個大盒載晒成個pizza咁拎住，但佢哋應該無特別預備，就咁用番普通長形膠盒嚟載，個批又有番咁上下大細，你估佢點打包吖？


咪玩層疊疊囉，將一個pizza開6件，三件三件咁疊住放晌兩個膠盒裡面，其實幾方便拎，但D薄餅疊住放就唔多掂，因為面個塊咪黐住下面個塊D餡同汁，搞到樣樣衰衰咁嘛！


對於節日，都好少刻意去慶祝，唔會話端午就「專燈」買粽食，中秋就一定要食月缾，聖誕就搞吓派對。不過今年中秋就有運行，一定食月缾應吓節，因為老細醒咗半島嘉麟樓嘅迷你奶黃月過我哋，仲要有兩盒咁多添！我個老細邊有咁好死，都係人哋醒佢，佢就過兩盒俾我哋。


聽聞佢哋嘅月餅好出名，今勻有機一睹風采，仲可以一一細嚐！先講過皮，係牛油皮，好似蛋撻皮，確實幾香牛油味，亦都算鬆化；內餡睇番個盒就寫咗好多材料，但係撈埋一齊做出哩嘅奶黃餡，個人覺得又唔算好濃香，不過勝在唔太甜，加上細細個易入口。


老實講，送禮就好，名氣夠大，裝潢得體，但自己食就未必要揀佢，一來貴，二來又唔係話好食到曉飛！齋食月餅又「寡」D，一係配杯濃茶消消滯，但今趟當宵夜食，配碗自家制嘅桑寄生蓮子蛋茶，又幾好喎！


兩公婆搭完天星由尖沙咀過到嚟中環，時間仲早，入南丫島嘅船未有咁快開，天口「慶」熱到爆，一於上HD整番杯雪糕涼快涼快吓先！見佢做推廣，所以要咗個熱情華夫筒，味道揀咗百利酒同冧酒提子，另外推廣關係，送多1球雪糕，梗要筒唔要杯啦，朱古力狂人當然揀比利時朱古力，夠濃夠香！


有3球雪糕兼滿滿生果，兩公婆睇住維港慢慢嘆喇！


太太同事極力推介，又講到好好食咁，仲直頭當飯堂之一，一個星期總會嚟兩、三日，見咁好介紹，梗要一試啦！叫咗個炸紫菜墨魚丸豉油皇撈麵，同咖喱牛腩撈麵！叫炸紫菜墨魚丸係因為係哩度嘅人氣之一，試咗，真係唔覺得好似人哋講到咁犀利，基本上都人做到好彈牙，但無乜紫菜味，而豉油皇撈麵都感覺普普通通；至於個咖喱牛腩撈麵，係想試佢個咖喱得唔得，一樣，好一般啫，但奇怪在D咖喱汁撈埋落D麵度之後，成碗嘢由黃色女變成紅色，唔知點解！


？牛腩亦有少少韌，未夠腍，都幾失望架！


去灣仔會展睇展覽，所以搵咗哩間Bistro Delifrance食晏，就腳D嘛！兩個人梗係叫兩個午餐啦，餐湯要白菌忌廉湯同法式洋蔥湯，主菜要焗夏威夷海鮮飯同串燒牛柳拼大蝦配薯蓉、飯伴黑松露黑醋汁。雖然個白菌忌廉湯睇落好似無咩特別，但都做到基本要求，至少唔係個D白潺潺忌廉湯，就咁加幾片罐頭蘑菇片嘅行貨，嗒落滲出絲絲白菌味，雖未至於好滑，不過濃杰度又啱啱好；而另外個法式洋蔥湯就好正，香濃洋蔥味，面層又放咗芝士哩焗，一上枱香噴噴，食埋浸住晌湯中間嘅麵包，唔計配湯嘅蒜蓉法包，凈係飲個湯都半飽呀！


主菜先嚟個焗夏威夷海鮮飯，賣相無乜特別，都係一般焗飯個樣，但係聞落蕃茄同芝士味都好香，食落蕃茄醬都好鮮甜，之不過，隻羮一篤落D飯度，唔多對路，好腍吓，再食埋落口，D飯水多煮爛咗D，所以口感唔太好！由於自己都勉勉強強食到個飯，無謂嘥嘢，所以都無要求更換，只係想同個女侍應反映番個問題，點知佢好唔好意思咁道歉之餘，仲叫我哋不如轉過另一款嘢食，我都講話唔使喇，反正個焗飯都食得到，但佢就真係好落力咁叫我哋轉過，見佢咁盛意權權，結果都係轉咗另一客鮮蝦火腿扁意粉配煙肉蘑菇汁，扁意粉烚我啱啱好，煙肉蘑菇汁都幾香，比起個焗飯好好多，不過只得兩隻蝦就真係少咗D！


另一個主菜，串燒牛柳拼大蝦配薯蓉、飯伴黑松露黑醋汁，個名就真係好鬼長。兩大串串燒牛柳拼大蝦，有D黃椒搭車厘茄，牛柳都夠香口軟腍，大蝦都數OK啦，不過所謂黑松露黑醋汁就一般，唔太覺有松露味，卓頭嘢多於實際，不過最搞嘢係話明配飯同薯蓉，飯就一大舊擺在眼前，問侍應係咪俾漏咗薯蓉，佢拎入廚房度問一問，再拎番出哩俾我，啊！


原來舊薯蓉細得可憐，仲要哩埋晌D沙律菜下面！？


就哩飛，時間匆匆，所以嚟Burger King整番個早餐先上機！B.K.好多年前係香港落腳，未試過，個時食開麥記，覺得佢好貴，跟住消聲匿跡；上年翻兜香江，又未幫襯過，因為依家食漢堡太多選擇；反而山長水遠晌機場先哩食佢，真搞鬼！


兩公婆，1個試招牌華堡，另1個試豬柳蛋牛角包！2個都好正，華堡嘅漢堡扒係烤熟，比煎嘅確係有D唔同，絕對唔係心理作用，食起上哩香口D，又少咗朕油膩感，但肉扒嘅肉汁仍然咁豐盈，唔嚡身，其他配料亦新鮮，生菜洋蔥同樣爽脆，一大片蕃茄真係好鮮甜，個包鬆軟，此外就唔覺有其他特別。


反而個豬柳蛋用咗牛角包，雖然會高卡路里D，但真係口感一流，香噴噴。所以，比起去麥記貴一截仔都覺得值嘅，況且，去得旅行都用咗大舊錢，食個貴少少早餐都唔算太過啦！


五個人，六個餸，夠晒啦！為顧及各人偏好，又唔可以叫晒海鮮，咁就先嚟個小食食住先，沙薑雞腳，可惜我哋唔好酒，如果唔係送住啤酒「lun」雞腳，幾爽呀！一路食住個雞腳，一路諗叫乜！諗掂！肉類，叫咗個雲英雞同黑椒牛柳粒。


個雞夠嫩又夠味，果然雲英未嫁，不過老實咁講，又嫩又滑嘅雞好多地方都食到，依度嘅又未至於「氹」一聲好特別！而個牛柳粒好軟腍，但又唔似用梳打「嗱」到鬆晒咁，食落無渣，惹味夠鑊氣。蔬菜類，勝瓜浸煮貴妃蚌，無咩意見，OK囉！


輪到海鮮類，椒鹽瀨尿中蝦同豉椒炒蟶子皇！前者真係幾正，蝦身好大隻吓，啖啖肉，椒鹽爆炒非常入味，又無過鹹，夠香口；相反，個蟶子皇其實都唔錯，但稍為失色少少，豉椒都惹味但唔及椒鹽咁搶，而蟶子皇無咁有肉地，又唔算好爽身，感覺差少少。


飯後送糖水，綠豆沙，都有食。不過，食完金山再過斜對面嘅松記整多碗，咁先至完美！


隔個幾月會嚟一次，不外乎試吓有咩搞嘢新批，又或者新嘅特色小食，剛剛去完貴州山區出差，哩鋪晌上面無啖多食，一返嚟就好想食pizza補番數！其實，今次嚟食都應該無乜嘢好寫，兩公婆點咗一個夏威夷細厚批、一個大蝦鮮果沙律同一個燒肋骨伴洋蔥皮。


唔知點解，個侍應覆我所落嘅單都啱，點知除咗個批之外，個沙律嚟錯咗個三文魚沙律，而個燒肋骨就唔見晒D炸洋蔥皮，多咗堆沙律菜，原來嚟錯咗個燒肋骨沙律，真係未試過叫三樣嘢會嚟錯咗兩樣！不過，個侍應都好唔好意思，即時入去換過，無話有咩黑面形況！


再者，個鮮果沙律同個燒肋骨都幾好食。


早幾年好興咩fusion菜，茶餐廳一早有啦，細細過已經有乾炒牛意，算唔算fusion先？今勻返完教會，同班團友仔落咗哩總統花園餐廳食下午茶，其實係當晏晝飯，所以自己點咗個飽肚D嘅乾炒三絲扁意粉。炒扁意粉都係頭一趟，不過絕對唔算有咩特別，份量一味大堆頭，但係味道好麻麻，奇就奇在話明炒三絲，佢又無厘頭加D蟹柳俾你，驚你會投訴佢料唔夠多！


另一個團友仔叫個碟又係好搞嘢，話明豉椒雞翼炆出前一丁，腦海即時諗到係一隻隻雞翼咁上，點知原來係軋開晒嘅雞翼，扮到好似好多雞咁！特別一提，係水吧嘅師傅真係幾「求其」，晌茶餐廳飲奶茶一向有保證，就算唔係好正，都差極有個譜啦！


但今次真係幾差，幾唔得，點唔得？同枱叫咗三杯奶茶，夠膽死可以三杯都唔多同色，原因係有D茶多奶少，有D就相反奶多茶少，友人覺得太重奶味，要倒走1/3杯奶茶，走去水吧叫師傅加番多D茶至飲得！雖然係下午荼啫，都要尊重吓D食物，唔好咁求其得唔得！


雖然天氣熱咗D，但係晌有露天位嘅食肆食番餐晏仔，加埋景觀夠開揚，會幾寫意架！MUSEUM CAFÉ就啱我心水，晌香港藝術博物館平台側，有室內，有室外，附近又有D銅像雕塑，加上位置較偏，少人來人往，就算去開文化中心或藝術博物館嘅人都好少上哩，清清靜靜，飲杯咖啡，睇吓書，或者望吓維景對岸，都絕對唔錯！


不過，係度食嘢就覺得有少少偏貴，佢哋一個午餐，幾四十幾到七十蚊，只係一個主菜同一杯餐飲，無其他喇！還好，佢哋D主菜質素都唔差，好似今日試咗個香煎金獅魚配牛油果沙沙汁同燒春雞配煙肉白菌汁，兩個都係伴薯菜。


金獅魚煎得幾香口，肉仍保持得幾嫩滑，而牛油果沙沙個名雖然怪怪咁，但幾醒胃，有D似泰式醬汁，酸酸辣辣甜甜；而另一個主菜燒春雞有半隻春雞，烤得幾香，雞肉一樣幾嫩滑，唔嚡口，白菌汁加咗煙肉鹹鹹香香，無凈係白汁咁「寡」。


嘆埋杯咖啡，望望維港，心情又豁然開朗！


事隔幾個月，因緣祭會又哩咗機場富豪嘅紅軒，試試佢個「富豪金裝海王魚翅」套餐，比起上次年初哩食嘅「蠔情夜燕」7道菜晚餐，依次就差咗一截，無論份量，味道同特色！其實，今次唔係唔好食，D味道都幾啱我哋，只但係，整體上無上次咁豐富、咁正，同埋無咁多驚喜！


而且，份量亦稍為少咗，女仕們就無問題，如果2個男仕我相信就唔多夠食喇，加多個飯先得。不過，環境、服務依然保持到，係度唔多講！今趟個2人晚餐有5道菜，除咗個「金湯海皇生翅」同「鮑汁花膠扣大花菇」以逐位上，其餘嘅「杞子濃湯浸斑球」、「XO醬爆蝦球」就以小菜形式上枱，再加埋個甜品「合桃露」。


「金湯海皇生翅」－個翅湯做得幾好，有水準，好多蝦肉，雖然唔係排翅，只係生翅，翅嘅份量非常足，湯底又加咗南瓜蓉，鍾意食南瓜嘅人一定覺得正，因好濃郁南瓜味！「鮑汁花膠扣大花菇」－哩次個花膠整得幾好，花膠發得夠透夠大件，腍身得哩唔會爛PatPat，好有咬口，配上濃鮮嘅鮑汁，再加埋隻又大又香嘅花菇，真係幾得！


「杞子濃湯浸斑球」－將條斑起肉一件件以上湯浸煮，幾鮮味，又好嫩口，食起上哩亦好方便，唔怕有骨鯁親！小弟反而最欣賞係D杞子粒粒，平時用哩煲湯無晒味，但今次D杞子就好清甜，一嗒落口，杞子原味非常出，所以食得出用料唔馬虎。


可惜，個濃湯真係濃咗D又鹹咗D！「XO醬爆蝦球」－蝦球超大隻，爽口，但蝦味唔夠重；XO醬爆炒，唔使講都知好惹味，不過，又唔會太嗆喉，OK。「合桃露」－通常甜品會為一餐劃上完美嘅句號，但今勻嘅合桃露只係中規中矩，食得到係生磨，因為充滿微細嘅合桃粒粒，又有合桃香，只係食落又無想像中咁重合桃露味，好彩甜度適中，否則就真係一碗「糖水」喇。


機緣下哩到山頂嘅采蝶軒一嚐高級中菜，加埋熨貼嘅服務同舒適嘅環境，仲有夜景睇，，都好滿足啦！雖然菜餚份量好足，用料唔差，煮法有心思，但始終係得山頂，收費都唔平，要有D心理準備。整體哩講，餸菜都頗有水準，但唔係道道菜都咁有驚喜！


玉樹麒麟斑，方便鬼佬食嘅魚鮮，點解？師傅將星斑起肉，隔住一片金華火腿、一片冬菇哩蒸，無晒骨，唔怕哽親！斑片有火腿鹹香，又有冬菇鮮香，唯獨是係鹹咗D！燉湯都唔錯，川貝海底椰燉白肺，原窩清燉，湯渣放晒上碟，高清睇真，真材實料，又有川貝，又有海底椰，夠晒滋補啦！


無乜邊碟好突出，就算近乎枱枱都有叫嘅水晶雞，又唔係話好有賣點，當然全部餸都唔錯，但衰在唔特別，普普通通咁，食完唔會好深印象，街坊酒樓，街坊價錢，街坊質素，街坊街哩，不過不失又一餐啦！


D人好鍾意去D有海景嘅餐廳食飯，價錢都一定好貴吓，好多時貴就貴在個靚景！趁星期六天氣剛轉熱，但都仲係廿幾度，有D陽光，有D海風，仲有海景，好hea咁同太太晌中環天星間Starbucks，買咗個蒜香雞肉意大利軟包加熱朱古力俾佢，我就要瑞士芝士火腿意大利烘包加焦糖咖啡，再上一層開揚D嘅海景位，嘆一嘆！


間Starbucks門口都有枱有凳，但上一層有個平台位仲好D，對住維港，睇住一架又一架天星埋岸離岸，又望吓上船落船來來往往匆匆忙忙嘅人，心情好似去咗旅行咁，輕鬆閒逸，係度食嘢真係幾爽！兩個包叫侍應烘番熱，D芝士半溶咁好正，蒜香雞肉意大利軟包個包好香蒜蓉味，雞肉就一般啦；而個瑞士芝士火腿意大利烘包，薄蔣嘅巴馬火腿鹹鹹香香，亦唔錯！


加上我杯焦糖咖啡，再落少少玉桂粉，味道幾多樣化！唯一最唔好係有D無幫襯嘅人霸住咗D枱凳，仲要坐一張凳，擺嘢又放落另一張凳，兩個人已霸晒成張枱，見住其他拎食物嘅人都唔諗住讓一讓，無品！


由細到大都住晌石硤尾，學生年代就賓墟快餐店做午飯飯堂，但過時過節有咩大喜慶，多彩就成為做節嘅飯堂，間中仲陪姑媽食早茶，好開心！但屋搬咗，石硤尾少返咗，就好耐無再哩食飯好幾年！今次過哩就專燈上去食餐晚飯，酒樓內籠裝修過，D員工制服又換咗，當然咩餸菜都加咗，但始終街坊酒樓，價錢都OK，唔算好貴，有D部長仲識識哋，點個頭，打個招呼，所以，臨尾除咗有個生果盤送之外，仲醒多個糖水添。


講番食，味道普普通通，唔係好好，亦唔係好差。依家D飲食業競爭都好大，所以依度都有D新派菜或創意菜，好似一道叫脆炸茄子，將茄子片開，中間夾住D墨魚滑，沾上粉漿拎去炸，炸嘢梗香口架，茄子軟淋，墨魚滑又算幾爽，都幾得意，叫做有D創意，有興趣不妨一試！


多謝Openrice揀咗小弟出席哩次嘅試食會，講真，除咗迴轉壽司外，都比較少去食日本嘢，因為價錢都幾貴吓，仲要話有和牛、龍蝦、帶子食添，就更加少之有少！所以，今次可以同一班食家，豪嘆和牛之餘，仲可以聽吓佢哋對飲食、對各區食肆嘅睇法同意見，真係非常有趣！


成晚實在試咗好多嘢，雖則係豪食，亦有好多係幾貴價嘅食材，但又唔係樣樣都“氹”一聲咁正，好似個佐賀和牛刺身咁，睇個樣A5級嘅佐賀和牛薄切做成刺身，佈滿油花，做型幾好，但食落口又唔係想像中話入口即溶！反而，最得小弟欣賞嘅係和幸沙律、一口黑蜜糖佐賀和牛、厚切上等牛舌、野菜盛盒同鵝肝海蟾石燒飯。


自己鐘意食朱古力，又鐘意食甜品，見佢個下午茶自助餐主題做朱古力，就好想試，卒之約齊幾個老友趁做到3月尾走去試，果然無失望，絕大部份甜品都用朱古力做主角，唔似有D酒店話就話用朱古力，但十幾款只得三幾款係！


今次萬麗嘅甜品，大概有12、13款，都9乘係有用朱古力做材料。Tea Buffet係大堂嘅lobby lounge度做，座位幾舒服，全部梳化椅，但D枱就矮身D，食起嘢上哩就無咁就手！同埋佢個Tea Buffet都係輕食多，環境所限，無咩即製粉麵檔之類，得8個熱盤咁大把，其中有一個炒麵，一個炒飯，用哩俾D大胃至飽吓肚啦！


其他嘅熱盤都係D炸魚手指、春卷、炒青口……等等。總括哩講，各類佞食物嘅水準都OK，好似有款海鮮沙律，有蝦，有魷魚仔，幾醒胃幾清新；又好似D細細件嘅法包三文治，有燒牛肉，薄片刨芝士，都幾好食！原本都有個驚喜，就係即做梳乎厘，細細杯，點咗之後整好師傅會送到你個位，可惜，前後試咗2次都食唔到梳乎厘個種輕盈感，少少實，唔係好得！


至於去到個Buffet主題，朱古力甜品，就真係無失望，花款多之餘，味道，質感，賣相都好好！例如個朱古力拿破崙，用朱古力慕絲代替吉士忌廉，而酥皮又夠脆口，凍凍哋，好正；另一款朱古力咖啡燉J ，咖啡味燉蛋幾得意，面層鋪咗一層薄朱古力漿，細細杯，精緻得哩又好食；仲有一款幾欣賞，熱情果朱古力杯，用酒杯仔係底裝住D芒果蓉，再唧一層朱古力慕絲，最後再淋D熱情果漿，甜甜酸酸好過癮！


今次試咗佢個佛羅倫斯卷伴薯角小食，用D墨西哥薄餅卷住菠蘿粒同芝士哩焗，配埋脆香薯角，都幾新鮮，亦都幾好食！ 另外亦試咗個挪威三文魚意粉銀包，其實係用D錫紙包住哩焗個三文魚茄汁意大利粉，味道OK，件三文魚扒都好大件添！


反而我都係至愛海鮮寬條麵！


成日都聽人講Triple O嘅漢堡包好好食，好正咁，今日專燈走去試，食晏時段，真係好多人，叫咗個Mushroom Burger，個包真係幾大個，但唔鬆軟，中間塊牛肉未係想像中咁正，有少少乾身，底下嘅蘑菇亦碎濕濕咁，而所謂Triple O sauce唔覺有無乜特別，總之成個包不外如是，名大過實，試過一次就夠！


去完西貢海灣燒烤大王BBQ，難得入哩西貢，梗係去埋滿記正鋪食甜品啦！尤其榴槤系列，話晒西貢總店係滿記發蹟地，但食完之後，都係好一般。我點咗個招牌榴槤布甸，布甸本身唔香唔滑，好普通，榴槤就幾香，不過就只係得底下一細舊仔，一啖無晒。


都係榴槤班好食戟D！反而老友嘅焗荔芋西米布甸就幾正，平時多數食焗蓮蓉西米布甸，但滿記將蓮蓉轉用荔芋，無咁甜之餘，D荔芋蓉都幾香，而西米布甸就OK啦。


前排聖誕節，試過帝苑酒店餅店嘅聖誕樹蛋糕，超正，所以，索性試埋佢個Tea Buffet，一樣無得頂，好掂！講講雅苑座個場先，經過一、二樓嘅商場哩到三樓嘅雅苑座，環境開揚咗好多，天花頂又有天然光透入，感覺舒暢好多，而且，地方都唔細，不過，因為係Tea Buffet，中間有部份位置無開晒！


此外，冷盤仲有D凍肉腸。- 熱盤方面由頭到尾出出埋埋大概有13、14款，因為佢都間中轉下款，再加埋3款點心、即煮麵檔同皮蛋瘦肉粥，一定食得你飽！而且，有幾款熱盤幾得，質素唔錯，好似個星洲炒蘿蔔糕、德國牛仔腸、咖喱牛腩、煎魷魚粟米餅同個森巴醬炒青口，我就食完再添！


- 食到中段，再試埋佢個即製pancake同飛碟，兩樣都好食。新鮮製嘅pancake特別正，熱辣辣，皮又軟，再加兩球Haagen Dazs雪糕係上面，一凍一熱，爽呀！雪糕佢有4款口味俾你揀，依日就有士多啤梨、朱古力、芒果同雲喱拿！


至於即製飛碟，餡料任你揀，又係新鮮即製熱辣辣，烘到邊邊脆脆哋，一樣咁好食，唯一唔好係每次師傅一整就兩件，所以最好點之前搵定老友分享另一件。- 有朱古力噴泉，除咗生果同棉花糖外，仲有泡芙揀，全部用冰冰陣住，夠晒凍，一點完暖暖嘅朱古力佢就變咗層朱古力脆皮，食得更好玩過癮！


D泡芙就算唔點朱古力齋食，都一樣好正！- 臨尾一定要預留大量空間向甜品哩一輪大小通吃，因為十幾款甜品實在好睇又好食，係下面餅店一件餅都成三十幾蚊件，係度食番三、五件都翻本啦，所以，哩到凈食甜品都抵番晒，何況仲要鬼咁正，絕對唔係哩哩去去都芝士餅，有好多特別款式，睇賣相已經知道心思之作，好似我呢D甜品鬼見愁，食完一輪甜品已經覺得好值，再食多輪簡直超晒值。


去Pizza Hut不外乎兩個原因，一就係佢抵食，尤其D套餐，遇正某D信用卡做緊推廣，D套餐仲抵；二就係佢差不多個個都有新款Pizza推出，好奇心下走去試一試！近期佢哋都推出咗好多以海鮮做主題嘅Pizza，較早前嘅閃亮帶子批好得，之後嘅大蝦沙律批就真係唔多掂，乾蕃茄魷魚無試俾唔到意見。


而最近嘅「意式青瓜香草醬汁芝脆批配軟殼蟹」，都有少少期望，不過都係麻麻哋，味道平平，意大利青瓜、軟殼蟹唔突出。咁多種批底，個人較為唔鍾意係芝心批同芝脆批，因為個批稍為變暖咗，中間舊芝士就凍咗，變咗好似一舊舊嘅軟膏咁！


順帶一提，蘇杭街哩間Pizza Hut主要都係做速遞外賣，雖然佢都有堂食，但佢稱得上係間迷你Pizza Hut，全場數埋得個六張枱左右，而且，佢哋有D食物係無供應，好似新出嘅野菌意大利飯、紅花海鮮意大利飯……等等，所以去哩間就要留心喇！


經理話個湯嘅做法係先將個阿支竹打成蓉，加上湯煮，上菜時再加少許橄欖油，完全無加忌廉，而且，佢哋係用有機嘅阿支竹，個湯本身又有降血壓功用，所以非常健康有益。至於個湯就淡淡墨綠色，賣相無乜花巧，飲落去唔似一般忌廉湯咁好滑溜，但好有質感，相信係大廚專燈唔隔清而保留少許阿支竹嘅微粒，嗒真Ｄ仲有少少回甘嘅感覺。


切開見到中間嫩嫩粉紅嘅羊仔扒，但又唔會好似未熟咁血淋淋，熟透程度啱啱好。一啖入口，好嫩滑，好軟熟，肉汁豐盈，食落無渣，無論配芥辣醬或薄荷醬食味都一流！可能係Baby Lamb關係，所以唔太羶，外層嘅什香草又好香，反而松子蓉就唔太明顯。


睇咗佢哋廣告做緊「Dreyer’s雪糕+草莓Tea Buffet」，睇落好吸引，同埋好耐以前都去過食Lunch Buffet，都記得食物同環境唔錯，加埋簽中銀卡有半價，於是上星期六走去試試，點知呻晒笨囉！


個自助餐講明「Dreyer’s雪糕+草莓Tea Buffet」，廣告都好清楚寫明有五款雪糕，但大部份時間都係得三款，後尾問侍應同廚師，先拎多一款，依度已經搵鬼笨！跟住Ｄ甜品仲勁搵笨，雖然有近十款，但真係以草莓做主餡就真係得兩款，其他如白朱古力蛋糕、鮮果忌廉蛋糕只係裝飾上加咗Ｄ士多啤梨！


總之，全部甜品都係好一般，仲諗住有三幾款芝士餅之類或慕絲餅，可惜，完全欠奉！廣告中仲話有幾款特色甜品，前兩者隱咗形，完全唔見，而雜莓雪糕窩夫要食咗半場，向侍應追問幾次先至有個師傅哩整窩夫，配雪糕就自便，但雜莓就欠奉喇，凈係得Ｄ朱古力醬同士多啤梨醬！


老實講，哩個雪糕窩夫係全場至好食嘅甜品喇！一來窩夫即做，夠香夠軟熟，配Dreyer’s雪糕，冰火口感，爽呀！Dreyer’s嘅杏仁同士多啤梨味又真係幾好食，因為杏仁雪糕裹面Ｄ果仁確係夠香脆，而士多啤梨雪糕裹面加添大大粒果肉，食落滋味好多。


至於其他食物一樣好唔掂，熱盤方面，炒飯Ｄ飯粒乾到硬，但Ｄ意粉又煮到好腍好爛，係得番個波菜撻好Ｄ外，都算無啖好食！而冷盤方面，沙律同肉腸都ＯＫ嘅，但Ｄ迷你法包中，有一款係三文魚法包，只係一開始出過一次就再無補充，而食落好唔新鮮，相信似係Lunch Buffet凈番繼續擺係Tea Buffet度俾客食！


佢哋仲有個即煮麵檔，諗住衰極有個譜，點知食落Ｄ材料麻麻地就唔在講，最搞鬼係Ｄ湯睇落夠色水，食落完全無味，俾佢呃晒！仲有個任飲陷阱，係就係任飲果汁汽水，但另外俾錢，坐低時侍應就唔會特別主動同你講，個價錢牌又唔算話好明顯，好易中招！


總之就非常失望，做半價抵都無用啦，食完成個老襯樣咁。


以前去過維園泳池旁嘅巴西燒烤，貪佢有露天位，景觀開揚。今次揀尖沙咀尖東廣場，皆因有親友生日，就番大家，而且，大家對食無乜太高要求，諗住平平哋就揀巴西燒烤！晚市buffet，百鬆Ｄ蚊，叫做樣樣食物都有，有中西湯、沙律、壽司、魚生、冷盤、熱盤、炒粉飯麵、糖水、甜品，多款燒烤扒纇及蔬果，算係咁啦。


唔好期望Ｄ食物質素好好，但有Ｄ都唔差，仲唔錯添！Ｄ燒烤扒纇及蔬果都唔錯，尤其烤菠蘿、雞脾菇、豬仔骨同粟米腸，Ｄ扒都ＯＫ啦，但無乜驚喜。沙律就一般般，沙律吧Ｄ沙律菜麻麻地新鮮，反而食預製嘅沙律仲好。壽司、魚生、冷盤都係麻麻地，只係人有佢又有咁，可以唔食。


熱盤、炒粉飯麵都有幾款幾好，例如焗蠔、咖喱魚柳、炒伊麵同荷葉飯。糖水、甜品雖然好多選擇，擺滿咗係正中間張buffet枱度，但質素就好街坊，同酒店級就差一大截，叫做好Ｄ嘅有美國芝士餅同藍梅慕絲蛋糕。因有親友生日，搵咗佢個結他手哩伴奏唱生日歌，今次又幾好喎，又唱英文，又唱中文，搞得個氣氛唔錯。


衰就衰在限時食兩個鐘，雖然食咗兩個鐘，佢都無趕我哋走，不過，見外面門口有人等，我哋又食飽晒，都係坐多一陣！


我都好鐘意去茶餐廳食嘢，除咗佢係一個好香港嘅本土文化外，最重要都係佢哋Ｄ嘢食好得，尤其奶茶搭菠蘿油或雞尾包，簡直係茶餐廳嘅icon。今日中午完咗聚會，同班老友哩咗呢間茶餐廳醫肚，但有幾樣嘢佢真係好差。


2.哩度仲有個騎呢歐陸午餐，睇餐牌明明寫住「歐陸午餐」，唔係紅湯或白湯，而係西湯定中湯，真搞嘢！跟住個A餐又明明寫住「焗芝士肉醬意粉」，竟然哩咗個肉醬意「飯」，問你服未？3.餐飲叫咗杯奶茶，都算幾香幾滑，但可惜個杯耳崩咗一大忽，雖然係杯耳，一樣會刮到客人隻手，唔該有崩有爛就換咗去啦。


紅燒乳鴿已經成為「閒樂園」招牌菜，唔使多講，鴿夠新鮮，滷水完再炸，夠入味，加上皮脆肉嫩，無得頂呀，如果假日去記住預訂！菜片雀崧好咬口，用生菜包住兜炒過既鵪鶉肉崧哩食，爽呀！而家鄉豬扒就好有住家feel，好鬆化，好似食阿媽整既茄汁豬扒咁；椒鹽豆腐就貪佢夠惹味，外皮香口，內裡既豆腐就好滑口，包你一食唔停口！


由於閒樂園係家庭小店，所以，服務唔會話好好，但都唔錯，老闆何小姐都好好人，係假日旺場時服務就慢咗Ｄ。


幾款頭盤都各有特色，個人特別鍾意個香辣炸雞鎚，因為醃好入味，食起上哩夠惹味，伴碟既澳洲西芹更令人意見，大大條，但極之爽脆，食落無渣，好清甜！此外，附送既麵包都唔好錯過，因為用黑糖做，味道少少甜，但好似有一種甘香既竹蔗味！


至於主菜揀肉眼牛扒及燒三文扒，肉眼牛扒都算ＯＫ，反而係伴菜揀焗甜蕃薯較為特別，個蕃薯焗得很香口，好粉甜；另外個扒燒三文魚就夠晒嫩滑，外層脆脆地，內層唔會乾身，依然好夠肉汁！


久唔久哩食下自助餐，當獎勵下自己平日辛勞咁工作，第一次哩海景嘉福食Lunch Buffet，整體而言感覺都幾好，係餐廳環境比期望中差少少，因為話晒佢都係間5星酒店，但餐廳環境好普通，樓底唔高，有部份座位較逼。


雖然有窗口位對住維港，但有條行人天橋擋住，而且唔可以安排坐大棚人。然而，侍應既服務就好好，有咩要求都好幫忙，又快手快腳，而廚師見我係食物前猶疑時，都主動講解下Ｄ食物，係Ｄ乜嘢，點樣整法。食物方面，無咩特別主題，同大部份酒店既自助餐差唔多，冷盤、熱盤、中式、西式、日式、甜品……樣樣都有。


個人比較鐘意係佢個沙律吧、芝士盤、冷盤同甜品。沙律吧方面配料種類好多選擇，又夠新鮮，而且幾款醬汁味道都唔錯，清Ｄ淨落橄欖油加黑醋又得。另外，亦有預製好既沙律，例如西柚大蝦沙律，好醒胃，Ｄ蝦又無霉！芝士盤有成4款芝士揀，都算少有，有軟芝士，又有硬芝士，配麵包又得，配克力架都得，係最衰無名牌介紹Ｄ芝士，因為都想食完隻芝士知道佢叫咩名嘛！


冷盤來來去去都係煙三文、肉腸都無乜吸引，反而依度有個叫酥皮黑菌吞拿魚，又幾好食，吞拿魚卷住黑菌，再包層酥皮拎去焗，攤凍做冷盤，切成一片片，食落陣陣黑菌香，幾得意！凍蝦同凍青口亦都唔錯，係Ｄ凍扇貝個樣就差ＤＤ！


如果怕甜既，佢個紅豆豆腐花，一小杯一小杯咁，唔會一大桶被人整到爛晒，豆腐花好夠滑，紅豆又夠豆香，一樣唔錯！所以，雖然差不多成二百蚊食個晏，好似好貴，但一次過試均咁多樣特色嘢，食得過，淨係試晒咁多款甜品就抵晒啦！


呢一篇食評真喺無咩特別，只喺人生上遇到心煩嘅事，出嚟抖抖氣，寫情感多過食嘢食。晌疫情第五波頗為嚴峻之下，香港好多嘢都好似停擺咁，除咗無點出去食嘢之外，有都喺買吓外賣。一個人想靜靜哋飲杯咖啡，嚟依一間怡和大廈嘅「星巴克」就最夠靜侷，最安心。


一來地方大，樓底高，周圍都喺落地玻璃，加上第五波嚴峻時，中環大部人都在家工作，呢區真喺好靜，再者，加上呢間鋪位置有少少吊腳，客人都喺樓上嘅寫字樓客，生客相對少，放飯時間都照樣無乜人。平平哋簡單揀一杯「是日推介咖啡」，純粹掗吓時光，享受吓寧靜片刻，老實講，無話好在意咖啡嘅質素！


細味完一個人嘅咖啡之後，思緒沉澱一下，整理一下，又要開工！


提起粉嶺嘅「樂怡餅屋」，好多人第一時間諗起佢哋啲3D立體蛋糕，造型唯肖唯妙，不過，今晚食到嘅就唔喺3D立體蛋糕喇，只喺港式嘅經典鮮果忌廉蛋糕。事緣相隔近兩近，三幾個舊同事約埋家聚，飯後食個蛋糕作甜點。


外觀就真喺好傳統嘅款式，外圍唧滿忌廉，但睇得見手功都好細緻，而面頭就鋪滿生果，有哈蜜瓜、士多啤梨、水蜜桃、菠蘿及奇異果，件件都好大件，交足貨，無欺場。 啲生果故然都好香甜，而海綿蛋糕做得非常鬆軟，裡面亦塞滿雜果，所以，食起嚟都好清爽；忌廉打得好柔滑，當然，怕肥嘅人就怕怕哋，唔怕嘅就覺得口感軟滑並充滿奶香。


老實講，今次唔喺咩特別嘅款式，或新奇嘅口味，只喺好普普通通嘅鮮果忌廉蛋糕，好多街坊餅店都有賣，但對我哋一班中佬、中女，喺一份懷舊味、喺一份回憶，祝願大家友誼永固。                   題外話/補充資料 因為舊同事負責買，所以，幾個細項評分嘅參考值唔大。


認識有啲嗜酒嘅朋友，佢哋好識飲識食，成日聽佢哋講食咩菜配咩酒，講到點樣產生化學作用，好神奇。早兩個月前已聽佢哋提過吓由日本食品海外推進中心跟本地餐廳搞咗個大型日本清酒聯乘活動「SEAFOOD LOVES SAKE.


」，而今年已喺第三個年頭。除日本菜，清酒配廣東菜一樣得，感覺非常新穎，是夜就嚟到會展嘅「金紫荊生記粵菜廳」一嚐日本清酒x廣東海鮮料理嘅罕見配搭。講開以做古法、手工中菜聞名嘅「生記」，原來灣仔總店已有45年歷史，堪稱老字號，就算疫情呢兩年，都依然屹立不到，可見其實力。


琥珀合桃一邊睇資料，一邊試試餐廳自家製嘅琥珀合桃，果然做得有水準，甜蜜香脆。「生記」出名嘅手工菜如蝦子柚皮、鷓鴣羹、菊花豆腐就未有機會一試，但是夜嘅菜單亦喺富心思嘅傾力之作，當中有4道菜式刻意配上4款不同嘅清酒嚟品嚐，當然，餘下嘅菜式亦可以按個人喜好嚟配搭，喺一次非常有趣嘅體驗。


溫馨提示一下，清酒跟菜式嘅配搭有可能會稍作調整，有興趣嘅朋友最好就事先打電話到餐廳問一問清楚。枱上都放好酒杯，一切都準備就緒。而講到每一款酒，名字都一連串咁，原來喺包含酒廠名稱、酒嘅名稱、酒嘅種類，小弟就低層次，單喺睇個酒樽靚唔靚，哈哈！


順帶一提，呢度嘅服務好熨貼，招呼到位。醉品前菜 + 七賢 絹之味 純米大吟釀先由冷盤登場，包括醉鮑魚、海中蝦、鴨舌，均用上花雕醃過夜，所以，甚具酒香，卻一啲都唔嗆喉。再者，鴨舌口感清爽，海蝦彈牙鮮甜，鮑魚柔韌有咬口。


配上呢一款帶果香，而味道圓潤清甜嘅薰酒，確喺有種吊起冷盤海鮮嘅鮮甜味。 特色燒味雙拼 + 天吹 山酛 純米大吟釀 雄町 杜鵑花酵母雙拼包括黑毛豬叉燒拼燒鱔，雖然喺粵菜咋，擺盤都好靚，襯住杯清酒，賣相一流。


先試嚿叉燒，唔止燒得甘香，啲燶位就特別正，肉質極之鬆化，燒鱔又如何？同樣做得出色，甘脆富油香。因為兩樣都喺味濃之物，就配上味醇嘅醇酒，話雖如此，但入口喺出奇地爽口，甚有解膩之效。 金紫荊生記特色孖寶 + 千代壽 虎睡 純米大吟釀 叫得特色，就當然又喺招牌嘢啦，香煎手刴蓮藕餅拼鍋貼大明蝦，據我所知，都喺順德菜。


藕餅做得好的骰，入口外層煎得香脆，食落充滿蓮藕味；而大明蝦炸得甘香不膩，蝦膠打得彈牙。配香口嘢，用上香氣清新嘅爽酒就真喺幾夾，兩者有種融和互補嘅平衡感。 香煎海鹽馬友件 + 達磨正宗三年嚟到主菜部份，先有煎馬友登場，據店長介紹，馬友經過海鹽醃咗一晚，再風乾，所以，煎出嚟外皮脆到不得了，鹹香味已滲進入魚肉內，但卻又不失魚鮮味，佐以蔥油，另食味更富層次。


而配以熟成三年嘅熟酒，色澤就明顯比較深，雖然風味較強，味道較厚重，但就幾襯托出馬友嘅鹽香。玻璃貴妃脆皮雞呢一道喺店家嘅招牌菜之一，功夫亦都好多，首先選用唔太重嘅清遠雞，再用以瑤柱、蝦米、金華火腿所熬嘅上湯慢火浸熟，再風乾，有落單時就酥炸，可以講喺將貴妃雞同炸子雞嘅特點結合而成。


食落外皮真喺好香脆，雞肉非常嫩滑，皮下脂肪又少喎，襯隻爽酒個人感覺最唔錯。 香辣和牛粒用上和牛，已經喺有一定嘅保證，和牛粒煎得香口，咬落既有油香，又富肉汁，肉質好嫩滑，而味道帶點辣勁，卻唔會嗆喉，非常之惹味好食。


由於屬味濃，小弟班門弄斧就試以熟酒相配，感覺又真喺幾唔同，友人話辛辣味跟酒香有種搏力嘅互動，果然喺識飲之人，層次比小弟高。梅菜王蒸菜心經過3記濃味或香口嘅主菜，來一道蒸菜心，既清清味蕾，又平衡一下食咗咁多肉。


雖然簡單，但啲梅菜好清香，又無死鹹嘅問題，感覺好舒服。香蔥砂鍋飽魚焗飯接近尾聲，就自然喺上主食嘅時候，話就話焗飯，當然有別西式，都喺先炒後焗，而飯粒炒得分明、爽身，飯內仲混有唔少鮑魚粒粒，的確好味。 甜品中式、西式都好，以甜品作結，總喺一個完全收場，甜品更喺三星報喜。


馬拉糕做成太極之形，雖然花巧，但絕對喺心機嘢，分別喺原味、芝麻味，食落糕身非常鬆軟而不黏牙；芝麻卷更喺口碑之作，依家都好少酒樓會做，功夫多嘛，灑上少少金箔，自然更貴氣，最難得喺卷身軟滑，芝麻香自然，又夠濃郁；至於喳咋亦唔錯，內裡非常多料，有椰香味。


小弟非嗜酒之人，原以為清酒就梗喺配吓日本嘢最好啦，估唔到配中菜一樣掂喎，就算我呢等門外漢，都覺得咗配襯都幾特別。事後上番官網睇，原來呢個活動有成60間中菜館、40間和式料理店參與，設計出逾300款清酒x海鮮菜式，可謂勢勢浩大！


慶祝老婆生日，乘着「賞你住」嘅優惠，訂咗東涌「富諾特酒店」嘅郊「悠」住宿套票，住番晚渡吓假，我哋真喺當旅行架，有晒景點行程，唔喺齋住。噚日就先晌酒店游吓水，跟住再去機場維修區睇日落及飛機升降，今日呢，早上就報咗O.


Park1嘅導賞團，下午就坐昂坪360，行行昂坪市集、遠足昂坪奇趣徑、參觀心經簡林，最後當然晌東薈城買吓波鞋啦。宅渡假嘅套票包咗自助早餐，所以，一早就落嚟「Essence」食餐豐富嘅早餐。 本來星期六日一嘅自助早餐喺分兩輪時段，但辦理入住時已告之是日訂房客人唔多，唔使分時段，咁我哋配合行程食早餐時間就有更多安排。


至於現場所見，好多選擇喎，真喺試都試唔晒，概略講講有啲咩食啦。 沙律吧 有雜生菜、翡翠苗，再撘近十款配料、兩款醬汁，亮點喺配料中竟然有藜麥，自然增加咗沙律嘅附加價值。麵包、芝士、粟米片 穀麥類食物擺晌另一邊，自成一角，而麵包嘅款式出奇地多，除一般方包、法包，仲有多種歐陸包，全部都以布巾冚好；芝士只有兩款，但穀麥片則有好多種類，配料亦多。


熱盤 熟食食物方面就分開幾區擺放，中西式都有，好多元化。中式嘅有粉麵、點心、包點、粥品……等等，而西式有煙肉、、烤車厘番茄、肉腸、烚蛋、薯餅……等等，相信梗有合心水嘅食物，亦都迎合到唔同口味嘅客人。即製奄列 即煮檔口除湯粉麵，就仲有奄列，自選配料，由師傅即場製作，新鮮整嘅，當然好食。


奄列餡料點配法，同阿姐講聲就得喇，最重點喺成品新鮮熱焫。 甜品、糕點、乳酪 近飲品區嗰邊，有提供啲迷你嘅美式鬆餅、冬甩甜甜圈，以及一啲同樣迷你版嘅牛角包、丹麥酥，仲有多款唔同口味嘅乳酪。有打算食乳酪，不過，最後忘記咗，另外，亦因為食到好飽喇。


生果 通常啲自助早餐都喺得兩、三款生果，但呢度算叫做有5款啦，除咗蘋果要洗要抹之外，其他都有試吓。真想問，啲蘋果可唔可攞個返房食呢！ 飲品 都喺大部分自助早餐常見嘅選項，例如果汁、熱茶、咖啡、牛奶……等等，仲有熱豆漿添。


先一杯果汁，最尾食甜點時就襯杯即磨咖啡。 老婆就偏向揀啲中式嘢食，以及一啲熱食，所以，就飲吓湯、食吓粥，再配啲炒粉及包點，佢話雖然食物喺平常啲，但啲味道確喺唔錯。小弟就偏向揀西式多啲，醒醒神，就斟咗杯橙汁，邊食邊飲。


尤其是一陣都食唔少煎炒嘢，飲杯果汁酸酸甜甜就特別爽。通常第一轉會先食啲開胃嘢，例如沙律、蔬菜、生果等。兩款沙律菜，再加入大量生果、瓜菜、蛋沙律、凍切肉，淋上千島汁，一份豐富嘅「前菜」就此誕生，真喺喺食自助餐先咁豪。


啲食材頗新鮮，瓜果亦好鮮甜，始終一早落嚟，啲嘢都喺啱啱做起。第二轉就自製一份超級「全日早餐」，點超級？一大件奄列，再加兩條肉腸、兩款做法唔同嘅煙肉、麵包、丹麥酥，如果出面食都要成嚿水啦。唔多講，總之整體而言都好食，當然，如果啲丹麥酥喺烘熱咝嘅就更加正！


最後，一件美式鬆餅、一件甜甜圈，兩款都揀朱古力口味，前者入口夠濕潤，後者咬落軟熟，兩者嘅朱古力都好濃郁，再襯埋杯醇香嘅即磨咖啡，可以講喺完美作結。上文都講咗喺訂個套票入嚟住，個套票除自助早餐，仲包野餐套裝，包括螺絲粉沙律、芝士及吞拿魚三文治、蘋果、美式鬆餅、朱古力棒、生果杯及兩樽飲品，更以保溫袋袋好。


所以，就退房時去拎，上到昂坪野餐一下，睇番啲食物，似喺朝早自助餐嘅食物，講笑咁講，食多轉「早餐」，味道都OK，勝在夠豐富，亦夠健康。短評番今次嘅住宿，感覺都唔錯，房間都好闊落，亦乾淨企理，而自助早餐都好豐富，就算唔包食，晌東薈城都有大把選擇。


加上周邊都有唔少景點玩吓，當然，啱唔啱玩就因人而異，總之，老婆就滿意是次行程，有觀賞性，有娛樂性，有知訊性，可以話行程豐富。


一年容易又中秋啦，仲有兩個星期左右就喺中秋節，依家啲月餅廣告宣傳真喺好厲害，早幾個月就有。最近，試咗兩款月款，不約而同都喺嚟自「美心」，一盒就朋友送嘅，知小弟喜歡試新嘢，就醒盒新品我試；另一盒就老婆公司送嘅，年年都喺送同一款，印象都俾咗有4、5年。


美心拔絲蓮蓉月餅 先介紹呢一款月餅先，因為都幾得意，包裝盒比較型格，黑底加上金線勾畫出蓮花圖案，再加啲彩線如水流般，睇落唔似月餅，有啲似高級嘅朱古力裝潢，用上紙盒製作，相對環保少少，易循環再做。打開包裝盒，內有月餅嘅特色同建議食法，原來，唔建議就咁切開，反而，一掰、一拉，可以營造出拉絲嘅效果。


依家啲月餅都喺以迷你裝為主導，一盒共有8個，唔使一次食得太多，而且，獨立包裝已喺必然，耐放啲，又衛生啲。「拔絲蓮蓉」4個字都算多筆劃，不過，月餅面上嘅呢4個字都做得清晰可見，而且，外皮都烘得金黃。建議食法嘅首要，就喺烘番熱佢，張簡介紙無寫，我哋估估吓就以多士焗爐750℃火烘佢5min，等啲餡心受夠熱。


熱烘烘嘅月餅，一掰、一拉，真喺做出絲絲相連嘅效果，可能焗完未攤得夠耐，餡心未軟透，拉絲效果未夠強勁，不過，軟滑嘅餡心已非常好食，可以講喺有濃濃嘅蛋黃香，又有清甜嘅白蓮蓉味，最得意喺外皮仲嗒到有啲花生粒碎碎，真喺既有香氣、又富層次。


美心低糖蛋黃白蓮蓉月餅 相對盒「拔絲」，賣相就比較「月餅」樣，一身橙紅色鐵盒，亭臺樓閣配荷花，帶中國色彩之餘，透過鮮艷嘅色彩配搭，雖然喺黃昏景致，但帶嚟一份活力感。 唔只盒面印住「低糖」，更喺盒角大大隻字標示含糖量低於5%。


一盒共有6個，均以獨立包裝處理，衞生方便。順帶一提，近呢一、兩年嘅月餅，已少咗奉送啲膠刀、膠叉，對環保方面又再進步。 月餅面印壓住「美心低糖」，同樣喺筆劃多，但字紋壓得非常清晰，一樣烘焗得金黃均勻。個低糖蓮蓉月水準依然，皮薄而平均，白蓮蓉好軟滑，最正喺個鹹蛋黃流晒油，的確，食落真喺少甜好多，尤其對比起件拔絲蓮蓉月餅，甜度明顯低好多，搭杯熱茶，喺下午茶嘅好拍檔。


今次品嚐嘅兩款月餅，都可謂各有特別色，多謝老友，亦多謝老婆公司，等小弟預早應吓節。                   題外話/補充資料 因為喺朋友 ／ 公司送贈，所以，幾個細項評分嘅參考值唔大。


好老實，供咗MPF廿年，啲基金表現真喺麻麻哋，不過，帳面都仲叫做賺緊，但只喺微利，希望退休之日能有理想嘅回報啦。而呢一日就唔知要等到幾時，之但喺小弟嘅MPF供應商「銀聯」就晌早前嘅節慶日子，送咗張「Paul Lafayet」嘅禮券嚟，我就當喺供咗咁多年嘅小甜頭，收工順路去到海港城City Super內嘅分店換埋去。


晌等候期間，就晌鋪前嘅凍櫃望望，其實，「Paul Lafayet」已在香港紮根好多年，佢嘅出品，尤其馬卡龍同法式燉蛋，大家都好耳熟能詳。不過，無打算再買其他產品，就沒再細究有無咩新出品。而今次「銀聯」所送嘅聖誕禮盒，原來喺曲奇嚟，火紅色嘅包裝盒，聖誕樹、聖誕雪花以簡單嘅線條勾晝出嚟，絕對喺趁番聖誕節嘅色彩。


Cookies with Cranberry 先試小紅莓曲奇，由淡至濃嘛！以簡單嘅牛油曲奇做底，加入勁多小紅莓乾，睇樣都睇得出，曲奇本身好鬆脆，有牛油香，而小紅莓乾就令到曲奇帶點煙煙韌韌，又有微微嘅甜甜酸酸香味，予人感覺清新。


Cookies with Cashew 再試就喺腰果曲奇，相對小紅莓曲奇，啲腰果粒粒就唔喺話好多，不過，啲腰果好脆口，食味亦唔錯，當然，再加多啲腰果粒就更好啦。Coffees Cookies with Cashew 同樣喺腰果曲奇，不過，就改用咖啡曲奇做餅底，自不然，曲奇多咗陣陣咖啡香，感覺就更好味啦，此外，啲腰果粒晌呢件曲奇顯出嚟更明顯，多而大粒，故以，一塊曲奇究竟多定少腰果粒都喺撞手神。


Chocolate Cookies with Almond 最後試呢一塊較深色嘅喺朱古力杏仁曲奇，杏仁做成薄片，藏滿晌朱古力曲奇之內，曲奇嘅朱古力香味夠濃，加上杏仁片好脆口，基本上，都無得輸。以往寫呢個「好友狂嚐曲」系列都喺以朋友送贈嘅曲奇為主，今次，就少少借題發揮一下，因為自疫情開始到依家，都真喺無乜同啲朋友、食友相約飯聚，所以，都差唔多近一年無寫過。


另外，講啲「Paul Lafayet」嘅曲奇，佢哋始終喺整糕餅專家，自然有一定嘅質素，不過，略嫌款式好「大路」！                   題外話/補充資料 因為喺MPF供應商「銀聯」送贈，所以，幾個細項評分嘅參考值唔大。


早前參加咗一個本地團「文化翠野遊」，主要造訪北區一啲名勝，包括錦田壁畫村、水頭村水尾村樹屋、本土出產嘅香印提子園，又真喺無諗過香港都有啲咁嘢，而沿途導遊姐姐亦介紹咗好多香港嘅歷史，以及一啲特別嘅資訊，如香港唔同大橋嘅分別呀、歷史建築嘅獨特點呀，總之對整個行程都有好深嘅體會，感覺相當唔錯。


最後一站喺食晏，安排嚟到黃金海岸酒店內嘅「海岸扒房」，享用3道菜嘅午餐。印象中，黃金海岸酒店嚟嘅次數一隻手掌數得晒，因為位置相對我嚟講都喺有隔涉，之前嚟過兩次都喺食自助餐，所以，今次到訪「海岸扒房」實屬第一次。


由於餐廳位處大堂後方，所以，依然有高樓底，環境闊落開揚，枱與枱之間嘅空間感極大，又有偌大嘅落地玻璃窗對住出面嘅園林景，景觀相當唔錯。簡單嘅餐桌佈置，而枱上又放置咗鮮花作點綴，感覺立時唔同晒。由於疫情關係，雖然喺跟團，但盡量都安排相熟嘅坐埋一枱，否則，就二人一枱減低交叉感染風險。


話就話喺團餐，但一啲都唔失禮，都喺正統嘅三道菜午餐，不過，跟餐廳是日三道菜午市套餐嘅內容唔同，但即管影埋出嚟俾大家參考。而我哋所享用嘅套餐，可以講都喺大同小異，湯品或沙律一樣任擇其一，主菜就四選一，加上甜品，並奉送咖啡或茶。


麵包籃 應該叫麵包盒，以小木盒載住3款麵包，都喺比較硬身嘅歐陸或麵包，雖然，唔喺人人都鍾意呢類包，但就啱晒我，煙韌有麵粉香，搽牛油，或者伴湯都好。松露忌廉湯 餐湯、沙律只可以二揀一，不過，我哋兩個人就可以一人嗌一樣，試晒兩款。


酒店級即喺酒店級，個忌廉湯打得細緻綿滑，菌香極之突出，而且，夠熱辣，老婆勁欣賞。海鮮芒果沙律 好意外喺個份量，道沙律大大碟又有不少海鮮食材，甚有睇頭。啲芒果切成薄片墊底，十分香甜，而海鮮有大蝦、三文魚、魷魚、青口配上火箭菜及櫻桃蘿蔔，又豐富，又好食。


煎挪威三文魚配配莧菜、甘筍茸、烚薯及香草忌廉汁 主菜方面，老婆揀咗挪威三文魚，賣相好精緻，甘筍茸做成好似個汁底咁，啲三文魚沾上甘筍茸或香草忌廉汁都得，同樣好夾，就算喺啲烚薯，唔止裁過嚟，更調咗味，唔會「淡茂茂」；而件三文煎得一流，外脆內嫩，魚肉柔滑得很，仲充滿油香，卻不覺得好膩。


焗菠菜磨菇意式粉卷配芝士忌廉汁 小弟就揀咗款少食到嘅意式粉卷，一上枱，已感受到嗰份滾燙，熱力逼人，芝士嘅香味四溢。意式粉卷有啲似千層麵，不過，喺捲起咗、薄身咗嘅千層麵，口感有咬口，裡面填滿菠菜及蘑菇，加上掛滿溶透嘅芝士，食味一流。


熱咖啡、熱檸茶 主菜過後，就送上餐飲，不外乎一般嘅茶啡。可能由於團餐關係，加快個服務流程，所以，喺唔喺都擺碟檸檬片，之後先問你飲啲咩。由於仲有甜品，所以，一於襯番杯咖啡，而咖啡感覺就普通啲，好似平常食自助餐時嗰啲質素。


藍莓芝士餅配士多啤梨雪糕 最後上枱嘅甜品一啲都無「求其」，賣相都無「馬虎」。芝士餅嘅質感好夠挺，但不失軟滑，面頭嘅鮮藍莓醬做得酸甜細緻，士多啤梨雪糕亦唔哋普通貨，入口有奶香，仲有微微果肉。唯挑剔餅喺消化餅底略嫌厚咗少少。


一頓既豐富，又美味嘅午餐，為是次嘅本地小旅遊劃上完美句號。若非老婆稍後仲有行程，可以選擇晌度離隊，再晌黃金海岸周邊行吓，話晒平常真喺好少會入嚟。


雖然老婆份工喺兼職形式，但佢公司算幾好，逢喺過時過節，都有啲應節嘅禮物。就好似中秋，就會一人一盒月餅，不過，好搞笑，留意咗佢3、4年，年年都喺送「美心低糖蛋黃白蓮蓉月餅」。我倆公婆對食月餅無咩要求，收到咩月餅都開心。


不過，睇返之前嘅食評，呢款月餅嘅包裝盒都無變，仍然喺一身橙紅色嘅鐵罐，亭臺樓閣配荷花，鮮艷嘅色彩配搭，好有古雅之氣。盒面右上角，仲刻意標示含糖量低於5％，小弟無查証過，因為睇完後面嘅營養資料一欄都唔喺好明點計出嚟，不過，本身一向都唔太信呢類標示，最緊要咩都唔好食過量。


打開盒罐， 一盒共有6個，均以獨立包裝處理，衞生方便。順帶一提，近呢幾年嘅月餅，已少咗奉送啲膠刀、膠叉，對環保方面算有少少進步。包裝盒無變，而質素依樣亦無變，皮薄而平均，白蓮蓉好軟滑，亦唔甜膩，最正喺個鹹蛋黃流晒油，搭杯熱茶，喺下午茶嘅好配搭。


今年所食嘅月餅都以奶皇為主，蓮蓉或白蓮蓉都少食咗，其實小弟真喺對此無乜偏好，因為奶皇有奶皇好食嘅地方，蓮蓉亦有蓮蓉值得欣賞嘅地方。


晌農曆年，我同啲親戚都仲維持大家族式團拜，即喺多個家庭一大班人聚晌某人屋企嚟聚一聚，共賀新禧。不過，除咗派利是俾啲細路之外，送賀禮已經好少喇，只喺，偶爾會收到一份半份而已。而今年，其中一份收到喺嚟自「奇華餅家」出品嘅「精選迎春禮盒」，以一對錦鯉作為包裝盒嘅設計，明顯喺寓意年年有餘，可謂大方得體。


小紅莓牛油曲奇 跟杏仁片朱古力牛油曲奇好唔同，以簡單嘅牛油曲奇做底，加入好多小紅莓乾，所以，牛油曲奇入口好香、好鬆化，而小紅莓煙煙韌韌，又帶微微酸甜味，予人感覺清新。腰果牛油曲奇 同樣以牛油曲奇做底，但就加入腰果碎，塊曲奇其實本身都幾好食，腰果亦好脆口，當然，再加多啲腰果碎就更加正啦！


椰絲蛋白曲奇 盒內仲有一款曲奇，屬於唧花曲奇嘅一種，形狀有點似花塔餅，因為成份加入蛋白，所以咬落比較脆身，蛋香就微啲，而加咗椰絲，就多份椰香。牛油蛋卷 以前都食過「奇華餅家」嘅牛油蛋卷，雖然喺大量製作嘅出品，但質素就無欺場。


入口好脆口，又確喺有蛋香，算唔錯！原味蝴蝶酥 城中有唔少「名店」嘅蝴蝶酥被推為出色之作，其實，「奇華餅家」嘅蝴蝶酥都頗出色，因為做得外形工整，蝴蝶形平均對稱，又烘得金黃，層次清晰。塊塊都既鬆脆，又富牛油香味，而且，仲喺少甜。


咖啡蝴蝶酥 額外加入咗咖啡味，加沾少少沙糖粒，外形依然平均對稱，有質素即喺有質素，口感極之酥脆，又滿滿咖啡香，好食，配茶、配啡都好夾。「好友狂嚐曲」呢個系列又喺停產咗將近一年，多謝好友嘅送贈，又可以寫番篇，以延續呢個系列嘅食評。


題外話/補充資料 因為喺朋友送贈，所以，幾個細項評分嘅參考值唔大。


雖然同啲朋友間都唔多興拜年，不過，農曆年始終對香港人而言都喺個大節日，總會相互送吓禮物。最近，就收到「富豪酒店」系嘅「瑤柱臘味蘿蔔糕」，真喺多謝晒朋友嘅厚愛，等小弟有機會試到唔同酒店嘅出品。紅噹噹嘅應節包裝盒，印有簡約梅花圖案，蘿蔔糕以真空包裝，乾淨衛生。


而蘿蔔糕做成長條形，非慣常嘅圓形，小學就覺得方便切咗。表面已睇到鋪咗好多瑤柱絲及臘味粒，材料豐富，而切件後，睇到糕身混有原條蘿蔔條，唔會淨喺得啲粉。將瑤柱臘味蘿蔔糕煎香後，外脆內軟，糕身嘅蘿蔔味唔錯，質感又唔會太削身，沖杯熱茶，咁又當咗一餐。


最近，受到武漢肺炎嘅疫情影響，全城都要高度戒備，屋企有呢啲糧餉，應急之餘，又可以盡量少晌街食飯。 今次所試到嘅蘿蔔糕，都比較喺傳統款式，因為依家唔少商家推出嘅蘿蔔糕口味都做到五花八門，用料高檔，仲要配搭新奇。


小弟對食，其實要求唔高，傳統又好，新派又好，好食嘅就喺好。最後，希望疫情嘅陰霾盡快過去，快啲雨過天清，大家可以回復番正常嘅生活！                   題外話/補充資料 因為喺朋友送贈，所以，幾個細項評分嘅參考值唔大。


農曆新年，以香港人嚟講都算喺大節日，細個嗰時都有跟家人去辦吓年貨，但隨着人越嚟越大，好多傳統嘢都越嚟越簡單，就好似「攢盒」咁，咩糖冬瓜、糖蓮子、朱古力金幣、瓜子……等等，已經無搞好多年，尤其是依家家中只得兩公婆，又唔會有人嚟拜年，就變得一切從簡。


咁點簡法呢？咪索性買啲「現成」嘅「攢盒」囉，而今年就揀咗「奇華餅家」嘅「Sanrio Characters 糖果禮盒」，雖然我哋唔喺呢款卡通嘅粉絲，但就貪佢得意可愛，紅噹噹夠應節。6個小罐都印有唔同嘅人氣角色，個個嘅造型都可愛別緻，並刻有唔同嘅賀年祝福語，加埋底下嘅天然竹纖維托盤，放埋一齊好似朶大紅花，真喺喺一套超讚嘅賀年應節攢盒。


而打開晒所有盒蓋睇睇，裡面基本上放有3款賀年糖果，其中嘅南棗合桃糕更喺老婆至愛。 老薑糖 粒粒都喺獨立包裝，可以慢慢食，而每粒都沾滿椰絲，咬落柔韌，卻唔黏牙，口感不俗，而且，薑味突出，仲有少少辛辣感，誇張啲講句，喺一種暖胃驅寒感呀。


南棗合桃糕 唔止老婆鍾意食，都好啱小弟口味。南棗合桃糕嘅口感煙煙韌韌有層次，南棗味又濃郁，內裡加入好多合桃粒，極之有咬口，甜中帶點苦，加上有點養生保健之效添。 芝麻花生軟糖 叫得軟糖，就唔會「硬掘掘」啦，粒芝麻花生軟糖包住勁多花生粒，保持脆口，而且，又沾滿好多黑白芝麻，甚富芝麻香，好易食唔停。


最後，攢盒嘅嘢都成為我倆嘅零食，所以呢，話就話應節，其實又只不過喺牙痕自己想食而已，哈哈！另外，啲卡通小罐無嘥，有啲俾咗喜歡呢個卡通系列嘅朋友，有啲就自用擺放文儀用品，如萬字夾、釘書釘……。


曾經喺島民嘅小弟，真喺好多年無入南丫島喇，最近好友入咗南丫島走一轉，仲專登買咗盒手工鳳凰卷送俾小弟，實在唔話得嘞！出品嚟自「南陵金卷」，話時話，晌入面住過4年多，都無幫襯過買佢啲鳳凰卷添。好友所送嘅喺「椰香鳳凰卷」，朋友話都喺現場新鮮即製，不過，送到我手就梗喺製作好一段時間啦。


雖然，單睇盒邊嘅成份資料，無任何添加，但保質期都竟有21日之多！打開包裝，包成兩小包，每包有5件鳳凰卷，叫做可以唔使一次過食晒10件。 一口咬落去，非常之鬆脆，外皮亦甚有蛋香，而內裡有唔少椰絲同白芝麻，確喺幾有椰香。


因為唔知賣幾多錢一盒，好難講抵唔抵食，但質素算得上唔錯。順口都再一次多謝老友嘅餽贈，等小弟有個美味而有「脆」嘅下午茶。


依家同人講去啲廠廈食私房菜，已經唔喺咩新鮮事，但記得8、9前，由於工廠區嘅廠廈慢慢變得十室九空，而地鋪租金拾級而上，開始有唔少食肆進駐廠廈，與此同時，私房菜嘅概念亦開始普及咗好多，無十年、八年前咁神秘感。


事隔4年多，再訪「御膳」，見仍然有咁多客人支持，就知有一定嘅實力啦。廠廈搵食就最有一種私竇感，門面明明喺工廠格，入到裡面就別有洞天。事隔咁多年，環境格局依舊，但仍保持光猛企理。除咗散點，仲有好多款套餐，2-9人餐都有，如果懶諗，就索性俾個「筆直」店家等佢幫你度。


香芒沙律大蝦球 先嚟一道中西合壁嘅大蝦球沙律，點解話中西合璧？因為以芒果及多款生果做成清爽沙律底，並以大大片沙律菜墊起，而大蝦球就以中式嘅油泡去處理，再推點鹹蛋黃，最後淋上自家調嘅香芒醬。所以，整體味道好豐富，又好有層次，大蝦爽彈到不得了。


潮州鹵水鵝 依一碟喺例牌份量，下面無墊豆腐之類，份量足，足夠3、4人食。啖啖鵝肉，無骨無成，肉質細膩軟腍，而且，滷得非常入味，個滷汁深沉醇厚。金湯海皇翅 因為小弟唔食翅，所以，個海皇翅就由親友品評。佢話個金湯推得好香濃，而內裡混入唔少海鮮料，貨真價實，仲有稀杰度啱啱好。


鮑汁扒花膠 件花膠雖然唔算厚身，但極之大塊，最重要喺炆得夠晒腍，切起嚟黏而有韌勁，入口口感軟滑，感覺喺膠質豐厚，而且，個鮑汁甚為香濃惹味。講到整大肉蟹，喺呢度嘅主打菜式之一，除咗新鮮揀手大大隻靚蟹之外，整法非常多，有最人氣嘅避風塘炒、需預定嘅豆豉涼瓜焗、惹味刺激嘅胡椒炒、古法蒜子炒、醒胃嘅梅子果皮蒸、薑蔥上湯炒、估佢唔到嘅薑蔥腐乳炒、最食出蟹鮮味嘅花雕蛋白雞油蒸，以及辣粉之選嘅麻辣水煮，真喺花多眼亂。


薑蔥炆龍躉腩 連續多道海鮮菜式，都喺水準之作，估唔到，依一道炆龍躉腩，唔止賣相精緻，味道意外嘅好，親友仲大讚好食。平常晌啲中菜館食，都喺砂鍋上，出嚟嘅效果比較油，但今次就無咁嘅弊病，魚腩肥美不膩，口感嫩滑，外層更有種焦脆感，而薑蔥嘅香味完全融入魚肉中，烹煮嘅功夫出色。


士多啤梨骨 其實，食到呢度都已經好飽吓，但呢一道招牌「士多啤梨骨」，又點可以錯過吖。以肋排入饌，先炸過，所以一咬會陣陣脆香，肉質卻十分軟腍，而個士多啤梨汁推得甜而不膩，淡淡甜味，又有少少酸香，不負招牌之名。


蟹油銀芽炒麵 單尾雖然只喺炒麵，但用咗蟹油嚟炒，立時感覺唔同晒啦。炒麵看似簡單，但炒得爽身，唔油膩，色澤均勻，卻喺要啲功架。整體炒得乾身，食完唔會碟底泛油，味道芳香。芒果布丁 最後就喺甜品作結，但別太多期望，只喺芒果布丁而已，但放晌小樽裡，都叫得別緻啦，味道亦都唔錯，口感軟滑，最好喺俾咗好多花奶得任添吖嘛！


綜觀成餐飯，食材新鮮，廚藝紮實，招呼細心，年輕嘅侍應不時幫忙換碟，清理枱面，亦都好有禮。順帶一提，佢哋無開餅費，無切餅費，更喺無加一添，唔怪之得見咁多客人帶埋紅酒嚟暢飲，帶埋蛋糕嚟慶生啦，所以，「御膳」值得一遇再遇。


「公朱同好」呢個專寫朱古力食評嘅系列停產咗好耐，一來喺因為無乜材料好寫，二來寫朱古力真喺有啲難寫。難得有朋友送咗一排「Leonidas」嘅朱古力，就簡簡單單寫番一篇以此留念，並多謝支人嘅餽贈。「Leonidas」本身喺比利時朱古力有名嘅品牌，仲有成百年歷史，所以，質素應該無庸置疑。


而友人所送嘅，喺鹽味焦糖朱古力，絕對喺知我心意，萬分感謝。味道鹽鹽哋而滲出焦糖香，由於，屬牛奶朱古力，故朱古力味唔會好強，不過，質感又確喺頗幼滑，而有種豐厚感。再次多謝友人嘅心意，讓小弟又試到啲好嘢。


嚟到「綠怡咖啡廳」又唔一定食自助餐嘅，今晚同舊同學聚聚舊，過嚟一試佢哋嘅「細嚐咖喱」海鮮套餐。其實，絕大部份酒店內做自助餐嘅餐廳，都可以散點叫餐，因為都要照顧到唔食自助餐嘅酒店旅客，不過，就較被忽略。


環境方面，始終呢個場主力都喺做自助餐，所以，格局如大多數西餐廳咁，但難得地方闊落，枱櫈又唔會話排得好密，加上是夜客人唔算多，所以，感覺喺幾舒服悠然。我哋被安排坐晌近窗口位，叫有多少少街景睇吓，感覺又會開揚啲。


而今次所試嘅「細嚐咖喱」海鮮套餐分一人及二人份，以泰式手法配以不同嘅香料及海鮮製作出多款美食。溫馨一提，上述嘅二人套餐所用嘅海鮮都喺新鮮生猛靚貨，故此，需提前1日預訂，以確保貨源高質，就喺呢個亮點吸引我哋。


仲有，經官網eshop訂，有9折優惠添。百香果梳打、班蘭梳打 二人餐本身都包杯特式飲品，我哋對飲品都無特別偏好，所以，就各試一杯。友人就話佢杯百香果梳打好清爽，酸酸香香，襯晒啲咖喱蟹；而小弟所試嘅班蘭梳打，外表喺非常搶眼嘅翡翠綠，啜落真喺幾重班蘭味，又唔會太甜，幾舒服。


柚子蝦沙律  隨特飲一拼送上仲有呢一道經典嘅泰式沙律，除咗泰國金柚、鮮蝦，仲有車厘茄、青瓜絲、提子乾、炸椰子片，賣相做得好靚仔。柚肉拆得大大件、一梳梳，咬落好爆汁，味道清甜，完全無澀味；蝦肉口感彈牙，味道鮮甜， 加上調味上加咗啲辣汁，帶嚟點點刺激感，叫人越食越醒神，不愧為經典。


泰式黃咖喱炒蟹配蒜蓉包  主菜類可以揀炒蟹或者波士頓龍蝦，識食嘅當然揀炒蟹啦，絕對有新鮮游水貨式嘛。甫打開蓋，強勁嘅咖喱香氣一湧而出，睇到大大隻大肉蟹，貨真價實，當夾起隻鉗已經有種先聲奪人嘅感覺，肉蟹鮮甜多汁，蟹味清甜，食得出絕對喺新鮮貨色，沾滿晒充滿香料味嘅黃咖哩，連肉都滲透着陣陣咖喱香，實在非常滋味。


再講多少少個黃咖喱，推得好香，卻唔會好嗆喉、好辣，非常啱我口胃，用嚟配個蒜蓉包，非常搭配。食完晒隻蟹，煲底仲有唔少黃咖喱，真想打包拎走，攞返屋企配公仔麵食。馬拉盞炒雜菜  馬拉盞炒菜唔使講夠晒惹味啦，馬拉盞就好似我哋啲蝦膏咁，用嚟炒菜真喺好夾，再加埋小小蝦乾碎，自然無得輸。


雜菜主要係啲細細棵嘅椰菜仔，咬落去帶點爽口感，又有點鮮嫩，同埋食落好夠鑊氣。菠蘿炒飯  另一經典泰式美食就喺菠蘿炒飯，原個菠蘿登場當然好睇好多，個炒飯內混有唔少蝦肉、菠蘿粒，以及肉鬆及腰果，比較意外嘅喺仲有唔少臘腸粒，故此，口感非常豐富，我本身都鍾意食臘腸，所以更合口味，再者啲飯粒炒得夠爽身，唔油膩，而且，份量好足。


椰汁西米糕、時令生果 嘩！眼前呢份甜品拼生果唔喺「些牙」嚟食，而喺一人一份架。啲西米糕做得唔錯，清爽有咬口，面頭嘅椰汁滑溜並滿滿椰香。生果有哈密瓜、菠蘿、西瓜，都喺屬於夏天當造嘅多汁水果，再加少少雜莓點綴吓，等今餐飯有個甜蜜嘅結尾。


其實話就話二人餐，但份量個人就覺得3個人都夠食，除非你喺極之大食嘅人。綜合而言，用料確喺高質，尤其隻肉蟹，又大隻，又好肉，超級新鮮；而服務方面，非常熨貼，不時幫忙換碟、收拾、遞上額外濕紙巾……等等，貫徹番酒店級水平，啲侍應態度又好有禮，所以，整體嘅體驗都非常之好，朋友都食得好稱心。


九龍城一向喺卧虎藏龍之地，早前就試過「Chapter Two」嘅軟歐包，順道就走過嚟「九龍城廣場」逛逛，商場以傳承九龍城社區文化為理念，更不時會引進啲特色小店，務求令到商場多元化，兼唔會嚟嚟去去都喺嗰啲品牌商鋪。


早前就靜俏俏引入澳門首家傳統法式烘培過江龍「香榭里烘焙」喇，見個門面好光鮮，就入去打個轉先。雖然聽個名「烘焙」店，即喺麵包鋪，其實，裡面喺擺放咗多組甚富法式風格嘅枱櫈，喺可當為一家咖啡店。大可以買點烘焙產品，配杯咖啡，享受一下香噴噴嘅早餐或下午茶時光。


先概略介紹一下店家，首先，就梗喺不同嘅烘焙產品啦，多種口味嘅法式牛角包、有長有短嘅長法包、唔同款式嘅酥皮麵包、不同口味嘅吐司……等等，一一陳列晒晌麵包櫃度，大可以慢慢睇，慢慢揀。另一邊嘅凍櫃，亦有好多蛋糕類產品，好代表法式甜點嘅馬卡龍就實唔少得啦，此外，雖然見唔到歌劇院蛋糕，但其餘幾款蛋糕都甚有法式嘅影子。


此外，仲有其他附帶產品售賣，如果醬、曲奇……等等。晚既然喺咖啡店，咖啡就自不然唔少得，仲有花茶、其他熱飲、冷壓果汁、梳打特飲……等等，應可滿足到大部份客人嘅需要。咁臨近中秋佳節，都好似唔少餅店咁，都有推出應節月餅。


要殺出重圍，就梗喺要有啲花巧嘅，所以，佢哋嘅月餅以奶皇月餅為基礎，混入不同口味為亮點。 長型橙黃色包裝盒，設計精美亮麗，而打開包裝，裡面嘅設計亦好有心思，每個均以唔同顏色嘅獨立小盒裝起，送禮非常夠大體。


綠茶 一睇就知喺綠茶口味，無論外皮，定餡心，都混入大量綠茶元素，尤其餡心，綠茶味好突出，有份幽香甘甘哋嘅味道。伯爵茶 依個外皮就無刻意加入伯爵茶元素喇，但咬落一樣有好幽香嘅伯爵茶茶味，都好欣賞佢哋搓嘅皮都做到厚薄均一。


經典奶皇 外觀烘得金黃，雖然喺傳統口味，但一樣得人歡心，因為，奶皇奶好有蛋香及奶香，可能切開有點散，但口感好綿密架。摩卡 同朱古力口味一樣，都喺「黑掹掹」，朱古力嘅味道依然濃郁，但隨之而來喺淡淡咖啡香，唔會話邊個太搶，都做到平勻感。


茉莉 賣相就梗定予人嘅感覺喺平平無奇，之但喺，入口就會細味到陣陣清幽嘅茉莉花香氣，配一杯中國茶，喺非常之夾。食咗咁多個，都唔覺做得過甜。雖話喺月餅，但當為一件甜點，再配杯咖啡或熱茶嚟襯吓，已可以喺一個好唔錯嘅下午茶組合。


近年食多咗素，亦知道坊間更開咗唔少素食自助餐餐廳，但講真，就真喺一次都未試過。友人就貪新鮮，建議一齊去試吓，小弟就當然樂意奉陪啦，齊齊嚟到「素一」，橫「素」各種美食。餐廳位於地庫，可謂別有洞天，門面睇落已予人感覺清新，一室亮白，牆上簡單嘅樹木、雀鳥嘅彩繪，加上地方大、高樓底，都彷彿有種寧靜感。


紅菜頭檸檬水、羅漢果水 因為呢兩款都較特別，當然要試吓啦，前者酸酸甜甜，比預期嘅味道清爽，後者就感覺較清潤，甜味都嚟得自然，兩款飲品都喺暖暖哋嘅，更適合女生或上年紀嘅客人飲。沙律 就晌食物區左邊，自成一角，枱上放有幾款沙律菜，數款配料及醬汁，陣容唔算好強勁，但部份醬汁就有啲賣點，如芒果醬、山葵沙律汁，但最搞嘢就有XO醬，真唔知搵後者嚟撈沙律會喺點。


隨意拼湊咗份沙律，又見隔離有啲燒菠蘿，搭埋一齊，淋上黑醋配芒果醬，喺一道唔錯鮮爽嘅頭盤。姬松茸蟲草花粟米燉湯 食完啲生冷嘢，嚟個湯就正好，雖然食物區都有備兩款湯水，但每位客人都會額外獲奉送一客素燉湯。


隨心隨意拎咗一小碟返嚟，啲炸秋葵、炸茄子幾好，食落唔喺好油膩；沙嗲羊肉串無論個樣，定口感，都幾像真，而且，啲沙嗲推得幾香濃，燻魚及叉燒亦做得唔錯。和食 日系食物，就以「壽司」為主，件件都維俏維妙扮晒嘢，此外，仲有好多卷物，以及中華沙律、日本番薯仔、枝豆、冷烏冬、胡麻豆腐、紫薯沙律……等等。


熱盤就屬比較正規啲嘅素食菜式，唔會搞咩扮呢樣扮嗰樣，無乜素雞牛豬海鮮之類嘢。隨意撈咗一大碟，雖然無試晒，但整體晌味道上都做得唔錯，食落唔會話因為都喺素菜而覺得好寡。甜品 甜品類嘅食物就分布得比較散啲，但大相概都有豆沙餅、紫薯球、南瓜餅、煎堆仔、芝麻糕、蕃薯糖水、椰汁雪燕及海帶綠豆沙。


甜品款式唔算多，基本上喺可以試晒，到我食嘅時候，蕃薯糖水已經轉為海帶綠豆沙。小弟就幾鍾意啲紫薯球、南瓜餅，因為外皮做得煙糯不黏牙，前者嘅紫薯好香，後者嘅南瓜好粉甜，而椰汁雪燕你唔撈一撈底嘅話，就變咗只喺椰汁西米露，雪燕被評為平民燕窩，好有營養價值。


如果有食開揀素嘅朋友都知，咪以為就咁喺啲蔬菜嘢，其實食餐素都唔平，而以自助餐形式，既可以一個定價就試到多啲嘢，如果大班人嘅話就更可各取所好。再者，「素一」個場真喺比時下唔少素食自助餐啲場又大又光鮮。


問你「官燕棧」賣乜？相信大部份都會答喺賣參茸、海味、鮑魚、燕窩……等等，除此，仲有好多中式養生保健產品，如即食燕窩、滋補湯包，真喺唔上一上佢哋官網睇睇，都唔知原來佢哋有咁多產品。其實無啦啦真喺唔會走上去睇，皆因早前同好友食飯，好友送小弟一盒「官燕棧」出品嘅「鮑魚禮盒」，雖然唔知價值，但既來自「官燕棧」，又喺一份「禮盒」，相信唔平，老友實在太客氣了。


個「鮑魚禮盒」嘅包裝都幾大體吓，米白色硬盒再加點熨花，而盒內除咗有鮑魚，睇盒面就知包埋蝦子麵及元貝醬，打開睇睇，就見全部獨立包裝好晒。兩公婆，專登搵晚試試佢，再加啲金菇及西蘭花伴一伴，等賣相變得靚仔啲。


啲蝦子麵無建議煮幾耐，我哋煮散咗就上碗，口感都唔錯，但蝦子味就唔重，而鮑魚即開即食，細細隻如兩個五蚊銀大小，都幾有鮑味，口感又幾柔韌；此外，落咗唔少元貝醬作調味，少少辣，味道極似平時食開嘅XO醬之類，如果用嚟撈麵就仲好。


晌度再次多謝老友，讓我哋晌屋企都食到碗咁富貴嘅湯麵！


小弟今次想試嘅喺前者，因為二年前去過一轉九洲嘅宮崎同鹿兒島，晌當地食過好幾次南蠻炸雞，所以，有種想重溫那些年回味嘅感覺，當然，心裡有數，「麥記」出品跟食地道嘅南蠻炸雞就梗喺有啲落差啦。個宮崎風味南蠻炸雞漢堡嘅包裝好和風，我本身事前就無刻意番意嗰個廣告，所以，對個包都無咩具體認知。


一拿上手，爆晒汁，可能落醬太多，瀉晒出嚟，而件炸雞塊幾厚身，嫩就唔嫩滑架喇，但亦唔叫嚡，沾滿酸酸甜甜嘅醬汁，除椰菜絲、洋蔥絲，上面仲加有啲蛋沙律，整體味道確喺幾唔錯。薯條換咗沙律杯，無咩好補充，反而杯凍檸茶想講兩句，茶色比較淡，雖然有3塊大檸檬片，但咁大杯就唔多啱比例，故此飲起嚟檸檬味薄啲囉。


正所謂好又一餐，唔好又一餐，今餐？都OK啦，「麥記」不時推出新包款，將唔同地方嘅食材、菜式都物盡其用，進行「二次創作」成為新包款，雖然好多人都話「麥記」喺賣垃圾食物，咁佢哋賣「垃圾」得嚟，都入咗好多心思嘅。


一行人，其實得4個，趁星期六大家都唔使返工，天氣又涼涼哋，一於沿「離島自然歷史徑 – 昂平及大澳段」由東涌沿海行到入大澳，行吓、抖吓，抖吓又睇吓，結果都要用上5個鐘先入到大澳。嚟到大澳，除買番啲蝦膏、蝦醬做手信，仲試吓啲小食。


咯過其中一家「大澳小食」，睇見有一款蛋餅叫「香妃卷」，即做即食，有興致地一試。「香妃卷」其實喺乜呢？晌鐵板淋上蛋漿做成薄餅皮後，就加入好多材料，如蔥花、菜脯、芫荽、芝麻，以及一大片脆片，再淋上醬汁，跟住手勢純熟捲起之後，就幫我哋分成4份入埋袋添。


可能大澳多外國遊客，店主特意將「香妃卷」套咗個英文名俾佢叫「Chinese Pizza」，當然，大家都明實際唔喺薄餅嗰會事啦，反而似似哋法式班戟，用「Crepe」唔知會唔會貼切啲呢？故睇見個包裝袋都幾搞笑。


老實講，其實味道都算唔錯嘅，鹹鹹香香咁，口感又有啲層次，個餅皮亦幾脆口，不過，就唔會有種好驚喜或好特別嘅感覺，只可以講叫試過就算！依家行「離島自然歷史徑 – 昂平及大澳段」唔止得山景、海景，仲有港珠澳大橋景，都算以另一個角度睇呢項大工程。


以下跟大家分享少少沿途相片，雖然話就話行咗成大4、5個鐘，但絕大部份都喺平路，唔太難行，喺臨入到近大澳先喺多啲山路。晌大澳行吓，食少少小食補充吓就出返東涌，因為，正正有朋友住晌東涌，上佢屋企打搞吓，聚聚舊食番餐，所以，先揀咗今日走入嚟行山！


早前同友人只喺簡單茶聚，但估唔到友人咁有心，乘過年時日，送小弟一包曲奇，當喺「新年賀禮」，實在太客氣喇。其實，能抽時間賞面聚一聚，已經好有心喇！而曲奇嚟自「蘭特餅店」，喺好陌生嘅名字，絕對喺第一次試嘅品牌。


鮮紅色嘅包裝袋，袋面只印有店名及其商標，就算袋背、底下，都再無其他相關資料，實在低調，由於包裝袋都無提供曲奇口味嘅資料，下文都喺靠個人試味試出嚟。打開包裝，將啲曲奇倒晒出嚟大晒冷，一共8款口味，每款兩片，即共有16片全獨立包裝。


咖啡曲奇 每款唧花曲奇都做得頗為工整，而咖啡味亦比預期芳香突出，實在唔錯。朱古力曲奇 除咗味道本身OK之外，烘焗出嚟嘅口感亦非常鬆化，但又唔會太流於好似「小熊曲奇」嗰種好粉嘅感覺。？？曲奇 呢塊顏色就紫紫哋，連食兩塊，真抱歉，都食唔出喺咩嘢味，紫薯？


香芋？唔會紫糯米啩，知道嘅人不妨話番聲我知。牛油曲奇 傳統而基本嘅牛油曲奇味道，算幾香，但牛油味唔會過於太重，哈哈，可以講喺「少油」嘅牛油曲奇。薑味曲奇 呢片初時以為喺類似杏仁嗰啲口味，一入口就知喺薑味，好強勁嘅薑味，而且，仲有啲好似薑糖嘅煙韌粒粒，掂喎。


伯爵茶曲奇 比較大路及穩陣嘅口味，伯爵茶味幾清幽，而依一款曲奇做得好鬆脆，唔會硬崩崩。杏仁粒曲奇 曲奇底本身有少少似黑糖味，但唔明顯，所以，小弟都唔敢講實，但混有好多香脆嘅杏仁粒，就令到件曲奇好好食。


抹茶曲奇 呢件唧花曲奇未食都估佢喺抹茶味，抹茶味十分之香濃，感受到用料都唔差。晌度多謝好友嘅心意，讓小弟一次過試到8款各有特色嘅曲奇，為是日嘅偷懶下午茶添上幾分色彩。                   題外話/補充資料 因為喺朋友送贈，所以，幾個細項評分嘅參考值唔大。


過農曆年，總會收到少少新年賀禮，但大多數不外乎喺超市買嚟嘅傳統賀年禮盒裝，當然，不乏有心思嘅賀禮，就好似呢份友人所送嘅，就頗有趣，喺嚟自奇華出品嘅「小丸子孖裝禮盒」，外觀非常應節。腰果牛油曲奇 花輪同學嘅罐內，喺腰果牛油曲奇，其實，以往都食過奇華嘅曲奇，知道佢哋嘅質素一向唔錯，而今次嘅曲奇，雖然簡單，但水準穩定，曲奇本身鬆脆而富牛油香，而且，混有脆口嘅腰果粒，轉眼就KO晒6塊。


芝麻花生軟糖 而小丸子罐內，喺奇華一向有賣開嘅唐式零食芝麻花生軟糖。數一數共有10粒，一樣喺獨立包裝，夠衛生。粒粒花生糖都沾滿黑白芝麻，甚富芝麻香，咬落柔韌有咬口，但花生卻又保持脆口，加上唔太黏牙，好食。


雖然小弟對小丸子嘅懐舊感唔喺好深，但都知道呢套喺一齣有趣嘅動畫，而親友嘅細路中，有啲更喺小丸子嘅粉絲，所以，曲奇同軟糖就由我食晒，兩個小圓罐就留番俾佢哋。


有位食友，真喺非常有小弟心，雖然，近年少咗一齊食飯，但年年佢都總會送上少少生日賀禮俾我，今年又收到一份嚟自「四季餅店」嘅曲奇。其實，呢盒喺「聖誕曲奇」嚟，由於聖誕過後無耐就喺小弟生日，所以，先出現聖誕禮物賀生日咁趣怪現象，補充一句，份禮物查實喺晌聖誕前收，故亦當埋喺聖誕禮物。


對「四季餅店」認識唔深，今次都喺第一次接觸佢哋嘅產品。不過，有樣嘢都幾奇，成份就表明喺「無添加」，但睇睇食用期話可以去到3月，真喺有少少疑問喺咪可以放咁耐。打開餅罐，既然喺聖誕曲奇，有聖誕老人及雪人嘅擺設都好正常，而且，襯起嚟亦幾美觀。


內裡朱古力牛油曲奇及香蕉朱古力片裝曲奇整齊咁排列，各款口味均有10塊。其實，睇完罐底嘅標籤，都唔知喺咩口味，喺上番官網八一八吓先知。朱古力牛油曲奇 呢款喺唧花曲奇，塊塊都唧得靚仔，唔會巖巖巉巉，而且，朱古力味頗為香濃，口感好鬆化，簡單而好食。


香蕉朱古力片裝曲奇 呢款唔講真喺唔知有香蕉元素，就算標籤有標明香蕉成份，都真喺唔覺有任何蕉味，我專登食多幾塊，仲慢慢嗒真啲，都食唔出，還好嘅喺曲奇本身好脆口。撇除無香蕉味個問題，兩款曲奇本身嘅質素喺有啲水準，但始終對款香蕉朱古力曲奇喺有啲期望，故此，總分方面點都要扣分。


上次同班舊同學食午飯，竟然有聖誕禮物收，都喺啲女同學有心思啲。所收嘅喺「曲奇薈」嘅薑餅人曲奇聖誕禮盒，包裝精緻美觀，一盒有6件，剛好一餐下午茶搞掂佢。每3件為一獨立包裝，每片曲奇都加以點綴，令薑餅人更神似。


不過，話就話叫薑餅人，查實味道喺伯爵茶，茶味都幾突出，可惜，啲曲奇就唔多脆口，口感一般而已。總之，好多謝舊同學嘅一番心意，讓小弟唔使次次下午茶都喺食「嘉頓」或「四洲」啲餅乾。此外，又為呢個曲奇系列踏入80大關。


好耐無嚟過「城軒」，唔喺，喺「城大中菜廳」，因為十年八年前間唔時會晌星期日嚟飲茶。原來，呢年啱啱轉咗手，仲改名為「城大中菜廳」，以示佢喺城大所屬。是日，因嚟到城大參觀一啲義工服務，午餐就嚟到呢度飲茶、食點心。


星期六嘅午市都幾多客，算喺坐滿，晌用餐期間亦見到有翻枱，相信「城大」個價位點都平過對面又一城任何一家中菜館啦。至於整體嘅環境，裝修屬於平實型，完全見唔到有咩浮誇嘅裝飾。因為一切已安排好晒，所以，都喺坐低食食食。


原隻鮮蝦腸 啲腸粉皮都拉得幾薄，薄透睇到啲大蝦，但入口就唔算好滑溜，不過，啲蝦就又大又爽又鮮甜。雪山叉燒包 無論傳統嘅叉燒包，還是叉燒餐包，甚至雪山叉燒包，我都鍾意食。眼前嘅雪山叉燒包焗得都幾香，入口鬆軟，叉燒餡都約香濃。


鮮蝦菜苗餃 菜苗餃摺得幾靚仔，造型工整，而啲餃皮夠薄透，軟熟唔黏牙；鮮蝦與菜苗嘅比例恰好，入口既有鮮蝦嘅爽甜，但又有菜苗嘅清香。流沙奶皇包 自從有「流沙」呢樣嘢，經常成為我嘅心水，流沙奶黃真喺又香又好食，熱辣辣時嗰陣鹹香味，真喺一流。


可惜，包身我就覺得有啲厚身。蟹籽燒賣皇 通常話蝦餃皇就用啲又大又鮮嘅靚蝦做賣點，但叫燒賣皇就一直理解唔到會有咩亮籽，加蟹籽更非新鮮事物。不過，啲燒賣內嘅豬肉打得鬆化，有少少彈牙感。蒜香蝦春卷 蒜香就唔算好強，但炸得脆而不膩，配鮮蝦，咁就梗喺好食啦。


千層馬拉糕 馬拉糕色澤就淡身啲，欠缺一啲蔗糖或黑糖嘅清甜香味，但質感則蒸得軟綿，口感綿密，唔會一陣風咁。濃湯灼菜心 灼菜心只要啲菜心靚，唔好老，基本上都無乜點衰。你見啲菜心都好嫩綠，咬落亦唔會一口渣。


海鮮福建炒飯 個飯睇樣都覺得抵食，因為勁多料，鮮蝦好爽彈，茨汁調得啱啱好，唔會太「漿糊」，加上飯底炒得爽身，整體確喺不俗。由於今日都喺作客，當然唔方便影得太張揚，只喺快攝一下，所以，整體嚟講點心都無影晒，費事影響人哋用餐。


故輕鬆寫今篇食評，都無點影啲點心紙，都標唔到價錢俾大家參考，只喺當喺留個記錄而已。對比起以前「城軒」，呢度感覺好似無乜點變過，有啲一成不變嘅感覺，點心都喺較傳統、大路，唔會有咩驚喜，質素屬中規中矩嗰種，服務就，基本咁啦。


早前晌飯聚中，送上少少心意作為生日賀禮，但友人好有心，趁中秋送上一盒月餅作回禮，實在太客氣喇。月餅禮盒出自「泰昌餅家」，以紫色加暗花，襯上粉藍，再配以金線嘅圓月，印上「盈月」二字，簡單，卻有種雅致，送禮而言，確喺幾好睇。


反轉盒底都唔見印住喺咩月餅，但打開就見都喺咩口味嘅月餅，內附有一張以牛油紙製作嘅標籤，名為「四式迷你月餅」，並詳列各月餅嘅成份及其他資料，但有別傳統嘅蓮蓉或奶皇餡，都喺以該口味嘅食料做成內餡。「四式」包括迷你黑芝麻流沙月餅、迷你榴槤芝士月餅、迷你甜蜜紅豆月餅及迷你紫薯月餅。


每款只得1個，全以獨立包裝處理，包裝袋更印上月餅口味及食用日期。迷你黑芝麻流沙月餅 最易認嘅一款口味，成個都喺「黑媽媽」，由於餅皮及內餡都喺黑色，所以，都唔喺好睇得出餅皮薄唔薄，雖然頗有芝麻香，但口感比較實淨，兼無預期嘅流心。


迷你榴槤芝士月餅 睇成份招紙時，發覺呢款口味有超多化學成份，感覺唔多好。口感唔似奶皇嗰種奶滑，味道方面，榴槤及芝士味都淡薄，尤其榴槤味，唔講真喺完全唔覺，較為失色。迷你甜蜜紅豆月餅 4款月餅中，就以呢個紅豆月餅最正路、紅豆味最清甜，除以豆沙做餡之外，仲有粒粒紅豆混在其中，只喺豆沙餡未及柔滑，皮亦有啲厚。


迷你紫薯月餅 紫薯產品近年大熱，以紫薯做月餅印象中亦非首次試，之但喺，「泰昌」嘅出品真喺麻麻哋，餅皮及紫薯餡都太乾，感覺唔到紫薯蓉應有嘅「新鮮」感，就好似擺咗好耐被風乾咁。雖然有肥彭撐佢啲蛋撻，其實我都覺得麻麻，而今次啲月餅產品，算喺今年試到嘅最普通、水準最低。


感覺自從「泰昌」被「稻香」收購之後，只顧不斷開分店，相反，食品嘅質素就有跌無升嘅感覺，認真每況愈下。                   題外話/補充資料  因為喺朋友送贈，所以，幾個細項評分嘅參考值唔大。


老婆做半職間公司都算幾好，逢喺過時過節，都有啲應節嘅禮物，雖然佢只喺半職，但晌中秋時節一樣送盒美心月餅俾過佢。而今次所送嘅喺「美心低糖蛋黃白蓮蓉月餅」，一身橙紅色嘅盒罐，設計非常特別，亭臺樓閣配荷花，帶中國色彩之餘，透過鮮艷嘅色彩配搭，帶嚟一份活力新鮮感，喺小弟幾鍾意嘅設計。


而呢款低糖系列，唔止得一款蛋黃白蓮蓉月餅，仲有另一款松子仁白蓮蓉月餅，同樣採用麥芽糖醇及氫化葡萄糖漿製作，食咗之後唔會引起血糖大波幅上落，所以，糖尿病患者食都無問題。一盒共有6個，均以獨立包裝處理，衞生方便。


順帶一提，近呢一、兩年嘅月餅，已少咗奉送啲膠刀、膠叉，對環保方面算有少少進步。月餅面印壓住「美心低糖」，雖然筆劃多，但估唔到字紋壓得非常清晰，烘焗得金黃均勻。自奶皇月大行其道之後，近排食得多嘅都喺奶皇月，而白蓮蓉月就晌今年第一次食。


美心即喺美心，果然有水準，皮薄而平均，白蓮蓉好軟滑，最正喺個鹹蛋黃流晒油，搭杯熱茶，喺下午茶嘅好配搭。雖然呢盒白蓮蓉月無花巧，傳傳統統咁，但食得出用料靚，睇得出手藝出色，傳唔傳統唔緊要，最緊要喺啱食、好食。


題外話/補充資料 因為喺老婆公司送贈，所以，幾個細項評分嘅參考值唔大。


事後先知，原來個禮盒設計喺出自香港薩凡納藝術設計學院學生嘅設計。一盒禮盒分上下兩層，共有8個迷你蛋黃奶皇月，全部均獨立包裝，當然方便食用，亦夠晒衛生。而奶皇月烘得金黃，但由於餅面喺印上酒店標誌，線紋較複雜，所以，未夠清晰；再切開睇睇，外皮有少少厚，不過，奶皇餡就做得幾香，但有一點就幾奇怪，隻隻個餅底都喺拱起上嚟，實在好少見喺有咁情況。


盒底招紙都有官方嘅食法建議，就喺用微波爐加熱約20秒，但略嫌粗疏，因為唔同火數嘅微波爐出嚟嘅效果亦會好唔同。暫時今年食咗3家嘅奶皇月，以只做網購而無實體店嘅「皇玥餅藝」做得最出色，賣相、味道都出眾；其次「奇華餅家」嘅奶皇月亦相當唔錯，口味具特色；而「麗思卡爾頓酒店」嘅出品，唔喺差，但算唔上稱為經典啫。


唔知咩時候，奶皇月餅比傳統嘅蓮蓉月餅更成為主打咁，家下啲餅店、酒店、酒家、食肆推出嘅月餅大多數喺奶皇月餅。個人覺得，奶皇所做出嚟嘅變化比較多，可塑性強，當然利錢亦非常之高。中秋將至，總會收到少少月餅，友人送嚟一盒正就是奶皇月餅，出自「奇華餅家」。


禮盒外觀以橙白雙色配襯，並以簡約金線勾畫出跳躍嘅小兔，予人感覺清雅不俗氣。而呢盒名為「鴛鴦奶皇」禮盒，內有4個迷你松子蜂蜜奶皇月及4個迷你蛋黃奶皇月。打開包裝，先有一張店家嘅推薦食法介紹，以微波爐翻熱又得，用小焗爐烘熱都得，睇公仔一睇就明。


翻熱後，可令奶皇餡烘得更綿滑芳香。講到包裝，每個獨立包裝夠晒衛生，每個月餅面都有「奇華」或「蜜」字樣式屬喺咩口味，唔使擔心搞錯。迷你松子蜂蜜奶皇月 兩款月餅都烘得金黃，字紋清晰，先試試個松子蜂蜜奶皇月，奶皇嘅色澤偏淺，但帶有陣陣蜂蜜清甜味，奶皇搭蜂蜜確喺幾醇香嘅配搭；此外，混入粒粒松子仁，多咗份口感之餘，更喺健康有益。


一次過食完兩個，都仲回味緊呢份天然滋味！迷你蛋黃奶皇月 印象中，兩三年前都食過「奇華」嘅蛋黃奶皇月，今回再食，仍覺得水準依然。切開一睇，皮薄而入口鬆化，餅底更有少少鬆脆感，餅心嘅奶皇餡色澤橙紅，烘熱後散發陣陣蛋香，食落口感軟綿幼滑，卻又有少少起沙嘅感覺，非常之好食。


老婆比我有恆心，活到老、學到老，家下都仲有進修。雖然唔喺為工作、為生活，只喺為理想、為興趣，但都值得鼓勵。剛剛完咗一個循環，有幾周嘅假期，要食餐豐富嘅慶祝吓啦！呢一晚走到嚟荃灣「如心酒店」嘅「咖啡閣」，食自助餐夠豐富啦，想食乜就揀食乜。


一枱夠8人仲會額外送一份一公斤嘅斧頭扒，得我倆公婆，唔使諗啦。 「如心」都唔喺一家低星級嘅酒店，裝潢都有番咁上下，所以，餐廳嘅環境都算得上幾高雅。一入門口嘅超巨型原木大長枱，配上大型水晶燈，夠霸氣喇啩。


一室以淺灰為主調，襯深啡，淺灰雲石地板，配深啡木枱，樓底高，間隔亦非常閣落，燈光光猛，部份窗口位更可以一窺荃灣市景，當然，荃灣嘅夜景無乜睇頭，但呢個小社區嘅變化真喺一日千里。晌餐廳尾，更特設一角，擺放張圓枱，較方便5、6人一枱嘅客人，圓枱就較方便大家傾偈嘛！


跟住，就介紹吓食物區，基本上絕大部分食物都擺晌餐廳嘅正中央，一字長形咁排開晒，較集中。喺有少部份嘅甜品擺晌另一邊，但都好近啫。飲品區未講食，先講飲，因為食物區較頭嘅位置，就喺飲品，包括凍檸水、橙汁、檸檬片、即磨咖啡、紅茶。


選擇比較大路，所以，今晚飲得唔多，用餐時就飲咗一、兩橙汁，配甜點就飲杯咖啡。沙律吧兩大盆沙律菜、多種配料、4款醬汁，都整齊排列好，仲有3款預製好嘅沙律，雖然，無咩特色食材，但要砌出一道開胃沙律都絕無問題。


最搞鬼竟然有蠔油齋及甜酸齋，小弟無試，但老婆試咗話麻麻哋。由於啲冷盤款多又幾有特色，平時就搭埋啲沙律食，今次就索性一碟過。部份款式味道唔錯，尤其燒釀雞卷及海鮮紫菜蛋卷，較合心水；啲吞拿魚嘅鮮味就被啲黑椒搶晒鮮味。


芝士籃講開啲冷盤，就順便介紹埋口個芝士盤。共有4款芝士，配啲克力架及紅提子。芝士一向都喜歡飲湯時襯麵包食，不過，影完相之後，食食吓其他嘢就遺忘咗而無試。刺身、壽司講吓啲刺身先，雖然無標任何名牌，但由於款式比較為港人熟悉，都認得出有咩選擇，如希靈魚、八爪魚、三文魚、吞拿魚及油甘魚。


全部放晒入凍櫃，保存鮮度，要幾多，切幾多。另一邊就仲有甜蝦、北寄貝及精緻嘅冷麵杯。壽司呢？好少自助餐無壽司喎，其實，兩大盆雜錦壽司擺咗晌冷盤區隔離，仲以冰冰鎮住。不過，一如以往，除非啲刺身、壽司好特別或好高質，否則都喺齋睇無幫襯。


芝士白汁焗半邊龍蝦伴香煎鴨肝突然由侍應送上每人一客波士頓龍蝦伴法國鵝肝，賣相都幾精緻架，正正食完啲生冷嘢，嚟一道熱盆就可以暖暖胃。點解件龍蝦無咗鉗，原來師傅拆埋肉，放晌蝦殼內一齊焗，啲蝦肉鮮甜爽口，而且，有唔少蝦膏；至於件鵝肝，大件夠睇頭，更煎到外脆內嫩，豐腴綿滑。


凍海鮮缺少龍蝦、生蠔等貴價海鮮，陣容自不然喺無咁震撼，凍海鮮只有翡翠螺、龍蝦仔、青口、凍蝦、雪蟹腳、阿拉斯加蟹腳。最鍾意喺啲阿拉斯加蟹腳，做成小杯，一邊殼已經削開咗，方便食用。既然款式唔喺咁多，就一碟過試勻晒咁多款啦。


幾款海鮮中，兩款蟹腳都好正，鮮甜而唔會太鹹，蟹肉又一梳梳咁；翡翠螺嘅質素亦唔差，清甜爽口；龍蝦仔、青口就真喺麻麻哋。餐湯食咗份凍海鮮，就再飲番碗湯嚟暖吓胃。照大多數自助餐嘅慣例，多數都會提供一中一西嘅餐湯，西湯有周打海鮮湯，而中湯以為喺碗仔翅，睇真啲原來喺海龍皇酸辣湯。


餐湯旁就放有麵包籃，有布巾冚住，比較衛生。雖然無燉湯，但個海龍皇酸辣湯真喺幾正，酸辣湯加入海鮮料嘅升級版，勁多料，味道酸酸辣辣，刺激味蕾。如果有件炸饅頭襯吓，就完美喇。而周打海鮮湯亦喺老婆「飛弗」，不過，忌廉湯底則有少少稀，味道尚可，喺叫做有唔少料沉底。


白汁焗珍寶蠔突然間，聽到有敲鐘聲，依家好多自助餐都會玩敲鐘，一有敲鐘聲就表示有啲特別嘢推出。睇見開放式廚房一角有人排隊，就知嗰邊有好嘢，原來喺焗珍寶蠔，仲加咗酒嚟燒一燒，火光熊熊，夠晒卓頭。啲珍寶蠔嘅呎吋大得真喺好誇，大過我嘅手掌好多，個人嚟講，就鍾意食生蠔多過焗蠔，味道較鮮，不過，隻焗蠔都嚟錯，仲帶有海水嘅鹹味，肉質厚身，蠔味都算濃。


海鮮窩開放式廚房嘅另一角，又有個即煮嘅海鮮窩，睇嚟幾正咁，所以，同老婆嗌一客一齊試。味道可以揀蒜蓉、咖喱、薑蔥，最便民喺每枱有個膠枱號牌仔，擺低個牌俾師傅，佢整好就有侍應送上嚟，非常貼心嘅安排。本來揀薑蔥，諗住清啲，不過，似乎嚟錯個蒜蓉，但我哋都啱食嘅就費事更換。


蒜蓉就惹味啲，內裡有鮮蝦、青口、魷魚，大量紹菜墊底，味道都OK嘅，喺個茨汁太多。我哋覺得，去走啲茨汁，改放海鮮湯就更理想。即煮粉麵、中式火鍋此外，呢一組食物區，仲有粉麵檔，兩款粉麵，有多種配料供配搭，不過，晌自助餐度，粉麵一向唔喺我杯茶，因為，叫粉麵等同為樖樹，放棄個森林。


因為，今次心水嘅熱盤唔多，所以，除一開始影咗少少相之外，之後都無太留意有無轉款。因為奉送咗客龍蝦鵝肝，又試咗焗珍寶蠔及海鮮鍋，加上熱盤唔喺太多心水，所以，今次小弟嘅熱盤組合要細細碟就夠晒。西冷及羊架幾好食，尤其後者，軟腍羶香；而焗釀蟹蓋就最得我歡心，內裡勁多蟹肉，又夠鮮甜。


講到滋補養顏就梗喺餐廳特別推介嘅雪耳冰糖蛋白杏仁燉奶，每份喺一整碗份量，所以，拎一碗同老婆「些牙」。喂，又真喺幾正喎，涼涼哋唔會太凍，個燉奶口感非常嫩滑，又滲出杏仁香，仲有大大撮燕窩呀！跟住一口氣拎咗8款甜點返嚟再同老婆「些牙」，可謂喺小弟覺得嘅是日精選。


今次就唔逐樣評，但意外地水準比預期高，由於老婆喺黑朱古力及栗子嘅「死粉」，所以，佢極鍾意栗子軟餅及黑朱古力蛋糕，老實講，兩款都食得出真材實料；而其中一款焗菠蘿牛油布甸喺傳統甜品麵包布甸嘅菠蘿版，多咗陣菠蘿香，喺唔同咗。


Cafe Circles嘅質素唔算話好高，個人評為中上左右，但折實四百唔使，環境寬敞，服務到位，選擇甚多，又近荃灣西站，可以講喺食得過喎！


餐廳Farm House就位處五星級嘅「海匯酒店」西座2樓，離地鐵站都只喺5-10步程，非常方便。既然叫得Farm House，環境自不然有點關聯，一室木系，部份地方更搭建成農舍模樣，架上放置好多盆栽，而且，地方闊落，樓底好高，枱與枱之間距離足，配合上柔和嘅燈光，令整體環境都予人悠閒舒服，感覺輕鬆。


食物嘅擺放基本上可以講喺分兩大片區，一入門口嘅片區，集中於沙律、冷盤、海鮮、刺身及壽司、甜品、飲品呢6個類別。即刻去片，等小弟逐類介紹，不過，話晒都先後有序，甜品就番待最後先講。即榨蔬果汁 平時真喺極少一開始就介紹飲品，因為，大部分自助餐都喺供應啲果汁、啡茶之類，甚少稱得上特色。


但呢度就提供即榨蔬果汁，據侍應介紹，仲喺日日不同，是晚就有甘筍、雪梨及西瓜，你想點溝都得，或者淨喺一款都可以。小弟心多，就先要杯三溝清新一吓味蕾，天然嘅蔬果汁當然無得輸啦，正呀，所以，是夜前前後後都飲咗三幾杯。


自助飲品吧 咁都順便講埋有咩自助飲品供應，一邊嘅凍櫃有支裝可樂、雪碧及忌廉，而另一邊則放置兩大部咖啡機，有多款意式咖啡供選擇，不過，咖啡機嘅出品大家自然心裡有數；此外，多款「川寧」品牌嘅茶包、檸檬片、全脂奶，可以讓客人作自己心水飲品嘅配搭。


沙律 老規矩，小弟食自助餐嘅首發設定喺沙律，因為，食咗沙律先真喺會開胃啲，無咁快滯。晌沙律吧，排列咗4款沙律菜、13款配料、4款醬汁及油醋，唔詳細講，自行看圖索驥；而另一邊凍櫃，則供應幾款現成沙律，例如燒田園雜菜、蘋果沙律、烤魷魚配西柚沙律、蕃茄沙律。


隨心揀上自己嘅喜好，拼湊埋一小碟沙律拼盤，整體嚟講，啲材料都幾新鮮，所用嘅質素亦唔差。冷盤 正正就喺放晌凍櫃之內，除冷凍住保存鮮度之外，有晒櫃門，就更加衞生，唯一缺點喺一邊門開咗，另一邊就郁唔到。而冷盤方面，共有4款芝士、蔬果條、風乾牛肉、莎樂美腸、煙雞胸、煙鴨胸、凍肉腸、巴馬火腿，算喺選擇唔少喎。


揀咗幾款冷盤嘢，再晌另一邊拎咗啲生果，自家製巴馬火腿伴蜜瓜。雖然只喺幾款冷盤食物滋嚐，但均食得出質素。喺唯一唔記得拎啲芝士，之後亦無咗回事而錯過咗。燉湯 食完兩道生冷嘢，搵碗燉湯嚟暖吓胃先。湯品晌晒另一個食物片區，等陣先詳細介紹嗰邊，依家就分享吓個燉湯。


6款海鮮話多唔多，話少唔少，剛好砌成一小碟拼盤，擺得滿滿。麵包蟹非常多膏，入口甘腴；龍蝦、海蝦同樣肉質爽口，味道鮮甜；翡翠螺、青口、紐西蘭蜆，亦喺質素不俗嘅貨色，好滿足。刺身、壽司 小弟一向有個感覺，就喺晌自助餐所提供嘅刺身，普遍都喺啲普通貨色，故此，都甚少晌自助餐中食刺身。


不過，是夜經過「日本檔口」，睇見啲刺身色澤亮麗，仲唔喺普通嘢，包括赤蝦、帶子、八爪魚、吞拿魚、油甘魚、三文魚，駐足八吓嘅時候，師傅仔更強調吞拿魚喺藍鰭，質素絕不失禮。因此，要一碟刺身跟朋友共享，不過，凍櫃上面嘅雜錦壽司同卷物，就無謂嘥咗我嘅「儲存空間」去試嘞！


6款刺身，可以講喺樣樣都幾得，赤蝦夠晒大隻，味鮮而蝦肉帶黏；帶子勁厚肉，入口軟滑鮮甜；八爪魚爽口得嚟有韌勁，但卻唔會好似橡皮咁樣；吞拿魚、油甘魚、三文魚都各有個性，據師傅仔講，逢星期五六日更會有原條藍鰭吞拿魚即切表現，相信幾有視覺效果同吸引力。


跟住就要介紹另一邊食物片區，走到餐廳盡頭，轉左有個獨立嘅大空間，裡面就供應多種熱盤、烤肉、咖喱、中式美食……等等，走一圈，就會見到美食琳瑯滿目。烤肉、串燒 企近門口，已聞到陣陣香氣，皆因對正門口就喺烤羊架同串燒，睇住師傅密密燒，香氣一定四溢啦！


隔離位就有燒西冷，大大條嘅西冷，就算薄切都好大件，而且，燒得非常靚仔，十分之吸引。配以上嘅肉類，薄荷啫喱、黑椒汁、燒汁及沙爹醬當然唔少得啦。熱盤 跟住介紹喺有咩熱盤先，晌整個片區裡面，熱盤分開咗幾排擺放，好處喺可以分散到人流，唔使啲客堆埋一齊攞熱盤嘢食。


而啲熱盤都有搵電磁爐熱住，第一排先有紅酒燴雞、白汁鱸魚、甜蕃薯、扒雜菜、Lobster Pizza及煎鵝肝；行過少少，第二排主要喺啲咖喱類，例如印度薄餅、印度薄脆片、黃薑飯、咖喱雜菜、咖喱角……等等。


波士頓龍蝦以中式整法，薑蔥煀，正喎，而且，蝦鉗已經扑咗殼，食起嚟唔太難，又啖啖肉喎；西冷同羊架都一樣咁正，夠肉香，又唔會又韌又嚡；啲咖喱都做得出色，咖喱香得嚟有層次；喺大頭蝦失望啲，好肉地，但唔爽，反而覺得有少少霉肉。


繼續介紹埋呢區嘅熱食，大大個巨型蒸籠，擺滿牛肉燒賣、粉果、馬拉糕、叉燒包、荷葉飯，對本地人嚟講，未必好吸引，但對遊客，反而喺好有地道賣點嘅選擇。 此外，更有香港本土特色嘅仲有大堆車仔餸，由於以大煲裝起晒，就唔方便逐煲揭開形，大概有雞翼、牛肚、豬皮、海螺、豬紅、蘿蔔、咖哩魚蛋……等等。


試就無試，味道唔知喺點，但不時見有客人要，相信喺情懷所至。而早前提及嘅燉湯，就放晌車仔餸附近。即煮意大利麵 即煮意大利麵檔其實都幾吸引，有3款麵條、2款醬汁、多款配料供選擇，加上大大原個意大利芝士擺晌眼前，非常搶眼。


另一邊箱就喺港式糖水，但全部都喺冰鎮住凍食，如楊枝甘露、涼粉、豆腐花……等等。再過一啲，喺有師傅駐場即製嘅班戟同窩夫，更有好多配料伴食；其次，晌呢組櫃枱，仲有其他甜點，如檸檬撻、朱古力撻、迷你焗麵包布甸及紅豆沙。


整體嚟講，數吓數吓都有成十多款，應滿足到一般需要。雖然款式唔少，但較有特色嘅亦唔多，故此，今次拎嘅數量無平時咁一大碟，只喺精選其中較心水嘅6款。其他甜點喺點我唔敢講，但所揀呢6款就極有水準，尤其朱古力撻、焦糖慕絲蛋糕，前者朱古力香濃柔滑，撻殼脆口；後者就慕絲做得幼滑，帶陣陣香甜焦糖味。


鮮奶咖啡 上文都提及過餐廳供應自助啡茶，所以，嚟到品嚐甜點嘅時候，條件反射下，自然沖杯鮮奶咖啡相伴。老實講，由咖啡機沖調嘅質素，就千祈唔好有太多期望，味道一般嚟講都還可以，口感喺會差啲啲。之但喺，好鍾意佢隻瓦茶杯，好有原始味。


雪糕櫃 其實，晌甜品區仲放置咗個大型新式嘅雪糕櫃，斜斜哋設計，遠睇成隻小飛船，內裡放滿好多杯裝雪糕及雪條，品牌喺Mövenpick、Häagen-Dazs及牛奶公司，就算喺後者，都喺啲特色雪條，更讓小弟可以懷舊一番。


正正因為有咁多雪糕、雪條揀，所以，上面份甜點拼盤都唔敢太放肆拎太多，留肚嘆雪條！無錯，今回只食雪條，因為幾款品牌雪糕都食過，反而雪條未試過，拎咗哈根大師嘅焦糖脆餅雪條及牛奶公司嘅經典鳳仙。前者混有好多粒粒嘅焦糖脆餅，啱晒我啦，而後者相信好多70後打落嘅都好有一份回憶，晌細細個嘅時間，佢嘅地位就好似依家嘅大品牌雪糕咁，晌當時喺種高檔雪條，香蕉脆皮、雲呢嗱雪糕、芒果醬夾心，喺懷舊嘅味道。


雖然餐廳唔喺晌傳統嘅星級酒店旺區，如尖沙咀、銅鑼灣、灣仔……，但定價都跟嗰啲酒店相近，就算有折扣優惠亦唔算多。不過，交通便利，環境高檔，食物選擇足，兼食材用料都具質素，故相信可以吸引唔少家住東區，甚或港島區嘅客人。


講起「籠屋」，喺香港居住嘅黑歷史，不過，呢一家「農屋」就絕對到訪得過！


生活趨向復常，自不然好多大型活動都會如常番，今日就嚟到「麗豪酒店」食自助午餐，不過，就唔喺晌「濠餐廳」，而喺包咗成個宴會廳「聚賢廳」，足足二百幾人聚首一堂。今次就借咗「濠餐廳」個版位嚟出文，其實，相信都喺出自同一個廚房。


比起「濠餐廳」，呢度會坐得舒服好多，除咗地方大，樓底又高之外，枱與枱之間都排得闊落啲，而且，全都喺圓枱，方便大家傾偈。明顯，個場其實喺俾人擺酒或搞大型活動用。 因為小弟喺是日車長，要安排帶大家入座，所以，未有機會第一時間影低啲食物全貌，都喺盡量影，有幾多就影得幾多，總括而言，同晌「濠餐廳」食到嘅肯定有啲分別，至少喺少咗凍海鮮、即煮粉麵之類。


食物區分開幾邊擺，晌宴會廳內，左邊角落有沙律、冷盤、熱湯、烤切肉，而右邊角落有甜品、雪糕同飲品。 而晌宴會廳外嘅走廊，就擺咗十多款中西式熱盤，大致上都叫樣樣都有啲。雖然喺自助餐，但小弟就自製咗四道菜午餐，睇睇下面就知點解。


此外，仲加送每枱一大盤刺身拼盤，包括吞拿魚、三文魚、希靈魚，不過，個人覺得有啲嘥，因為今次活動上年紀嘅人偏多，唔多會食生冷嘢 ，好似我哋呢枱，就食剩超過一半，反而索性將啲刺身擺返喺出面啲食物枱，隨心夾會仲好啲。


第一碟 小弟慣性食自助餐嘅首發，就喺冷盤、沙律，作用都喺開開胃咁，再順便夾啲芝士、乾果，擺得大堆頭啲，啲食材都算喺新鮮，預製沙律亦唔錯，所以，算喺有個好開頭。 第二碟 食完生冷嘢，最好飲碗熱湯啦，所以，跟住就喺麵包配熱湯，加啲生果，再加個迷你葡撻。


餐湯有中湯、西湯，後者好受歡迎，可能喺南瓜湯掛，推得真喺幾滑溜，配個歐陸小麥包，歐洲人已經喺當一餐架喇！ 第三碟 再嚟嘅就喺各類熱食同烤肉，樣樣都試少少，夾夾埋埋都夾咗好多嘢，有烤肉眼、 泰式紅咖哩 豬頸肉、紅酒燴牛肉、香煎鱸魚、燒豬腩、烤意大利黃瓜，烤雞脾菇……等等。


整體而言，級數屬中規中矩嘅款式，即喺無咩亮點，叫做味道不過不失，無話嘩一聲好好食，亦都唔叫得差。第四碟 擺放出嚟嘅甜品款式唔喺好多，但都不時會轉款，整體嚟講都喺啲大路嘅款式，絕對唔會有咩驚喜，純粹志在過下甜品癮而已，反而亮點喺啲Movenpick雪糕，一口氣食咗兩杯，之後再嘆埋杯咖啡，咁就圓滿喇！


實際就唔知酒店收幾錢位，所以，好難講今餐抵唔抵，但其實同場出席嘅人都喺志在大家高興一番。講番啲服務，其實見啲侍應都好落力，食物質素雖然唔喺好高檔次，但都都補充過不停，算喺咁架喇。


雖然聽過「酥妃皇后」呢個品牌，亦知道佢哋嘅368層古法製酥皮蛋撻頗有名氣，但就未品嚐過佢哋嘅出品。其實，小弟對368層抱有少少疑問，純粹喺數學問題，無論第一層喺兩摺還是三摺，因為每疊一層都喺倍數遞增，點乘都計唔到368層。


姑勿論對錯，今次收到嘅小禮物，喺好友送贈「酥妃皇后」嘅手工曲奇。一小膠罐，睇到喺什錦口味，而包裝幾精緻，仲以膠紙封口，若有開封過一望就知；而且，扭開面蓋，仲有一層密封招紙，感覺衛生度高。罐內共有10塊曲奇，包括原味3塊、咖啡味2塊、朱古力味2塊及抹茶味3塊。


原味曲奇 所謂原味即喺牛油味，外觀喺傳統嘅唧花造型，唧得都尚算工整，入口鬆化，不過，牛油香味就唔算濃郁。咖啡曲奇 睇外觀就知，都喺跟原味嘅差唔多，只喺換上咖啡口味啫。咖啡味普普通通，少甜，但缺少份芳香感。


抹茶曲奇 色澤碧綠，幾款當中比較搶鏡嘅一款，而味道亦比較濃烈，抹茶味極之突出。朱古力曲奇 見佢啲朱古力味曲奇都幾深色，估計味道都夠濃郁，所以，留嚟最後食。的確，朱古力味夠出，而帶微微甘苦。依家啲曲奇五花八門，質感有脆身、鬆化、軟腍之分，味道方面唔止有唔同味道，更加入不同餡料，如朱古力粒、開心果、杏仁碎、腰果粒、提子……等等。


「酥妃」嘅曲奇明顯喺趨向簡單，但老實講，就真喺無甚驚喜。


食友當中，M君就最經常送啲曲奇呀、蝴蝶酥呀之類嘅餅食俾小弟，而且，大多數都喺啲小店，以往有唔少「好友狂嚐曲」嘅食評都喺由於呢位老友嘅送贈而寫成。今回嘅蝴蝶酥，又喺佢嘅餽贈，晌度先多謝佢嘅厚意。真喺多得呢位老友，讓小弟先認識得到多小店，位於北角嘅「烘焙工坊」，上網睇睇食評，間鋪睇落唔似家街坊格局嘅餅店仔。


而所收到嘅喺一包4片，3款口味嘅蝴蝶酥，包裝簡單。日本抹茶 外型都做到蝴蝶心型，不過，表面睇嚟就有啲粗糙，尤其糝沙糖一環就幾迤吓，沙糖灑得唔平均。咬一口，抹茶味算還可以，微微幽香，帶少少甘苦味，但牛油香就普普通通，幸而酥脆度都唔差。


法國朱古力 比起抹茶口味，法國朱古力口味嘅朱古力味嚟得較為香濃突出，但深啡色嘅外觀，就顯得啲沙糖糝得更「求其」。台灣竹炭 其實，竹炭本身無乜味道，做食物都喺以健康行先，故小弟個人就唔太建議搵竹炭嚟做蝴蝶酥，即喺健康定唔健康呢？


但逆思維咁諗，件蝴蝶酥咪變相無咁邪惡囉。但講到味道，就真喺無咩特別。比較之下，M君之前所送「理想餅店」嘅綠茶蝴蝶酥，真喺超班，而「烘焙工坊」嘅蝴蝶酥就遜色好多喇。


呢個系列嘅朱古力食評實在相隔咗好多年無寫，對上一次已經喺2017年1月嘅事，有幸得老友送小弟一包Godiva「Assorted Classic Truffles」，又可以為此寫番一篇延續一下。其實，小弟都好鍾意食朱古力，不過，大多數都喺幫襯超市，方便吖嘛，朱古力專門店則甚少光顧，反而送禮之時先會到訪。


今次所收到嘅松露朱古力，包裝簡單，雖然話喺「什錦」，但查實只有3款味道，盒面已註明有白朱古力、牛奶朱古力及黑朱古力，每款有4粒，以唔同色紙包裝，包裝紙亦有註明味道。雖然話喺「松露朱古力」，但撕開包裝紙單睇表面，個人已覺得唔可以稱之為松露朱古力，朱古力表面光滑爧身，跟平時所食到嘅形狀不規則、又有層粉粉哋面嘅松露朱古力絕對喺兩回事。


白朱古力 其實，小弟自覺喺食得幾甜嘅人，不過，食咁多年朱古力，都仲未喺好識欣賞白朱古力，始終都只喺覺得佢得個甜字，仲要喺勁甜，少咁一份個性。牛奶朱古力 朱古力嘅外殼做得薄薄哋，咬落去有脆口嘅口感，內裡填滿朱古力漿，軟滑細膩，可可味濃郁香甜，甜味唔過火。


黑朱古力 跟牛奶朱古力差唔多，外殼都喺脆脆哋，但細嚐會嗒出一份微甘，內裡嘅朱古力漿甘苦味更突出，而且，幼滑細緻。Godiva始終喺一個大品牌，質素亦喺有一定嘅保証。但始終知道定價唔會便宜，送禮顯得較大體就無妨，自用嘅超市其實有唔少具質素嘅朱古力啊。


提起「古法烘焙」呢個本土品牌，都好耐無食過佢哋嘅產品，當期時最欣賞佢哋嘅牛油楓葉批、杏仁批、黑糖馬仔，以及最早期以賣雞蛋仔為主打嘅肉桂提子夾心雞蛋仔。不過，印象中，叉燒批、豆沙老婆餅算喺失敗之作，唔喺難食，喺麻麻哋啫。


反而，後來知道佢哋出咗啲牛油曲奇，卻喺未試過，屋企最近收到其中一份賀年禮物就喺佢哋嘅4mix曲奇，不過，就唔知會唔會親友誤以為喺「珍妮曲奇」嘅出品而買錯。一打開個罐，牛油味好勁，澎湃咁湧出嚟。4mix曲奇嘅口味包括牛油曲奇、咖啡曲奇、牛油酥餅及提子燕麥曲奇，密密麻咁整齊排列晌罐內。


牛油曲奇 外觀喺唧花造型，唧得幾靚仔工整，入口口感極為鬆化，而牛油味則非常濃郁。咖啡曲奇 同樣喺唧花造型，咖啡味都算突出，帶微微苦味而少甜，口感同樣以鬆化為主。牛油酥餅 蘇格蘭牛油酥餅較少接觸，應該會喺硬硬哋，但佢就似啲牛油曲奇咁較鬆化，牛油味就收斂啲。


提子燕麥曲奇 以咖啡曲奇底再混入燕麥同提子，咬落脆口，但燕麥、提子就極之少，食咗都唔覺，不過，奇怪在成份表內無話呢款曲奇加入咖啡成份。無疑會跟「珍妮曲奇 」去比較，不過，着實好耐無食過「珍妮曲奇 」嘅出品。


上次食友聚會，一連收到多份小禮物，其中兩份喺曲奇類，除咗「理想餅店」出品嘅綠茶蝴蝶酥之外，另一份喺「東海堂」出品嘅沖繩黑糖曲奇，黑糖產品一向甚得小弟歡心。個包裝袋面影到啲曲奇好似好細片，其實，每塊都唔細片，只喺細過塊麥維他消化餅少少，一包有8片，三兩吓手勢就食鬼晒。


查實小弟曾經食過呢款曲奇，就喺晌多年前收過友人所送嘅東海堂「和風曲奇禮盒」，其中一款就喺呢隻黑糖曲奇。不過，今次再食番，好似無咁好，雖然口感都好鬆脆，但主因喺黑糖味好淡、好輕，近乎食咗都唔覺嘅感覺，無咗份醇厚天然嘅甜味。


再睇吓啲成份，除加入多種化學劑，黑糖味嘅來源，喺左溝右溝嘅黑糖粉，味道肯定會差啲，甜味又無咁自然啲囉。對東海堂嘅產品一向都幾好印象，但今次嘅沖繩黑糖曲奇，就令小弟對其好感有啲回落喇。                   題外話/補充資料 因為喺朋友送贈，所以，幾個細項評分嘅參考值唔大。


理想喺乜？小弟只想起「遙遠」一詞，我呢啲穩陣派，無咩太多理想，硬要講嘅，希望就喺有生之年，走訪到半個地球。無啦啦講乜嘢理想，皆因有心嘅食友送小弟一包小店「理想餅店」出品嘅綠茶蝴蝶酥，睇見店名，就諗咗一諗。


包裝好簡單，一包有8片，片片均做得頗大件，塊塊大細一致，外形工整對稱，夾雜嘅綠茶粉，令蝴蝶酥外觀份外搶眼。型態如心嘅綠茶蝴蝶酥，咬一口，綠茶味好搶、好突出，幽香而帶點甘味，細嚼牛油香慢慢滲出，兩者嘅味道都極之平衡，唔會被單一味道搶走；睇睇咬開嘅蝴蝶酥，層次清晰而細密嘅酥皮層就知有幾酥化，故口感喺酥脆到不得了，絕對喺一件做得好「理想」嘅蝴蝶酥。


雖然「理想餅店」喺家唔太出名嘅小餅店，但其蝴蝶酥真喺高水準，唔差得過一啲所謂知名專做蝴蝶酥嘅餅店。再次多謝好友，醒我一包咁高質嘅出品，讓小弟有頓美味嘅下午茶！                   題外話/補充資料 因為喺朋友送贈，所以，幾個細項評分嘅參考值唔大。


日式牛五花薄切都好快就食得，美國極上牛板腱就比較有口感。 美國特選牛肋肉真係食肉控嘅至愛，個個肉塊都咁厚實，肉質緊致而又保持濕潤，燒到啱啱好嘅時候，肉汁保持喺肉裏面，每一啖都飽滿而多汁。啖啖肉食落去，感覺得到啲肉纖維喺口腔中慢慢散開，啲香味仲會留喺鼻腔中好一陣子。


而調味亦可以根據個人喜好去調節，無論係用鹽同胡椒噴灑，抑或者加啲特製嘅醬汁，都可以令味道提升到另一個層次。牛肋條就更加唔使講，肋條入面嘅油花分佈得好平均，焗得啱啱好，筋度仲保持得好好，每一條牛肋條都好似藝術品咁精緻。


加上啲脂肪喺高溫之下被融化，同肉汁融為一體，食落去簡直係幸福感爆棚！無論係同朋友聚舊，抑或者係家人聚餐，美國特選牛肋肉同牛肋條都絕對係餐桌上嘅明星，一定會令人食指大動，仲會令人念念不忘。真心推介比大家，下次去食燒肉，別錯過咗試吓美國特選嘅牛肋肉同牛肋條，一定會令你滿足到！


除咗牛肉之外，都仲有其他唔同嘅選擇，豬大腸、雞腎、豬腩片、豬頸肉  、雞腿肉、雞中翼呢啲都有得食！可以瘋狂地食肉 脆皮香蕉都超好食，炸到啱啱好，香蕉仲好甜添。枝豆加咗啲鹽落去調味，簡單又好食。


老公話最近返屋企經過元朗有間餐廳高人氣日本餐廳，裝修幾靚又多，特登星期五收工一齊去試吓‍入到去見到啲日式簡約裝修已經好有feel，超級喜歡先食一個甘醋車厘茄，幼嫩嘅車厘茄肉，再配上甘醋嘅香氣，老公表示好喜歡，賣相又靚，酸酸地十分開胃 然後食個壽司十二貫，超級豐富 有大拖羅，中拖羅，赤身，時令魚生平目魚同池魚王，蜜柑鯛，海膽，三文魚子，蔥吞拿魚腩蓉，特式卷物三文魚醬油漬紫菜卷。


魚生新鮮程度可以媲美係日本食最愛吞拿魚既所有部位，入口即溶，真係食到停唔到口再食蟹甲羅配法式麵包份量超足！蟹肉、蟹膏同埋面包每啖麵包點落去啲蟹膏度，奶滑又香口，惹味程度令人超級回味，一大享受 仲有煙三文魚沙律配和風柚子沙律汁，份量驚人！


好彩我有多大食老公，佢一喜歡食就可以食幾多都得煙三文魚滑溜無比，柚子沙律清新爽口，一定要試啊！ 簡約又高質既餐廳，食材優質又好味到不得了，唔怪微咁多人排隊，建議各位盡早訂位


半自助餐食物 包括有沙律餐湯，火腿芝士拼盤，甜品等等。沙律可以自己配食咩同樣都有係已經整好的沙律，其中有博多屋大豆蓉沙律！大豆蓉有啲似薯仔蓉嘅感覺沙律區域還有煙三文魚我都食咗好幾塊！主食日本山形縣產乙女A5和牛蕃茄肉醬意大利寬條麵 日本山形縣產乙女A5和牛蕃茄肉醬意大利寬條麵嘅味道嘅確係高級享受。


首先，嗰A5和牛肉質嫩滑，入口即溶，仲有一種深邃嘅牛肉香，完全可以話係肉中珍品。而蕃茄肉醬裏面嘅番茄番茄，酸酸甜甜好開胃，仲有山形縣特色嘅鮮甜，同和牛嘅味道夾得好正。寬條麵吸滿咗肉醬，每一啖都好滿足。


另外，餐廳嘅烹調技巧都好關鍵，佢地嘅廚師完美咁將和牛嘅鮮味同番茄嘅清新結合埋一齊。整體嚟講，呢碟意大利麵唔單只賣相吸引，味道亦都令人滿足到不得了，一定會再嚟食多次既選擇。時令活青口香蒜欖油意大利麵 時令活青口香蒜欖油意大利麵味道鮮美得嚟唔油膩，真係食到嘴邊都仲回甘回甘。


啲青口爽口彈牙，用啲香蒜同欖油煮到入味，每啖都咁美味，令人食咗仲想再食。意大利麵條煮到啱啱好，唔會太淋亦唔會太硬，啱曬口感。啲欖油香味仲可以同啲青口嘅鮮甜味道完美咁配搭埋一齊，口感層次感十足。總括嚟講，呢個菜式喺這個季節食真係無得輸，個人好鍾意呢款意粉，推薦比大家試吓！


銅錢套餐一向食咁多米線都食到好厭，比我上網搵到一間好特別而我又少食既，就係來到冒喜，入到去睇到有幾種麵食套餐，而且每一項都有得擇，擇一個麵，然後再擇四個餸，可以點搭都得，最正就係湯底都好多選擇，精明既我，當然會擇銅錢套餐啦，再擇埋蕃茄湯配土豆粉，好有蕃茄味，湯底多到爆滿，然後仲有埋芝士丸，海帶結，豆皮，五花腩，真係份量爆滿，味道十足 肉食王套餐原來係咁好食，肉食王套餐就一定係for肉食愛好者啦，正正就好似講中左我同事咁，佢既湯底都同樣濃郁，又係滿晒既湯底，午餐肉、滑牛肉、五花腩片，魚腐，娃娃菜、滑雞片，有咁多配料，好抵食吖 涼拌麻辣蓮藕片小食涼拌麻辣蓮藕片，咬落去脆生生嘅口感配合上麻辣嘅滋味，簡直就係一場味蕾嘅饗宴！


先講講佢嗰清脆嘅質感，每片蓮藕都切得薄薄嘅，透光可以見到蓮藕嘅絲絲孔隙，係咁一撈起，上面覆蓋住嘅就係自家調制嘅麻辣醬，一碟咁靚嘅涼菜你都忍唔住要快啲試吓啦。 麻辣醬嘅辣味嚟自幾款不同嘅辣椒粉同花椒，辣得氣呼呼，而且啖啖都有花椒嘅嗆香，食落去嗰刻喉嚨暖笠笠，舌頭有啲麻麻哋。


加上啲蔥花同香菜點綴，唔單止提升咗視覺效果，更加帶出啲清新提味嘅效果。嗌啲凍啤酒或者涼茶，成個夏日炎炎都覺得消暑咗，開胃又解膩。不過話咁快，呢啲涼拌麻辣蓮藕片又唔係人人都啱食，因為辣椒同花椒嗰種「麻辣」嘅感覺，真係要多少少接受度㗎。


但係一旦你愛上咗佢嘅味道，我保證你會上癮，每次食飯都會掛住佢。一盤好嘅涼拌麻辣蓮藕片，就算係響熱辣辣嘅天氣下食，都覺得心情開朗曬、精神曬！王老吉、汽水飲品唔少得我地飲埋王老吉同汽水，王老吉方便清熱，汽水就係止辣解渴，爽！


今日lunch hours 終於冇咁忙，可以出去搵間好餐廳慢慢食，前排做嘢真係太辛苦，次次都淨係叫外賣！今次同事就同我一齊去咗呢一間日本餐廳到食拉麵，好彩我哋放飯嘅時間比較晏，所以都唔會話好多人，好快就搵到位番茄肥牛拉麵 平時都好鍾意食蕃茄嘅，我就揀咗呢個蕃茄肥牛拉麵，蕃茄湯底好濃郁，而且酸酸甜甜咁好開胃，肥牛嘅份量超級多，而且佢嘅肥牛好好食，肥瘦適中，牛肉嘅味道好濃郁，又吸收到蕃茄湯底嘅味道！


拉麵口感有咬口，食完真係好飽好滿足。味增炸餃拉麵 同事叫咗呢一個味噌炸餃拉麵，同樣好好食，佢分咗一隻炸餃子俾我，餃子食落好香口，而且又好滿嘅餡料，煎到外皮有少少香脆，同事話個湯底都幾濃郁，不過又唔會太多味精太鹹，啱啱好。


因為天氣一直都好熱，所以約唔成呢個聚會，一份高質既食物會令你疲勞盡消，叉足電！而且呢度環境簡潔，價錢合理，質素都幾高!今日終於比我等到天氣下降，識食既人當然要食呢間餐廳既鮑魚雞鍋！  我地先食魔鬼醬鮑魚雞鍋， 魔鬼醬鮑魚雞鍋嘅味道真係驚喜連連！


鮑魚爽滑、彈牙，每一啖都係海中珍味。而啲雞肉煮得剛掂嘅程度，腍身又唔過火，好入味。魔鬼醬辣味夠晒撩人，呢種辛辣同鮑魚、雞肉混合埋一齊，食落真係過癮到不得了！而且啲醬汁嘅香味喺口腔裏散開，令人一次又一次地去舀啲湯汁嚟食。


仲有，我好鍾意鮑魚同雞肉喺火鍋裏慢慢嘅吸收埋啲魔鬼醬嘅精華，令到每一啖都充滿驚喜。餐廳仲會配埋啲爽口嘅蔬菜，增添咗唔少層次感，係一個食嘴又得、睇嘴又好嘅經典菜式嚟㗎！總之，呢個魔鬼醬鮑魚雞鍋味道濃郁又圓滿，絕對可以滿足到愛辣嘅朋友哋！


我地最印象深刻就系▶麻辣小龍蝦，面頭是全部都係各色香料，亦有香濃龍蝦肉味，增加鹹香。口感豐富，既有咬口，亦入口即溶，入口啖啖肉好有滿足感。可以看得出廚師非常懂得控制火候，功架十足！ ▶大粒蜆好夠味，辣味道突出，好夠風味。


▶蒸奶黃包都係誠意之作，蒸到岩岩熟、好夠味，食左好多。 呢間餐廳近近地又交通方便位置及就腳，味覺視覺既享受，開展我的秋天美食之旅。


同屋企人好鍾意去灣仔附近嘅呢間中華小館，呢一間走廊嘅裝修好有古色古香嘅風味，仲有好多粵式料理都好吸引 奶油蝦 呢一個奶油蝦，味道都唔錯，奶油令到啲蝦好Creamy，而且有啲甜甜地，相當之唔錯。我都幾鍾意食呢一種甜甜地嘅味道。


古法無骨羊腩煲 呢個羊腩煲真係必，食講起古法無骨羊腩煲，簡直係冬天暖笠笠嘅一大享受。傳統嘅羊腩煲要慢慢熬煮，用嗰啲陳年秘製嘅醬料，將羊腩浸泡入味，煲到肉質軟化，綿密滑口，真係無可抗拒。重點係啖啖肉嘅魷魚，無咗骨頭嘅煩惱，食落去純粹得滋味滿滿，就算係唔好食羊肉嘅人，都會讚好。


仲有，佢哋喺煲嘅過程中會加入啲白蘿蔔同椰子，吸收晒羊肉嘅精華，變成另一番風味。唔好以為呢個古法無骨羊腩煲做法簡單，事實係㗎，嗰班師傅真係花左唔少心思，去揀選材料，控制火候，用心烹調。食嘅時候記得配碗白飯或者蒜蓉菜心，吸啲汁湯落去，每一啖都能夠感受到濃郁嘅香氣同滿足感。


為咗呢一鍋羊腩煲，冬天嘅夜晚都變成期待，同三五知己朋友，一齊圍住嘆煲，講下笑下，夜深人靜雖然寒氣侵襲，但肚裡暖烘烘呢份溫暖就足夠啦。咁香咁滋潤，古法無骨羊腩煲，真係一試難忘！紫砂功夫燉湯 燉湯最緊要夠火候，飲得出呢個湯燉咗好耐，飲完成個喉嚨都好舒服。


今次叫嘅呢三款菜式都非常之滿意，三款我都覺得好鍾意食，見到佢哋仲有好多新派小菜都好吸引，一定會再嚟！


最近放工返屋企經過元朗有間餐廳成日好多人排隊好高人氣，裝修又靚，特登叫埋好閨蜜一齊去試吓‍入到去見到啲霓虹燈已經好有feel，閨蜜們已經好鍾意 先嚟個枝竹雙冬羊腩，幼嫩嘅羊肉，帶有枝竹嘅香味。閨蜜表示好喜歡，材料又豐富，充滿着羊肉、枝竹、蔥等等，羊肉啖啖香口，十分開惹味又暖身 麻辣雞煲真係一啲都唔駛話，一試就愛上咗！


肉質鮮嫩，啖啖肉食落去咁滑，啱晒鍾意食肉嘅你。加埋啲大量嘅辣椒，洋蔥同埋芫荽，味道提升咗好多，麻辣感覺滿滿！充滿香氣，香到隔離街都聞得到。啖啖肉食落又唔會覺得太辣，辛香味剛剛好，食完之後仲會想再食多啲！


無論係聚會定係一個人食都好啱，一路食一路傾計真係樂趣無窮㗎！麻辣雞煲提提你食之前記住準備好紙巾，保證你食得汗流浹背又唔捨得停口！ 再食皮蛋芫荽湯火鍋分量好足，大量嘅芫荽同埋皮蛋仲嗌咗大量嘅火鍋了，最正嘅係海鮮任食，有大鮑魚、大大隻蜆、生菜、枝竹同埋大蔥邊食充滿鮮味既海鮮同飲住任飲既生啤邊同閨蜜們傾偈，一大享受 好有心思設計又靚既餐廳，加上食材豐盛到不得了，所以好多人排隊，建議各位如果要食盡早book位，因為真係好多人


今次去試一間泰式料理，環境擺設又靚又舒適元朗泰瀾鑊食物飲品有多款選擇，睇相片都已經很吸引最愛《蘭王蛋香葉辣肉碎飯》；第一次試蘭王蛋，原來真係超級美味的！奶滑既蛋再配上香葉同辣肉碎炒飯，真係好美味呀，唔試走寶 香辣《馬拉盞炒芥蘭》；馬拉盞炒芥蘭呢個菜，真係喺簡單入面見到高手啊！


首先，個芥蘭嘅鮮嫩可以話係做到極點，炒出嚟嘅葉仔青翠可人，啲菜幫肉質脆口，保留咗蔬菜嘅天然甜味。而加入咗馬拉盞嘅濃郁鹹香，就真係令呢盤菜由普通菜式變成咗一道特色佳餚。馬拉盞本身嘅味道強烈，但喺炒芥蘭嘅時候，廚師掌握到恰到好處嘅分寸，令到每一啖芥蘭都帶有細微嘅鹹香，又唔會蓋過本身蔬菜嘅味道。


每一啖嘅組合都係咁滋味，完全無得挑剔！食呢啲炒芥蘭嗰陣，個口感同滋味令人無比滿足，既有蔬菜嘅清新，又有馬拉盞嘅地道風味，真係太對味啦！我真心推薦大家都試吓，無論係家庭飯聚或者係同朋友一齊搵食，嚟一盤馬拉盞炒芥蘭，肯定會令大家都讚口不絕！


简直係綠色佳餚中嘅一顆明珠啊！ 必食《青咖喱燒雞扒飯》；青咖喱燒雞扒飯一上枱，個香味就已經令人心癮難耐！雞扒燒得啱啱好，表皮香脆，入口嫩滑，肉汁豐富，同青咖喱嘅濃郁香草味道完美融合。個咖喱微辣而且香濃，配飯食真係正！


而且咖喱入面仲有啲配菜，似番茄同茄子，增添咗多啲層次感。食青咖喱燒雞扒飯嗰陣，咖喱嘅濕潤感同雞扒嘅多汁啖啖都令人滿意，飯粒吸晒咖喱汁，每一啖飯都充滿風味！呢個菜式真係將咖喱嘅香味同雞扒嘅鮮美做到恰到好處，不得不讚！


真係好推薦比啲鍾意咖喱嘅朋友，特別係喜歡試新口味嘅你，青咖喱燒雞扒飯確實係一個唔錯嘅選擇。下次點餐，記得嚟試試呢個令人驚喜嘅菜式啦！總之，係一個飽肚又滿足嘅好選擇！ 令人驚喜《酸辣青檸明海爐魚》；魚肉肉質幼滑，搭配酸辣青檸等既香料，味道濃郁而獨特，帶來味蕾嘅刺激，而且賣相都超靚，鍾意酸辣嘅你必叫 食物新鮮好味，賣相又靚靚的，已收藏10大回頭名單


巴馬火腿三文魚凱撒沙律這個沙律份量十足，好大盤，有沙律菜、煙肉、三文魚，蕃茄。有好多料，唔少得既精粹係有酸酸既沙律汁，好開胃，味道鹹鹹地好豐富，仲有一些調味料，可以表達返呢個沙律好用心，好多料味道豐富好好，大人小朋友都岩食脆炸魚柳手指薯條 這個暑條做得有水準，用上美國暑條，炸得好有暑味，每一條都有份量，放得好整齊，旁邊仲有大量茄汁，如果食晒茄汁，仲可以叫佢再加，服務相當好，再講講佢既魚柳手指條，外層香脆香口，咬入去既魚好軟棉仲有一陣油香，食得好滋味無諗過咁好食，煮得咁有心機，同朋友一齊係度試試，朋友都話唔錯，而且環境上好舒服，仲有好多貓，佢地都係會周圍行，仲可以摸吓佢地，得閒會再來探探佢地 位於香港旺角嘅貓主題cafe真係一個好正嘅地方。


一入到去，就會感受到一種溫馨同舒適嘅氣氛。Cafe裏面嘅裝潢好特別，用咗好多貓咪嘅元素，令人覺得好有趣。去到呢度，你可以同好多唔同品種嘅貓咪玩，佢地個個都好可愛，又好親人。你可以對住佢地影相，摸吓佢地，甚至係同佢地一齊玩耍。


真係好開心。除咗貓咪之外，cafe仲有提供好味嘅輕食，例如三文治、沙律同蛋糕等等，食物質素都好高，而且價錢都唔貴。食完啲嘢之後，仲可以慢慢嘆返杯香濃嘅咖啡，一邊欣賞四周嘅貓咪，真係好享受。總括黎講，呢間貓主題cafe絕對值得一去，無論你係唔係貓奴，都一定會愛上呢度嘅。


近排涼涼哋，又係打邊爐嘅好季節一大班人嚟銅鑼灣緣味小聚烚吓烚吓，食埋海鮮蒸氣鍋，What a Wonderful Night!!!開一開胃酸辣脆蘿蔔 ，凍的酸辣脆蘿蔔，實在係一種口感和味道雙重享受嘅美食。


一啖咬落去，立刻感覺到蘿蔔嘅脆度，先係一陣清新蘿蔔汁嘅甘味，然後酸酸辣辣嘅滋味就緩緩襲上嚟，俾人食落去感覺格外解渴開胃。冰鎮過嘅蘿蔔更加能夠突顯出其中嘅清爽，配上香辣醬調味，真係邊食邊過癮！特別夏天嚟咗一碟，簡直係消暑凍品中嘅一股清流。


無論係做前菜定係配餐小食，都絕對能夠引領味蕾上嘅一場異國風情旅程！即使後勁稍有一點辣，但係夠足嘅脆度以及酸甜味道，一樣能夠讓你一試難忘，愛不釋口。 海鮮蒸氣鍋有六款新鮮海鮮，其中生猛厚肉龍蝦個個都like龍蝦肉雪白無比，肉好厚大大嚿，高質游水貨 食完蒸氣鍋，當然要打邊爐安格斯靚肥牛脂肪含量高，入口油脂旺盛，好邪惡嘅美食西班牙黑毛豬粉嫩鮮味，有咬口好爽彈，質素唔俾牛肉差 除咗海鮮蒸鍋同打邊爐之外，仲有點心同多款精美小食，大家都快啲約埋班朋友嚟食嘢啦


今日一於黎銅鑼灣city’super呢間日式餐廳食飯，見佢哋的天婦羅好正，大件又足料。今晚就一於食天婦羅主菜，再加沙律就健康又滋味。食物環境服務是日海鮮丼日式刺身魚生丼係一碟色香味俱全嘅美食！


首先，魚生份量多且新鮮，每塊魚片都鮮豔美麗。蝦嘅肉質鮮嫩爽脆，蟹子呢啲蟹籽更係層層疊疊，口感豐富之餘都帶嚟一啲鹹香味，令人愈嚟愈食得多。再嚟講吓海膽，呢款美味可謂魚生之王！佢嘅鮮甜味道，唔得了！一咬落去，滑嫩嗰陣遍佈口腔，真係好幸福！


博多屋絹豆腐&牛油果沙律牛油果夠新鮮，淨係呢點已經好加分博多屋的絹豆腐豆香十足又嫩滑，加埋蔥花和洋蔥，味道更香更鮮更甜。


成日係屋企食都食到厭啦終於可以出街食，今次好特別，就係食四川口味既打邊爐啦，呢間係尖沙咀寶勒巷，今晚就同班好朋友係度食啦食完就可以快快返屋企啦呢度有好多各種菜式價錢都好合理，平民價錢打邊爐既湯式都有好幾款，然後仲有烤魚，咁我地今日咁人齊，有人食辣，有人唔食辣，而鴛鴦鍋就岩晒我地口味啦，辣同唔辣坐埋一邊，麻辣味就好足料，好多完隻辣椒係裡面，仲有其他既秘製麻辣醬油，而另一邊係菌皇雞，雞香味飄香，清淡得來有雞，當湯飲都一樣出色我地都擇左好多野食，呢度差唔多講得出既都有，慢慢落單之後好快就到，另外仲有串燒一串串咁，羊肉質感好鬆軟，好有羊味，好新鮮，仲有陣陣油香，好食 鴨舌 無諗過係度都可以食到，當佢係小食咁食，好有咬口，好香濃，而且份量十足，夠晒我地份量金針菇 食咁多肉，食下金針菇都唔錯，呢度既金針菇好新鮮，質感都好爽口，包住晒湯汁勁入味午餐肉 打邊爐點少得食午餐肉，呢度既午餐肉好厚身，仲要排得好整齊，好專業  芝士腸 芝士膠都唔錯阿，想講佢既湯底愈食愈好味，加上芝士腸一齊食，真係夠好食蒜蓉花甲 呢一份係已經整好晒比我地，裡面好多蒜蓉，花甲都好清甜，好好食丫


西班牙小辣椒呢一款就係有辣味既西班牙小辣椒，有辛辣風味既小菜，以小辣椒為主題，再經過炒炸，好有味覺既體驗 西班牙薯粒呢一道豐富而又開胃既薯粒，薯粒再有醬配搭，味道好夾，薯粒炸到口感香脆，內裡香軟，係一款好受歡迎既小吃 蟹餅用上新鮮既蟹肉製成，份量十足，蟹肉都好濃郁，蟹肉既鮮味與配料一起，帶來豐富的美味 西班牙凍湯呢款湯都以蕃茄為基礎，加入菜、香料、醋等等調味，就這樣嗅薯都有香濃既凍湯味道，不論任何天氣都好適合享用 西班牙薯仔蛋餅通常用以作早餐既菜式，有幸地午餐都能食到，佢由薯仔同雞蛋混合，質感鬆軟可口 煙三文魚牛油果脆包 配 酸奶忌廉呢款菜式確實好適合我口味，牛油果配搭酸奶忌廉不錯，加上牛油果脆包既味道又襯托得到，而煙三文魚又可提升整個味道層次，確實好吃 西班牙式燒春雞用西班牙既煮法將燒春雞展現獨特既口味，加上調味料以燒製而成，可做到外皮香脆，金黃陣陣香的燒春雞，給人一種濃郁而又美味既享受


前幾日同屋企人一齊食生日慶祝飯，揀咗屋企附近嘅呢一間八方庭，環境都幾乾淨企理，幾個人坐咗一張大圓枱都好闊落。 污糟龍躉蒸雞呢一個龍躉蒸雞都好正，龍躉啲肉特別滑，雞肉都好有雞味，仲係用咗蒸籠蒸，感覺上好似特別入味，仲好有傳統特色！


川椒豬手豬手補充骨膠原一流，煙煙韌韌仲充川全椒嘅辣味。川辣口水雞平時都好鍾意食口水雞，雞肉佈滿辣油嘅香味，入口又麻又辣，好彩叫咗碗飯，越食越好味！翡翠炒龍躉球碧綠色嘅西蘭花龍躉球，賣相顏色鮮艷奪目，龍躉球肉質爽彈，鮮味依然！


表面金黃香脆，帶點油光。裏面肉 嫰多汁，JUICY ,口感爽彈。雞𧐢肉係雞髀根部嘅位置，非常珍貴，唔係周圍都食到架！食過之後，真心返唔到轉頭！燒澳洲龍蝦串，更是滋味，龍蝦非常新鮮，爽口彈牙。2⃣ 鰻魚脆脆 一個好特別嘅菜式，好似食緊鰻魚天婦羅咁,不過上面嗰層天婦羅就好特別喇，係粒粒脆米外層，美味しい美味しいねー3⃣ 海膽包 OMG!


呢個一定係呢間餐廳嘅招牌菜式！外面一層好似天婦羅嘅炸粉，包住肥美嘅海膽，食起嚟外脆內軟，口感層次分明。叫咗一份唔夠喉，要追加哈哈哈。4⃣ 季節甜品 季節甜品今次就係綠茶味同埋紅豆味嘅雪米糍！


一家人出嚟食飯，間餐廳叫街頭火鍋，聽個名就知係食火鍋啦！火鍋材料極度新鮮，份量十足，高質又抵食。火鍋湯底更原汁原味，真材實料，有花膠濃雞湯，台式麻辣新鮮雞紅冰豆腐湯和杏汁豬肺湯。 ‼‼‼‼‼‼‼‼‼‼‼‼‼‼‼今日揀咗花膠濃雞湯，入邊滿滿大大隻嘅花膠和新鮮雞肉，成個湯超滋補，濃郁又好飲。


手切霜降肥牛，甘香鬆化嘅霜降肥牛，有好香嘅牛肉味，配埋花膠濃雞湯，令牛肉更鮮甜。當然唔少得佢呢一個餐廳推介嘅牛王莫牛五寶，包括有新鮮滑牛，金錢展，牛胸爽，封門柳，黑柏葉。牛胸爽第一次食，白色透透地，味道比較清淡，咬落去真係非常爽口，難怪叫做牛胸爽。


食完牛再嚟呢個狀元及第豬什有豬潤，豬肺，豬腰，豬腸和豬肚。最鍾意食豬潤，味道非常濃。豬肚爽脆又煙煙韌韌，雙重口感好好味。 水魷爽脆又滑嘅魷魚，我最鍾意，加埋個花膠濃雞湯一齊食，好好味打咗一輪邊爐，食返個炸牛丸新鮮熱辣超級正，趁熱就要食啦，如果唔係唔夠脆口，肉丸充滿肉汁，而且仲係餐廳手打製成，保證新鮮。


時令什菜，新鮮生菜，爽口又多水份，食咗咁多肉，點都要補返纖維。


平時香港人都搵唔同日本餐廳去慰藉自己心靈，賞下自己完成一日辛苦嘅工作！今晚同男朋友仔去咗呢間牛石料理。出面一睇好似平平無奇咁，海膽杯好食但份量有啲少， 多啲就更好。魷魚海膽壽司及海螺壽司色澤鮮艷，入口油潤，口感豐富魚油潤感，壽司飯比較鬆散。


海膽吞拿魚腩蓉卷海膽同吞拿魚全部都非常新鮮，肉質軟實適中，不會有腥味。 吞拿魚魚油甘香，肉質非常細嫩、幼滑鮮甜。海膽細滑口感綿綿加上油脂鮮香燒日式雞肉棒少許甜甜的味道，很惹味，醬汁才是重點吧！ 總結呢餐食得非常滿足，食物味道好，員工態度又非常好，係一間值得推介既高質日本餐廳。


灣仔有間好出名嘅火鍋店，今日難得放假，終於可以去試吓！等我介紹吓佢嘅招牌菜俾大家！炸月亮蝦餅- 脆卜卜嘅外皮包住鮮甜爽口嘅蝦餅。蝦餅炸到好乾身，咬落去外脆內彈，仲有好多汁流岀黎。超級好食 鮑魚花膠雞湯- 絕對推介嘅湯底，入面有成隻雞，仲有勁多嘅鮑魚同花膠，十分足料！


湯底味道鮮甜，就咁飲都覺得好正！ 蘿蔔片- 蘿蔔好新鮮，味道清甜多汁。食入口感覺清新。 頂級封門柳 -打邊爐又點可以冇牛肉，今次叫左頂級封門柳。佢嘅牛味濃郁，口感偏淋。有啖啖肉嘅感覺。 韓牛三筋肉- 雪花同牛肉嘅比例啱啱好，薄薄嘅牛肉索左火鍋嘅湯汁。


令到牛肉嘅味道更豐富。而且入口即溶。好食到不得了！


金湯酸菜魚 好姐妹成日都話要出去鬥辣其實我都唔太食得辣，我地都係約好呢日一齊放假食完飯順便出去行街睇場戲，巧遇搵到呢間專食川菜，睇到呢度有午餐而且都好豐富，非常惹味既酸菜魚，辣度就同平時食既水煮味道一樣想幾辣都可以同師父講，總知一定岩口味川香回鍋肉 我地令人都叫了不同既菜式互相試下又食下，睇下邊個最好食，我地就好似食評家咁，邊食邊講，而得我係擇白飯佢地就係食薯粉，旁邊仲有少量調味配菜，呢款川香回鍋肉既肉都好份量級數，肥美肉厚，麻辣味都好夠麻食完番尋味重慶正宗毛血旺 呢道菜我好姐妹就講好好食入面有豬紅、火腿、豆腐、鴨血等等，仲有啲蔬菜同香料，成碗已經好多料味道都辣得好正，我地三人都有食淨少少，入量比得好多，味道上好滿意


雖然今日係公眾假期但係都冇影響我出街食嘢嘅意欲，平時我真係會揀一間冇咁多人排隊嘅餐廳不過唔知點解今日再揀咗一間超級多人排隊等位嘅餐廳 不過好彩我今日食都對得住我排隊嘅時間 今日主要就叫咗美國BBQ醬燒豬仔骨薯格同埋一個意式鮮茄海鮮意大利飯我記得我以前細個好鍾意食薯格㗎 ！


好鍾意將啲手指塞晒落啲格仔嗰度唔知有冇人同我一樣呢？ 豬仔骨嘅味道剛剛好，唔會太鹹。而且肉亂又多汁。我自己都幾鍾意㗎 果然排得隊嘅都真係好東西。另外令我好驚訝嘅仲有嘅鮮茄海鮮意大利飯，蕃茄嘅酸甜味令我更加開胃下次如果有機會再嚟我都會點返呢個！


大家去長洲通常都係食某幾間餐廳，但其實長洲仲有好多高質嘅小店，都值得我哋留意位於中興新街嘅「越大哥」用心製作正宗越菜，價錢十分之親民，而且份量仲好多添 鍾意食湯檬嘅朋友一定會愛上呢碗招牌海鮮肉丸鮮茄蟹湯檬湯底顏色好清澈，音樂好舒服檬粉好滑，唔覺唔覺就食晒成碗 想試吓撈檬嘅朋友可以揀香茅燒豬頸肉撈檬燒豬頸肉大大片， 啲肥膏位燒得好甘香夏天食撈檬就係爽 好有誠意嘅咖喱牛腩飯，絕對唔係普通茶餐廳貨色咖喱牛腩用鐵鍋上，可以好有效保持溫度牛腩肥瘦適中，炆得夠林，咖喱汁質地濃稠，送飯冇得輸 除咗主食類，小店仲有好多正宗越南小食同飲品都好正，下次嚟長洲不妨試試呢間咁有誠意嘅越南小店，包你哋一定鍾意


呢間叫Table既餐廳好正，係上環，有氣氛又有出色既食物，啲菜式全部都整得好靚，勁呀！ 前菜我地先試呢個Amuse Bouche，原來係芝士油條配煙熏鯡魚魚子醬，雖然話係芝士油條，但整到成粒波咁，好濃既芝士味滲出黎，每咬一啖都食到濃香既芝士，加上咸咸地既魚子醬，味道好突出，刺激味蕾！


另外我地試既前菜係Scottish Razor Clam A La Plancha，係被快速烹飪既蘇格蘭蟶子，蟶子燒到外部焦香，入面就差唔多熟，仲係好嫩好彈牙咁，底部又有煙燻甜波椒，上面就係銀魚柳麵包糠pine nuts，味道豐富又有層次！


不得不提仲有配酒，香酒有啲咸味又有啲甜香，有啲乾身，同海鮮好夾！ 之後係主菜時間，意粉係呢個Hokkaido Uni Angel Hair，係一個好好食既天使麵，麵用佐龍蝦高湯同海膽泥去煮，海鮮既鮮味咸香味入晒落意粉度，仲有取代佐蕃茄既草莓，食到輕輕既酸甜味，好特別！


主菜緊係要有肉，我地就簡佐Txogitxu Txuleton ，由Txogitxu，一間係西班牙巴斯克著名屠宰場出產既牛，一定係靚牛！牛扒煎到五成熟，粉色既牛肉好腍身，同時外部又保持到脆口，唔落鹽都已經味道十足！


另外仲有一碟菜式係有鮑魚精華既，成碟都好香好正。


平時多數同朋友都係去打邊爐，今次見到呢一間任食串燒店都幾正，串燒店都係提供任食放題，今次就唔打邊爐試吓啲新嘢先 ̖́- ദ്ദി^._.^)沙律 打頭陣就要食返個沙律先！正常發揮！ദ്ദി^._.^)肉串 串燒方面，我哋最鍾意燒肉串，自己私心推介雞肉同埋牛肉都好正！


佢哋呢度有自助串燒爐，只需要將串燒放落去就會自轉，唔洗燒到手軟，非常方便同貼心！ദ്ദി^._.^)飯後甜品 餐廳仲會有蛋糕、泡芙、西瓜等等食物提供，唔同味道我都試咗，幾好食！西瓜仲好甜！仲有一樣嘢都好鍾意呢間串燒店嘅原因，就係冇乜油煙味！


燒嘢食都唔會覺得成浸味，加上環境都非常之舒適。


同男朋友喺紅磡做完手作，就嚟到《冒喜》買外賣返屋企食，餐廳系蕪湖街嘅地下，成間客棧咁，非常容易搵。餐廳細細間，堂食只可以坐3,4個人，所以好多人都會買外賣。餐廳由天花，牆身，到地板，甚至係餐枱餐等，都完完全全係中國客棧咁，所以都有好多人想喺度食嘢打卡。


我哋叫咗兩個套餐，一個素食王套餐和一個肉食王套。我哋叫餐廳將餸同麵分開放，咁就可以share啲餸嚟食啦！素食王套餐 配料有萵筍，大白菜，白蘿蔔，蓮藕，金菇，冬菇超豐富。配上清湯，令整咗個餸非常鮮甜肉食王套餐 配料有滑牛肉肉滑，五花肉腩片，午餐肉，滑雞片，魚腐，娃娃菜。


配秘製香辣湯，真係好好味，佢唔算好辣，但係好香，配埋我最鍾意食嘅煙靭又彈牙嘅薯粉。即食麵配上冒喜秘製醬汁撈埋一齊食，特別滋味，醬汁充滿濃郁椒香蒜味，香辣又夠惹味，令味道昇華到更高層次


雙椒糖心皮蛋is my favourite!!! 每次去食川菜都會必點皮蛋！雙椒本身已經好吸引，再加上糖心更加好食片皮鴨上菜既擺設好靚好有心思，睇得出係整齊設計過的～三色蝦球個菜式idea都幾有趣，包左唔同餡，各款味道都有啲nice。


舟山海蜇好脆好爽口，而且呢排天氣開始熱熱地食就最啱啦，涼涼地超級maxxxx開胃 鹵水掌翼都好正，鹵水味好香好入味，鴨翼都幾多肉咬下～唔會好似其他鋪頭咁縮水，只係得返皮hahaha。鳳凰展翅都炸得好香脆，油分好少，食落好yummy。


真心推介大家要來試下，夏天熱辣辣來食真係非常不錯，菜式都比較開胃，酸酸辣辣，鍾意食中菜就fit曬了～


之前中環見過，一直好想試。知道佢哋YOHO開咗分店，所以就嚟朝聖下。第一次光顧這家食犀肆，walk in雖然唔駛等位，但現場都坐滿人，食物種類都豐富價錢唔算太貴，但的確係一間打卡一流既人氣台灣料理  呢個我同朋友都覺得好好食泰式肉碎生菜包蛋餅加入充滿泰式風情的香料，包入清爽的生菜，頓時讓人食指大動。


菜包份量唔係好多，d肉碎肥瘦適中，少辣。 另外叫咗份小食 三色鹽酥雞，非常推介鹽酥雞配三款不同醬汁，有芥末、柚子檸檬、黑松露，吃時沾上這三款醬汁都帶出不同風味，柚子檸檬帶點醒胃酸酸甜甜，黑松露帶點香濃，老公比較鍾意芥末，帶點辣辣的。


雞肉外皮香脆，內裡非常有肉汁，外皮放了很久亦保持鬆化口感，比我想像中大件好多，份量啱啱好都食得飽。 整體呢度嘅嘢食都係行fusion路線，唔係大家食到嘅傳統台灣菜，不過冇一道菜色係伏，當中最有驚喜係生菜包蛋餅，蛋餅嘅口感可以話係暫時最滿意嘅一間，之前喺中環分店食過牛肉麵都係唔錯，店舖環境舒服又大，藍白色裝潢好有美感，乾淨餐具又企理，仲有好多卡位，打卡一流。